text:
毛毛豬
每次旅程嘅結束就係下一次旅程嘅開始!
2016年7月6日 星期三
2016 曼谷提貨之旅 (Day 2 - 15 May 2016 Sun)
2016 曼谷提貨之旅 (Day 1 - 14 May 2016 Sat)
本來個畫家話要排3個月就到我哋,咁我哋就好耐心咁等啦...
點知發現有D排得後過我哋嘅人都已經畫好,咁就問吓個畫家點啦,
佢話就到我哋喎!好,我忍你!!!
跟住佢問我畫幾多隻小朋友,我話19隻,佢問乜咁多隻,
我都費時同佢講,cap晒之前我同佢喺line傾嘅圖俾佢睇,
本來我係話20隻架,而家19隻少咗1隻啦!
之後佢就屎屎氣幫我哋畫,但中間不斷幫其他人畫,
我哋19隻,足足畫咗成半年先畫晒,中間D勞氣嘢唔講啦,
第一次同D咁無信用又賴皮嘅人交手,唔係有咁多朋友一齊畫,
我自己嘅話一定叫佢退訂,唔幫嚫佢!
本來我舊年個泰國trip就可以順便帶返嚟,而家無啦啦又要飛一次去攞!
出發前兩星期已經通知咗佢我咩時候到曼谷,
叫咗佢我到曼谷第二日要將貨品送到我住嘅酒店,
第三日中午我就會離開曼谷,佢都話好好好,得得得!
到出發前一日我通知佢我明天到,佢就話佢有朋友結婚,
我到曼谷嘅第一,二日佢都唔喺曼谷,只可能第三日一早送去我酒店,
真係頂佢吖,你朋友結婚兩日前先通知你架!我真係唔信囉,
叫佢揾人送又話無人送喎,話我可以去佢屋企攞,佢男朋友喺屋企喎,
難道佢男朋友係傷殘人仕,唔可以送貨嘅?一個女人可以送貨,男人就唔得?
以佢咁無賴,我真係唔會信佢,第三日一早佢唔到我咪屎得,
好!我去你屋企攞,睇你仲有咩花神攪!
就係咁懷住好大嘅寃氣出發去攞貨~
今次唔坐CX,坐斯里蘭卡航空,checkin得兩個counter咁大把~


c: text/html

text:
吱出黎個感覺有少少似 BB Cream, 個色帶灰, 普通 foundation 深色係偏黃架嘛, 質地好薄好推, 推開好薄身貼面, 有中度 coverage, 可惜 70 Natural 色對我黎講都好深色, 淨用佢真係出唔到街, 所以溝左 Biore 有色防曬, 效果唔多唔少有影響, 但整體都 ok, 初初上面幾貼面, 好薄, 如果啱色既話都幾似本身皮膚好好咁, 無粉感, 質地水, 輕輕推開就得, 唔洗有咩特別技巧, 用佢皮膚唔會好乾或好油, lunch 後 t zone 都有出油, 但唔嚴重 (可能乾我偏乾皮膚, 唔算多油啦)
另外 sis 好開心既變暗問題, 我就真係答唔到大家啦, 因為我好少用粉底會轉暗, 就算好易變暗既 RMK 我都無問題, 同埋個 sample 本身都深色左, 好難作準.遮毛孔真係唔係好記得, haha (年紀大記性差呀...) 應該都不過不失, 無乜特別咁啦... 如果唔係都唔會無印象...
我覺得佢啱新手或鍾意自然淡妝既 sis 用, 妝感自然, 上面後亦唔覺搽左粉底咁焗住皮膚, 開架價錢黎講算唔錯, 但揀色要小心, 最好去 counter 叫 BA 試上面啦
希望我既試用對想買呢款粉底既 sis 有參考作用啦!!

robotstxt: allowed

filter: keep


text:
呢個post真係唔用廣東話寫唔得.
我覺得而家啲小朋友,或者係拍拖中的女仔真係......唉,唔多得囉.
話說夜晚同朋友仔食完飯坐小巴返屋企,喺總站有一對小情侶上左車.睇佢地個樣應該仲係中學生嚟嘅.好啦,一上到車,個女仔猛話熱熱熱,唔肯坐低之餘仲猛咁"dump"地,仲一邊"dump"地一邊話:「咁熱,咦,熱死人喇.」.個男仔即刻好溫柔好聲好氣咁話:「向晒兩個冷氣口俾你架喇~小巴係咁架喇,坐一陣就涼架喇~」個女仔聽到個男仔咁講,埋怨左一輪之後先嬲爆爆咁坐低,坐低左之後仲繼續郁身郁勢,不停俾說話個男仔聽,仲伸埋隻腳出路口添.
坐喺佢地斜後面一個單邊位嘅我當然全程 (被迫) 望住個女仔發癲啦.個女仔知道我望住佢之後,就繼續面向前面但係將隻眼碌到後面怒睥我囉.當時佢嘅眼神鬼死咁凌厲之餘再配合佢一頭長亂直髮都幾似貞子架.可能佢咁樣射喱眼睥住我比較辛苦呱,睥左一陣就收番佢嘅眼神繼續發脾氣喇.之後全程個女仔都唔俾個男仔掂佢或者黐埋去,而個男仔就繼續鍥而不捨咁嘗試氹返佢個女朋友.
小姐,你由一上車開始就發癲發到我落車都仲嬲爆爆咁,仲要怒睥我喎,想點先.你熱就坐入邊囉,再唔係咪搭的士囉,無謂搵架小巴黎糟質丫.你咁忟咁躁,想唔熱都幾難啦係咪先.


text:
之前班主任王老師出去讀書, 岩岩返學就帶佢地出去 outing, 開心到成班仔飛起啦! 小明勁掛住班主任, 一見王老師影相即刻做攝石人攝左埋去 >v<
出去參觀要用小背囊自備防蚊,防曬用品, 小食文具水亦要執齊, 小明好大汗, 又易發燒, 出去參觀實出晒汗, 我怕佢一冷一熱易感冒, 於是吩咐佢要用毛巾仔攝背脊, 一早怕佢熱係屋企唔攝住, 上左旅遊巴臨落車前先攝啦, 自己攝唔到就搵人幫手. 呢度邊個係我個仔? 咪就係有鴨仔攝背脊個個羅! 小明話全班得佢一個有得攝背脊咋 ^^ 媽媽見到呢張相, 知道佢聽晒媽媽話有跟足指示, 真係巧滾動!! 乖~~
睇左 4 款腥腥,大龜,丹頂鶴,好多雀仔,科學書上介紹既花同樹都有睇到, 小明最鍾意既 Venus fly trap 就冇, 淨係見到豬籠草都好開心
參觀教育及展覽中心
好出名既花豹標本
去 reptile house 找 reptile 既代表 -- 龜先生
有秩序, 又乖
老師獎佢地去公園玩
小慈家姐就辛苦 D, 濕地公園太遠, 搭一個鐘頭車去, 參觀一個鐘頭, 搭一個鐘頭回程, 聽到都肉赤! 不過佢都話見到鱷魚貝貝, 又睇到黑面琵琶, 彈塗魚, 又有導遊全程講解, 要戴一個特別既耳機先聽到導遊講野, 好攪笑
呢頂漁夫之帽係我架, 估唔到小慈都岩戴 ^^
感謝天父, 兩姐弟出去參觀冇俾蚊咬, yeah!!


text:
正門對住大海,nice!
Lobby門口有個可愛肥公仔,忍唔住要同佢合照
側邊係餐廳,餐廳後面有間手信店,我哋無入過去,resort 嘅手信都唔慌平啦!
直行就係一個大泳池,我哋無游泳池,一場嚟到梗係游大海啦!!
泳池側邊有小朋友設施,人少少我扮住小朋友先!
泳池側邊同後面都係酒店房,我哋揀 "Pool View Deluxe Double",就係喺正泳池後面呢間!
有露台
有兩張sun chair,除咗影相之外無坐過!!
影完一輪相就換衫出去同陽光玩遊戲喇!YEAH~~~(有無人可以幫我執走後面個姨姨!?)
今日天氣比尋日好,不過都係厚雲!!成個沙灘得幾個人...
Resort 出面有beach chair 任坐,坐足一日都無人理你,唔會好似長灘島咁有人埋嚟問你飲咩,即係"零燒肺",good!
例牌動作~跳跳跳!
我望咩?前面有兩父子(外國人),個仔仔好肥,貌似十幾歲唔識游水,睇住爸爸教佢學游水好好笑!無錯,hea嘅日子就係咁無聊!!
沙灘側邊有間resort 自成一角好似好正咁,之後上網睇番應該係Sanom Beach Resort,個景係好正,不過太簡陋喇,我唔敢住囉!
終於影到幾張相係無人喇!我霸晒成個海!oh oh~~
牛牛話要多角度拍攝...
影吓相游吓水周圍啲人就走晒...玩到十二點幾真係頂唔住,太熱喇,我哋都要徹退...去walking street搵嘢食!
呢間餐廳平平哋啲嘢都幾好食!但係我熱到無表情無反應牛牛話枱面罐青檸梳打好好味,仲想買番一打半打番香港,但係我唔知汽水可唔可以搭飛機囉!最後梗係無買啦!!
泰式海鮮炒河
燒豬頸肉,好肥不過好好味
熱辣辣食咖哩真係會噴火架!
食完lunch 牛牛話好熱要食雪糕,成條walking street 有好多間士多,但士多嘅雪櫃全部空架!!好奇怪唔知點解!最後搵到呢間有雪糕賣,牛牛仲連食兩日添!!
walking street 就係一條直路
除咗餐廳之外,有幾間賣衫賣泳衣嘅鋪頭,泳衣THB500@都唔平架!我當然無幫襯啦,要留番彈藥去Bangkok 呀!!
右邊嘅鋪頭裝修中,其實有好多鋪頭都未開,可能10月仲係淡季啦,high season應該會熱鬧好多!
由於太熱關係,我哋決定番酒店沖個凍水涼,一番到去就見到呢隻象仔戴咗牛牛副眼鏡,笑死我!梗係清潔姐姐嘅傑作啦!我哋住咗3日,3日嘅毛巾都係唔同design,清潔姐姐真係有心思!
hea到三點幾又出動喇!成個沙灘無晒人,我哋包場咁呀,正!!
有酒店狗狗陪我哋,佢哋好中意喺有人坐嘅櫈下面瞓覺,無人坐嘅櫈佢哋唔會埋去,好得意架!
浮潛完一輪就五點幾喇,Sita Resort 職員每日呢個時間都出嚟做運動,好似古代玩嘅"束菊"(唔識寫),即係踢波囉,不過個波迷你啲之嘛,女職員就坐埋一邊睇波同吹水...簡單嘅生活就係咁開心,開心嘅生活就係咁簡單!!
下一篇會有浮潛影魚魚,不過等我得閒寫先啦!


text:
Saturday, February 20, 2016
環遊世界(9) - 日本 - 大阪(2)
九成九嘅香港人黎到大阪,相信都會shopping,而且一定會做東亞病夫,不停買藥,因為道聽途說,阿豬阿狗都話日本D藥好,而家又平左咁多,去日本一定要掃貨.不過我地行左幾轉,京都同大阪各有野比較平,間間唔同,所以如果好care一個幾毫的話,真係要格晒價,然後逐間買.而我地,就花左大量時間去格價.
黎日本之前,我老婆已經一早做晒資料搜集,邊D抵買,邊D有用.下面呢度就係一部份佢cap嘅圖.
其實只要上網search下就搵到好多呢類資料,所以我都唔再講太多.其實唔同藥局或化妝品店,價錢真係可以差好遠,我見過有隻洗面Gel,價錢相差接近一倍,而且最好笑係,貴一倍都仲有大把人掃貨,好明顯真係唔係個個都識格價.唔想比人搵笨,可以點?好似我咁囉,去每一間藥局都影晒所有貨架,要搵返邊隻貨喺邊度賣幾錢,即刻就搵到.下面就係其中一部份影低左嘅貨架.有興趣的話,可以睇下當地而家(2016年2月中)咩價.
呢間係大阪心齋橋嘅藥局,好多野都係呢度最平:
呢間都係心齋橋嘅藥局,有部份喺呢度係比較平:
點都估唔到,原來黑門巿場入面都有藥局,而且仲好平添,我地有一大部份戰利品都係喺呢度掃貨,不過呢間唔係tax-free,但就算加埋稅,好多都仲係平過出面:
呢間係奈良嘅藥區,一D都唔平囉:
呢間都係喺心齋橋,超多強國人喺度掃貨,但咁多間之中呢間係最貴:
要留意嘅係,有D藥局係tax-free,有D唔係,如果唔係tax-free,記得睇清楚價錢,係包左稅(8%)定未包稅.如果係tax-free,要買夠5000日元先有得免稅,佢收錢時就會收少你8%稅,唔似其他國家咁,要去機場退稅.
不過,如果喺百貨公司買野,例如大丸,就要買完野(含稅)之後再去大丸百貨入面嘅退稅點搞退稅,如果多人的話,其實都要等好耐.
要記住嘅係,喺免稅店買野,貨品係會用特製膠袋包住,然後先會比你攞走,喺日本境內係唔可以開封,唔可以拎出黎用.不過,其實D貨妝品都有水份,所以必須寄倉先可以帶返香港,即係話,當你過境時,D貨己經寄晒倉,有冇拆過出黎用,有冇開封,佢地真係冇辦法check到.但係聽講真係會抽查,至於點查就真係唔知佢地,如果真係擔心比人查,咁我就建議你將所有戰利品用手提袋hand carry(液體除外).亦都因為咁,其實冇tax-free嘅藥局都有佢嘅好處,就係佢地貨品可以即買即用,唔洗驚比人查.
其實除左藥品,心齋橋同黑門巿場都有100円店,例如DAISO,D野都幾抵買.我地淨係掃100円店都用左半日.
花左咁多心機掃貨,我地到底掃左幾多野?下面張相就show到一部份,張床太細,show唔晒咁多^^"
香港人一向出名精明,格價嘅野,喺香港一向做開.唔知你又見唔見喺D相入面邊隻貨品係貴左接近一倍呢?
Friday, February 19, 2016
環遊世界(8) - 日本 - 大阪(1)
對香港人黎講,日本關西最出名嘅城巿一定係大阪.第一次去日本,點可以唔去大阪呢,而我今日就黎到呢個香港人必去嘅大城巿.
其實我一向都唔太鐘意去大城巿,因為香港本身都已經係一個大城巿,咩都有,去另外一個大城巿其實真係同留喺香港冇乜分別.所以我去大阪,主要都係純粹到此一遊,又或者當係陪下老婆.
其實大阪最驚喜嘅係黑門巿場,相比京都嘅錦巿場,黑門巿場比較多賣魚同賣水果嘅舖頭,不過就少D手信店.而最令我印象深刻嘅係D好好味嘅拖羅,淨係睇魚生本身嘅顏色同肉片嘅紋理都已經睇到個分別.不過講真,要食D好貴嘅拖羅先會覺得同香港嗰D有分別.如果只係食平價或中價拖羅,其實香港都食到.我地食嘅貴價拖羅,如果冇記錯係要1800日元,得5片.而平價拖羅我地食左600日元,但有十幾二十塊.
除左魚生,其實仲有士多啤梨,柑同埋密瓜都應該要試下.D士多啤梨真係可以大到好似個蘋果咁架.
黑門巿場入面亦都有好多熟食,我地就第一次喺大阪食大阪燒.同香港嘅所謂燒餅比較,呢度真係好味好多,最大分別嘅係,香港嘅燒餅係好粉,食半塊已經好人飽,而呢度係完全唔會有呢種感覺,塊餅入面完全係真材實料,唔需要加粉去填充.所以個感覺係,係越食越想食,而唔係越食越飽.
我地當然亦都有去心齋橋同埋道頓堀呢D出名嘅街度,講真,呢度真係好行過旺角好多,條街闊好多,又乾淨好多,不過同旺角一樣,都係咁多強國人.
另外,我地仲試左好多香港人食完再encore嘅磯丸水產,不過其實都幾雞肋.我地叫左一個set,包左四樣野,其中海螺同白蛤都令人失望,而扇貝同北寄貝就比想像更鮮味.海螺味道偏苦,而白蛤就太韌,好難咬.
我地夜晚食左一間好多人推介嘅燒肉放題,叫做「国産牛焼肉食べ放題 あぶりや」,每位3480日元 + 8%稅.呢間野真係好多人黎食,我地等位等左超過一個鐘,如果想黎呢度食,最好預先book位.不過呢度嘅牛肉多款唔在講,仲要真係好食,完全唔係放題嘅質素.不過,同之前喺京都祗園食嘅天壇相比,我覺得肉質都係天壇好好多,但味道方面其實不相伯仲,如果要挑剔,只能話国產牛肉放題比較咸,食到最後真係會好厭.
總括而言,食物質素比香港真係高出好多班,加上日元跌到咁低,所以都幾平靚正.黎大阪,我又唔shopping, 所以我最大目的都只係食.
Thursday, February 18, 2016
環遊世界(7) - 日本 - 城崎溫泉(2)
去到城崎,除左一定要試松葉蟹之外,仲一定要試但馬牛.所謂但馬牛,其實係和牛嘅一種,產於但馬.我地就試左一塊但馬牛,今次真係第一次品嘗入口即溶嘅牛肉,基本上輕輕一咬就已經斷開,好味嘅程度真係難以形容.
由於城崎比較近海,所以亦都有海產,呢度就出名松葉蟹,不過原來喺城崎食到嘅蟹並非全部都係松葉蟹.原來,好多睇落好靚嘅餐廳,佢地供應嘅蟹係入口嘅蟹,唔係松葉蟹,行外人其實未必分得出.我地食嘅松葉蟹,一隻要一萬二千幾日元,而入口嘅冰蟹鮮蟹,大約係三分之一價錢.講真,我地都食得出係有D分別,但個分別我又覺得不至於對差咁遠.所以係咪堅持一定要食松葉蟹,我就覺得見人見志啦.
我地其實都係喺間賣蟹嘅舖頭睇睇下,又問問下,先知到原來佢地唔單止賣蟹,仲可以上二樓坐低食野.城崎嘅酒店,溫泉,商舖等,絕大部份人都只係識日文,而咁啱我地揀呢間舖頭又有人識普通話,所以佢就介紹左好多牛同蟹嘅野比我地,仲帶我地落地舖揀蟹.原來,日本人對食物真係好堅持,我地揀左D蠔,諗住生食,點知佢地話D蠔己經死左,所以堅持唔可以生食,要煮熟先可以食,而且價錢係死蠔嘅價錢,而唔係新鮮生豪嘅價錢.由於我地由於要趕火車,所以一切從簡,所有食物都淨係直接烤黎食,咁就可以快好多.
我地喺大幸商店食最後一餐,真係回味無窮,希望可以喺強國人攻佔城崎之前再黎一次.
順帶一提,食松葉蟹嘅季節二月尾就完,所以如果要食最好食嘅松葉蟹,記住二月前黎城崎喇.不過我唔記得問蟹季幾時開始^^".
由於城崎比較近海,所以亦都有海產,呢度就出名松葉蟹,不過原來喺城崎食到嘅蟹並非全部都係松葉蟹.原來,好多睇落好靚嘅餐廳,佢地供應嘅蟹係入口嘅蟹,唔係松葉蟹,行外人其實未必分得出.我地食嘅松葉蟹,一隻要一萬二千幾日元,而入口嘅冰蟹鮮蟹,大約係三分之一價錢.講真,我地都食得出係有D分別,但個分別我又覺得不至於對差咁遠.所以係咪堅持一定要食松葉蟹,我就覺得見人見志啦.
我地其實都係喺間賣蟹嘅舖頭睇睇下,又問問下,先知到原來佢地唔單止賣蟹,仲可以上二樓坐低食野.城崎嘅酒店,溫泉,商舖等,絕大部份人都只係識日文,而咁啱我地揀呢間舖頭又有人識普通話,所以佢就介紹左好多牛同蟹嘅野比我地,仲帶我地落地舖揀蟹.原來,日本人對食物真係好堅持,我地揀左D蠔,諗住生食,點知佢地話D蠔己經死左,所以堅持唔可以生食,要煮熟先可以食,而且價錢係死蠔嘅價錢,而唔係新鮮生豪嘅價錢.由於我地由於要趕火車,所以一切從簡,所有食物都淨係直接烤黎食,咁就可以快好多.
順帶一提,食松葉蟹嘅季節二月尾就完,所以如果要食最好食嘅松葉蟹,記住二月前黎城崎喇.不過我唔記得問蟹季幾時開始^^".
Wednesday, February 17, 2016
環遊世界(6) - 日本 - 城崎溫泉(1)
黎到日本,梗係要試下日本嘅溫泉,而我地今次就揀左一個未被強國人攻佔嘅地方——城崎溫泉.講你都唔信,雖然呢度唔大,只有幾條街,但溫泉數量絕對係多到你浸唔晒,而我就喺24小時之內,浸左六間溫泉.
喺日本浸溫泉,我諗大家都知,係要全裸,唔比著任何衫褲泳衣,所以如果介意的話就唔好黎,因為唔浸溫泉就真係好浪費.不過,我又覺得點都要試下嘅,其實D水真係好熱,入到去真係煙霧瀰漫,如果唔係專登望其實係乜都睇唔到的.不過,其實無論住邊間酒店,佢地都有提無一條白色小毛巾,係浸溫泉用嘅,記得帶埋去,因為外湯係乜都冇比你的,所以我連酒店大毛巾都帶埋去抺身.
由於我地揀咗川口屋城崎河畔酒店,佢地包左7間外湯,即係酒店外嘅溫泉,而酒店內亦有一個酒泉,所以我地總共可以唔洗再比錢嘅情況之下浸8個溫泉.呢度D溫泉間間都有唔同休息日,不過如果開門的話,大部份都會開到11pm,所以我地一到埗,就首先去左第二日唔開嘅溫泉去浸左先,然後第二日一早就出去浸溫泉,務必將所有溫泉全部都浸過一次.一路沿著條街行,其實都幾多野睇,幾多野買,有好多手信係得城崎溫泉先有.呢度出名食松葉蟹同埋但馬牛,仲有大大小小唔同嘅cafe,有D係食cake,有D係食蛋糕,所以我地嘅策略係,每次入溫泉只浸半小時,出黎之後就搵間野坐低食下野飲下野,然後再去下一個溫泉再浸.
呢度嘅溫泉水都幾熱,浸三至五分鐘就會頂唔順,要用涼D嘅水沖下身,或者出去室外浸,又或者休息一下先再落水浸.其實浸三round都已經好夠,出黎抹身吹頭,換埋衫其實都差唔多半粒鐘.
雖然我地冇浸晒全部七間外湯,但其實佢地大同小異.我認為最好嘅外湯係鴻之湯,同一之湯.鴻之湯其實係最偏僻,但亦都係因為咁,鴻之湯最少人,最靜,我浸室外嘅時候,真係少人到得返我一個人喺度浸,個天又落住少少雪,睇住D泉水喺山上面成條瀑布咁流落黎,真係幾有詩意.不過,浸完出返黎休息區就真係唔太夠坐,同埋坐得冇咁舒服,而呢方面一之湯就好D,因為佢個休息區係上返一層,所以大返D,多D坐位,又坐得舒服D.鴻之湯同一之湯都有按摩椅,而其他休息區都係比較細,如果要等齊人先走,咁就有時可能要企.而最差嘅,我相信係柳湯,因為真係太細,浸水嘅位置其實只有大概三個浴缸咁大,幾個大男人一坐落去,其實己經冇乜位淨,D人上落水又阻住D位,所以其實真係浸得好唔舒服.而休息區更加只係得一條長櫈,最多坐到三四個人.所以我真係強烈建議大家唔好去柳湯,尤其係下午三點幾開門嘅時候就更加多人.如果你真係咁犯賤,點都要去試下,咁我建議夜晚十點先好去,因為早上同夜晚最少人出黎浸溫泉,而柳湯係夜晚十一點關門,所以十點去應該最少人.
不過城崎呢幾條街嘅食肆開門閂門嘅時間都幾特別,好多都係十一點先開門,中午休息幾個鐘,三點左右又開返門,然後五六點左右就閂門,但又有D係五六點先開門,做到夜晚十點.所以如果揀左某間食蟹或食牛嘅舖頭,真係要睇清楚幾點開門幾點閂門,如果唔係好多時都會摸門釘.
其中有一間餐廳食蟹唔錯,叫海中苑.我地叫左咁多野,都只係5400+1950日元,即係514港幣左右.如果喺香港食,隨時要過千.
Monday, February 15, 2016
環遊世界(5) - 日本 - 京都(2)
聽講好多人去京都係為左著和服,因為其他日本城巿未必有得出租和服.所以,去京都旅行,好多時都會見到好多人著晒和服喺街行.而我,同我老婆,就係其中兩個.我想講,千萬千萬千萬唔好10度以下著和服...
去京都之前好幾個月,老婆已經鄭重表明一定要著和服,仲要一齊著.其實我就冇乜所謂嘅,不過當時聽講著和服有好多件,到時會熱到飛起.結果,今日終於要著和服,點知今日就一夜之間跌左16度,得返2-6度.我心諗,著和服咪啱晒囉,一定夠暖.點知,到我著完一出舖頭門口我就知奶野了...和服有兩件底衫,一件面衫,天氣凍時可以再加一件外套,四件衫其實應該夠暖,但只限於上半身.下半身其實只得一件長袍包著,好似著左長裙咁,如果冇打底的話,入面就已得返條底褲.呢世仔第一次著和服,鬼知會係咁架咩,我真係冇打底,咁嘅氣溫之下行足全日,真係凍到呢...所以,如果你未著過和服,我建議10度以下真係唔好試,除非你有預備打底啦.我地見岡本呢間好多香港人都喺度租和服,而且口碑唔錯,所以我地都喺度租.網址:http://okamoto-kimono.com/about/index.html
其實預約著和服,第一,真係要約早D,因為佢每一個款都係有限的,得一件或兩件,所以如果你係第一個去㨂衫,你就可以有好多款比你揀,如果你下午先去,就得返人地揀剩唔要嘅款式.第二,唔好慳,你一生人會著幾多次和服?我相信十年一次己經好多,咁仲慳黎做乜?最貴嘅package都只係五千幾日元,D款式真係靚D,同埋布料質地都係好好多.我見有D女仔著和服著出黎個效果成個阿婆咁,真係唔著好過著.
仲有就係,著左和服,真係唔好食咁多野,因為你根本食唔到.無論男定女,條腰帶都係札到好緊,基本上你D大腸小腸都已經擠左上去頂住個胃,所以如果仲去食大餐,真係苦上加苦.去飲杯茶,食件餅夠架喇,因為你根本唔會覺得肚餓.
著左和服其實係幾靚嘅,去清水寺同伏見稻荷大社影相真係幾襯個環境.清水寺附近其實幾好行,尤其對於第一次去清水寺嘅朋友,因為成街都好多紀念品,又有小食,同埋仲有D小客棧,可以飲下茶食碗紅豆年糕.而伏見稻荷大社就有好靚嘅千本鳥居,隨時影影下就冇左兩個鐘.淨係去呢兩個地方其實已經玩到一日,不過記得帶腳架同帶多粒電.
去京都之前好幾個月,老婆已經鄭重表明一定要著和服,仲要一齊著.其實我就冇乜所謂嘅,不過當時聽講著和服有好多件,到時會熱到飛起.結果,今日終於要著和服,點知今日就一夜之間跌左16度,得返2-6度.我心諗,著和服咪啱晒囉,一定夠暖.點知,到我著完一出舖頭門口我就知奶野了...和服有兩件底衫,一件面衫,天氣凍時可以再加一件外套,四件衫其實應該夠暖,但只限於上半身.下半身其實只得一件長袍包著,好似著左長裙咁,如果冇打底的話,入面就已得返條底褲.呢世仔第一次著和服,鬼知會係咁架咩,我真係冇打底,咁嘅氣溫之下行足全日,真係凍到呢...所以,如果你未著過和服,我建議10度以下真係唔好試,除非你有預備打底啦.我地見岡本呢間好多香港人都喺度租和服,而且口碑唔錯,所以我地都喺度租.網址:http://okamoto-kimono.com/about/index.html
其實預約著和服,第一,真係要約早D,因為佢每一個款都係有限的,得一件或兩件,所以如果你係第一個去㨂衫,你就可以有好多款比你揀,如果你下午先去,就得返人地揀剩唔要嘅款式.第二,唔好慳,你一生人會著幾多次和服?我相信十年一次己經好多,咁仲慳黎做乜?最貴嘅package都只係五千幾日元,D款式真係靚D,同埋布料質地都係好好多.我見有D女仔著和服著出黎個效果成個阿婆咁,真係唔著好過著.
仲有就係,著左和服,真係唔好食咁多野,因為你根本食唔到.無論男定女,條腰帶都係札到好緊,基本上你D大腸小腸都已經擠左上去頂住個胃,所以如果仲去食大餐,真係苦上加苦.去飲杯茶,食件餅夠架喇,因為你根本唔會覺得肚餓.
著左和服其實係幾靚嘅,去清水寺同伏見稻荷大社影相真係幾襯個環境.清水寺附近其實幾好行,尤其對於第一次去清水寺嘅朋友,因為成街都好多紀念品,又有小食,同埋仲有D小客棧,可以飲下茶食碗紅豆年糕.而伏見稻荷大社就有好靚嘅千本鳥居,隨時影影下就冇左兩個鐘.淨係去呢兩個地方其實已經玩到一日,不過記得帶腳架同帶多粒電.
source: 網絡圖片
Sunday, February 14, 2016
環遊世界(4) - 日本 - 京都(1)
其實我諗好多人都估唔到我今次係第一次踏足日本境內.其實我一直都知日本好玩,而且相對地係先進過好多國家,所以玩起上黎會舒服好多.但亦都係因為咁,日本從來都唔係我最想去嘅地方.「咁先進咁方便嘅地方,洗乜咁早去,老D先去都唔遲啦!」呢個一直都係我嘅諗法,到五十歲先去都唔遲.不過自從福島地震之後就唔係咁講喇.因為我開始後悔唔早D去,而家搞到去日本好似去打劫咁,係做緊D大逆不道嘅事咁,尤其當我結婚之後,就更多人叫我唔好去日本.原因,我諗唔洗我多講.
Anyway,今日我終於黎到日本.第一站係京都.
我一直聽唔少人講日本幾好幾好,其實真係搞到我有好多幻想.所以當我發現京都其實都唔係想像中咁先進時,我覺得好似比人呃左咁.不過,我老婆話京都同東京相比,只係一個鄉下地方.咁如果係真的話,咁呢個鄉下又真係幾先進喎,我鄉下就未有八達通,但京都就有得用ICOCA,即係IC卡.
ICOCA & HURAKA呢個組合其實都幾無敵,我唔係係咪最平,但應該都係最方便,因為有左HURAKA就可以由關西國際機場直去京都,而IC卡就可以撘晒所有交通工具,即係買左呢個組合,就可以一下次融入呢個地方,去邊都唔會有難度.不過如果真係一日之內去幾個地方,其實1 day pass都幾抵,因為搭地鐵或巴士通常都要二百幾十日元,但一個1 day pass只需要600日元,所以搭3程已經回本.不過,我成日都話,搭3程都只係平得幾十日元,即係幾蚊雞港幣(以0.07換算),都唔知慳黎做乜,而且1 day pass又唔係度度都有得買,行去買嘅時間都唔止值幾蚊雞啦.所以話呢,如果真係用1 day pass,真係要一日撘好多程先好用.
黎到日本,其實最唔方便係唔識日文,雖然有D地方係有英文(機場或火車站呢D比較多外國人嘅地方會多D英文),但去到郊區少少例如嵐山,電車巴士都淨係得日文,咁就會變得非常唔方便.我呢D大鄉里,佢唔講,我鬼知撘電車或巴士係點比錢?原來好似香港撘叮叮咁,係車尾上車,車頭落車,落車時先入錢或嘟IC卡.撘巴士都係,喺車身中間個大門上車的,落車先比錢.得日本,鬼知咩.日本曾幾何時都叫第二大強國啦,呢個國家咁封閉,用咁少英文,真係好難令我鐘意呢個國家.
仲有就係,京都站都叫一個大站啦,指示真係幾唔清楚,D出口指黎指去,指到錯晒.最好笑就係入左JR閘口之後,原來仲有個閘口入新幹線.乜唔係入完要出返先再入另一條線架咩?I was so confused.都唔知個站點解會搞到咁混亂.而且咁大個站,原來得西出口同中央出口.咁如果我要去東面點算?冇辦法囉,得兩邊可以出囉,救命!或者可能有高人可以指點下啦~
另一個我覺得比人呃左嘅係,食物質素.好多人都同我講,日本D野幾好幾好食,幾貴都值,今日一試,不外如是.係,日本嘅食物係好食,好啱香港人口味,我都覺得好正.但比我想像中差太遠.曾經有個好鐘意日本嘅朋友話日本人其實唔太鐘意食三文魚,係香港人先咁鐘意食,咁我都聽講過,日本人鐘意吞拿魚多D.然後我呢位朋友就碌大對眼,嚴正聲明:「唔係吞拿魚,佢地嗰D係叫拖羅!」我心諗,真係咁大分別咩.我當時未試過,唔敢反駁.但我今日真係覺得佢嘅反應係崇日反應.
source: 天壇官網
說到底,日本食物質素唔差,但真係太多香港人將日本誇大得太多,所以我so far都係失望多過驚喜.但有間餐廳我覺得係應該suggest下嘅.呢間係食燒牛肉出名嘅,叫天壇.喺京都祗園.網址:http://www.tendan.co.jp/gion/.點解我suggest呢間野呢?第一,我覺得真係好食,佢嘅牛肉他他真係幾好味,仲有佢個燒肉盛合嘅醬汁好入味,D肉燒完真係好味到出汁.不過呢間野等位要等最少一個鐘,所以最好早D去攞飛,然後行下街先再返黎.呢間野,我覺得真係好過份,我地叫左好多野食,食極都唔洗一萬日元,即係7舊水港幣都唔洗,真係好過份.佢要我地等一粒鐘,但淨係賺我幾舊水?你話係咪好過份!
至於酒店方面,我其實要求唔高,最緊要乾淨整潔.有間類似backpacker嘅酒店真係火唔錯.呢間野叫PIECE HOSTEL KYOTO.網址:http://www.piecehostel.com/kyoto/en/.佢地嘅職員講英文講得好好,我知佢地識講普通話,但講真,係我唔想講普通話.呢度除左check-in check-out之外,真係乜都自己搞掂,包括食完野幫佢洗埋碗.但間野就包左無限熱水,咖啡,茶.你有需要就自己沖野飲,冇人會理你,最緊要係要自己洗返D杯.早餐都包左,不過係間單早餐,主要都係面包同飯,要求唔高的話,其實幾好味.如果想搵間平靚正嘅,我覺得一定要揀呢間.
另外真係要提提大家,唔好一月二月去嵐山,因為嵯峨小火車係唔開的,小火車係要三月到十二月先會開.而且而家D樹全部都係樹支多過樹葉,所以我地今次去嵐山都係好唔合時.
Subscribe to: Posts (Atom)


text:
2012年4月19日 星期四
膽小妹
18 則留言:
唔阿妹其實是家姐有責任保護她的妹妹,回覆刪除
只是當初大叔帶她們來貓家一早倒轉了!回覆
可能係倒轉都唔奇,我改名果時係邊個大膽D就叫家姐.刪除
而家亞妹大隻過家姐lu.
wakaka XD回覆刪除
前2日, 我都係一樣, 我係房追兩隻野.....佢地好驚走來走去...
最終番薯入房, 我又係作勢捉佢, 佢係FEE我..."空"我呀...
又係貢, 驚左一晚!!!! ~_~'''回覆
係啦!都唔知點解咁細膽,我都無出聲,淨係舉高雙手咋麻.刪除
大小姐眼尾都唔望吓我呀!
fee係惡呀,仲話佢細膽回覆刪除
我打達仔果陣佢就fee我兼起手啦,結果係再fee再打回覆
之前我隻貓成日喺走廊 fee 我回覆刪除
嗰度係必經之路架嘛
仲會撲嚟抓我
我好驚佢架回覆
成隻加菲貓咁~ ^^刪除
下次佢地再 Fee 你,大聲啲 Fee 返佢,就再沒有的了.回覆刪除
這是動物世界中強弱的金科玉律!回覆
讚成,fee番佢刪除
妳size太巨, 所以驚妳.回覆刪除
妳平時對佢千依百順, 突然起手作勢, 所以佢嚇親?回覆
因為佢平時大乜大聲D,佢都會嚇一嚇.刪除
估唔到我唔出聲舉高雙手佢都驚.
究竟 fee 係驚定惡呢?回覆刪除


text:
做作文其中一個難題係唔夠生字,大部份學生都會去查漢英字典,或者去Yahoo!打個中文出黎,然後就有個英文翻譯出黎,但原來用呢啲查出黎的字會令你的作文唔合格.等我地話你知點解,同埋點解決唔夠字用既問題!
死因1 :文章整體程度不一
每人作文的用字都有一定的風格,而讀者能輕易感受得到.就好似比兩篇報導你,你可以分辨到邊篇屬於頭版,邊篇屬於Young Post.又好似比兩個故事你睇,你亦可以簡單分辨出邊個係兒童故事,邊個係哈利波特.
至於你的作文亦有固定程度和風格(所謂的風格不一定係好的風格,例如你唔識係眾數的名詞後加s,如果你每次都用錯,就係某段入面用岩曬,就係上下文風格不一).如果你隨便係字典查一個字用係作文到,好容易會唔小心令自己文章變得好怪,而有經驗的改文老師一定可以睇得出邊啲字係查字典查出黎,印象自然差.
死因2 :生字的意思與實際不同
如果你試過查住字典作文,你一定面對過一個問題:查一個中文詞語,出左幾個可以用的英文字出黎.有啲人會選擇自己識的生字用落作文,但有啲人會覺得橫掂都查左,梗係用個難嫁啦!字典點會錯?仲有一個情況就係搜查結果只有一個自己唔識的生字.
其實愈少見的生字(我地會話係比較難的生字)就愈難用,因為佢地的意思非常具體.例如:Notorious 呢個字,解惡名昭彰,即係出曬名衰.但我地去Yahoo!打「惡名」的時候,就會有幾個結果.如果你上下文都係一啲難字,用notorious絕對無問題,否則,用bad reputation亦唔見得失禮.
死因3 :實際考試果陣點算?
查字典係一個習慣,會產生兩個問題入面:首先,當每次作文都查字典,到真正考試時,會因無字典而花大量時間去諗如何表達某啲生字或句子.咁樣做唔單止令用字變得奇怪,更加會令學生唔夠時間完成400字,爛尾收場.
另一個問題係學生會過份依賴字典,覺得雖然自己識好少生字,但因為字典都幫到佢,所以唔需要學好生字,進入一個惡性循環入面.愈查得多,愈學唔好,愈少生字,愈難進步.
改善大法1 :放下字典,用你的方法表達
如果你係字典大使,你一定試過查唔到某啲中文字的翻譯.掉轉諗,可能有啲字真係無得直接用英文去表達.要接受呢個事實,就係雖然你識的字唔多,但你絕對可以用有限的字去表達你想表達的訊息.
當你作好作文,我地會比建議的生字你用,必定比你係字典入面搵的準確同埋地道.當你作過作第一篇文,就即刻學到生字,儲下彈藥,作多幾篇文,就好快進步,慢慢脫離對字典的依賴(講到好似吸毒咁,哈哈).
改善大法2 :繼續查,用啲識既字
其實,字典入面的字係無罪的,唔係唔可以查字典,只係有時有啲字講到咀唇邊,咁去查下字典都無傷大雅.又或者唔肯定某個字點串,亦可以去double check確定一下.
但如果真係盡左力,但都表達唔到,咁你查字典時,必需要知道個字點解.建議你翻查果個英文字的真正意思,多睇例句,先考慮是否用係作文入面.因為經過呢個步驟,可以大大減低錯誤的機會.


text: 真係要講吓今年嘅選舉,聽新聞講話今年投票率創新低,係因為市民無咁多怨氣,同埋經濟環境改善所致.但我就覺得唔係喇! 首先怨氣根本無減少,只係講都無用,講嚟做乜,而且特首之前派晒糖,封了部份人嘅口,舒緩了部份怨氣.而經濟? 有好過咩? 都係唱好啫! 咪始終係貧者越貧,富者越富.我覺得主要係根本無乜邊個候選人係值得投票,好彩我嗰區有個梁國雄(長毛),我投咗佢一票.點解我要投佢一票? 雖然佢得一個人無乜影響力,但起碼發吓聲都好,可能最後都係政府話晒事,但留難吓佢,等政府唔好咁過份尷尬吓都好,起碼唔好話全民都支持政府,而且佢唔係淨係得把聲,起碼佢去抬吓棺材先啦!其實香港人好簡單,民主對香港人其實唔係最重要,最重要係人人有工做,食得飽,著得暖,生活有保障,當喺安定嘅生活環境下,其實邊個做特首做議員,d市民都唔會太介懷.我唔敢話d民主派議員唔好,但佢哋應該要好好檢討吓佢哋嘅工作方向,首先唔係話唔爭取民主,而係喺爭取民主嘅前題下,應該先改善民生,咁樣才可得人心.為何民建聯可以有咁多選民支持? 除了係d阿公阿婆嘅鐵票之外,仲有就係唔可以否認,佢當中有d人係真係為市民做到嘢的,就好似我大埔區嘅黃碧嬌,我哋睇到佢真係為大埔區嘅市民爭取好多嘢,好關心d設施,成日見到佢出嚟同d街坊傾計,了解街坊嘅需要,而唔係喺選舉前才出來開空頭支票,所以佢喺大埔係好多人支持佢的.大家可要知道,唔係個個都有睇選舉論壇,睇到劉江華呀曾鈺成呀嗰d無謂人點俾人寸到口啞啞,佢哋可能因為黃碧嬌而投佢嗰條名單,呢d票咪益咗劉江華囉! 最後黃碧嬌都入唔到立法局,但就做就咗劉江華呀曾鈺成呀呢d衰人.香港區情況都係一樣,蔡素玉好多人支持o架喎! 但d票就益咗曾鈺成,呢d就係民建聯嘅古惑招.好彩今次泛民都保得住d席位,呢次係一個好好嘅教訓,佢哋真係要好好檢討吓如何令選民支持番佢哋,同埋令今次支持佢哋嘅選民唔好失望.其實我投梁國雄係因為好明顯佢俾范太教叻咗好多,佢唔再係一味識得鬧,懂得適可而止,懂得如何令劉江華尷尬,唔敢咁放肆,真係一見到劉江華就討厭,佢嗰幅寸寸貢嘅衰樣真係好討人厭,而另一個陳克勤,原本我以為佢做過特首辦特別助理,起碼讀書多d,會有d料啦! 誰不知都係喺選舉論壇時俾梁國雄攪到口啞啞,真係好令人失望.希望經過今次選舉嘅教訓之後,泛民陣型真係可以團結一致,唔好再為咗自己嘅利益或政治本錢,應該一致窗口對外,要真係著眼於先改善民生,繼而爭取民主,咁嗰d民建聯嘅壞份子先至唔可以有機可乘.


text:
8/31/2007
去Ikea食肉丸
上星期日同老公出沙田得街,其實此行純粹係佢想食阿蘇介紹喺Ikea賣嘅肉丸,我們試了肉丸同薄切牛扒,肉丸真係好好味,而牛扒就ok啦! 不過間餐廳真係好多人,可能係星期日嘅關係啦! 連叉都無,要等佢洗完先有喎! 好彩轉頭阿姐就攞出嚟咋,如果唔係要用手食.食完之後我們行咗Ikea一陣,老公買了一個花樽給他那棵心愛嘅水種植物,仲有兩包肉丸($70一包1kg)同五包肉丸嘅汁醬(好似唔知$9/$10一包)添!
行完city super,我們便去了行電器舖,因為我生日時想老公送個焗爐給我(因為現在那個沒有温度控制,好難控制火力,所以我想要個大少少同埋可以控制温度的.後尾我們又見到布小公主喺blog度介紹嗰個燒烤爐,原本老公話買俾我,但我見個爐好似細咗d,同埋我哋次次都要煮成兩磅雞冀(因為我們通常煮一餐飯,會pack埋之後兩日嘅飯盒,即是成6個人飯),都係開鑊煮方便d,所以就無買到了,費事買咗又唔用啦!
老公就好啦! 我無買到個燒烤爐,佢就攞咗d錢買咗一隻平靚正嘅手錶,四百幾蚊咋! 真係幾ok o架!
8/28/2007
生bb的問題
同老公又討論到生bb嘅問題,佢都係叫我遲少少先生,因為佢話出年暑假,佢公司會好忙好忙,佢怕到時照顧唔到我,所以叫我推遲少少先生,如果九月或十月就最好.起初我想暑假生係因為就我兩個老闆放假,唔想為她們帶來不便.可是如果臨盆時老公不在身邊又確實不行,所以唯有把生bb嘅計劃推遲少少,但都係嗰句,唔係想生就會有,所以一切都係隨遇而安啦! 這樣也好,我都想減吓肥先要bb,因為我怕加埋到時增加嘅磅數會拕得好辛苦,所以做番多d運動,一來身體好d,二來輕身d,唔洗到時雙腳負荷o禁重.
仲有,我老公終於肯戒咗煙喇! 希望佢真係可以堅持到啦! 不過佢始終唔想入產房,佢話好怕見到血淋淋嘅場面喎! 但佢話佢會考慮吓,睇吓到時點先算喎!
老友飯局
上個星期好忙啊! 星期四同SPACE嘅同學仔食飯,我們去了九龍城嘅樂口福食潮州菜,我們叫了阿蘇推介嘅鹵水鵝片,另外又點了芒果蝦球,煎蠔餅和沙嗲炒芥蘭.味道幾好,但並不是特別好食,價錢都合理,招呼OK,D侍應都係D叔叔同伯伯嚟o架! 不過上菜超勁快,叔叔話廚房係一次過煮晒一枱嘅order嘅,這個安排幾好喎! 不過食完就好快要走囉! 之後我們去了合成食潮州糖水,蓮子百合薏米綠豆馬碲沙,好好味,我仲買咗一碗返去俾老公做消夜添! 可惜那天忘了影相,無得post 上blog 添.
星期五,我,siubee同carmen去了雅蘭間稻香食火煱,好彩我們早到先有位,原本我們想早一日book定位,但個姐姐話細枱booking full晒,叫我們自己去等,所以我們6:30便上去,大把位,我哋仲可以坐到卡位添! 我哋好鐘意嚟稻香食火煱,因為d嘢食好企理d,同埋d 嘢都幾好食,所以我哋次次想傾計,都會去稻香食火煱.這天佢哋終於攞到機票了,一切準備就緒,為她們九月嘅日本之旅作好準備,希望佢哋玩得開心喇!


text:
每塊都有張紙隔住 唔駛痴埋一堆 都幾細心
最離奇係食片皮鴨有 4 種醬料 但點 xo 醬同辣醬都 ok 反而好似無咁漏 但沙律醬就超級怪囉
紅椒夾片皮鴨都係第一次 @.@
炒鴨鬆 - 太濕太油喇
生菜包
翡翠腰果素雞炒蝦腰 - 見識小 唔知蝦腰就係蝦 @.@ 無味道嘅 唉
甜豆金果炒鮮淮山 - 無厘味道嘅 齋同清淡都可以好好味道家嘛
黃鶴樓煙花楊州炒飯 - 成日改埋 d 水蛇春咁長嘅名 又唔係整得特別過人 @.@
生味拚盤 - 菠蘿超酸 不過都幾好 因為片皮鴨好漏
我最鍾意嘅燈 ^^
( 7-oct-2012 sun )
10 點起身 去 KFC 食早餐 食完就番屋企梳洗 之後番教會喇 ~
里奧大人做公司嘢 今晚同埋媽咪 家姐補做中秋做節 所以唔駛煮飯 又唔想做家務 hea 到 3 點食 tea 食完行陣先番屋企 ~
本來家姐話車我地去酒樓 不過里奧大人 5 點鐘做完嘢 話想去官塘廣場行陣 所以我地都自己去喇 ~
感恩買到濾鏡 買完就去酒樓喇 book 咗 6 點半 佢地 6 點已經到咗 我話早 d 去好 d 因為限時兩個鐘 揀得菜黎都要半個鐘 食個半鐘都 ok 嘅 ~
呢間飲茶食點心就 ok 但晚飯就真係麻麻喇 應該唔會再黎晚飯 同埋服務又唔掂 遊雲咁嘅 ~
家姐車我地番屋企 實在太飽 所以抖 1 個鐘又同里奧大人做體操 出咗一身汗再沖涼再嘆冷氣 爽爆呀 ~


text:
2014年4月7日 星期一
蕃茄煙肉扁意粉 + 粟米蛋花湯 ( 7-APR-2014 )
( 7-APR-2014 MON )
嘩嘩嘩 今朝起身 隻右眼好痛呀 次次唔夠瞓 隻眼就會好痛 不過隔多幾個鐘就唔會再痛囉 ~
早餐食腿蛋治烘底 飲咗咖啡都好眼瞓添 大鑊了 ~
老闆同大粒都唔喺度 所以佢地 d 房係熄哂燈 個天又灰灰暗暗 加上菇場又靜 我又眼瞓 好在要做勁麻煩 report 唔係瞓着都似 ~
12 點搞掂哂 要比對眼抖抖 lu ~
今晚有人黎送電視機 所以 lunch time 出去買定蕃茄 咁就唔駛特登放工去街市買喇 之後無啦啦又想食酸辣米線啦 呵呵 ~
真係好眼瞓 但就一定唔會飲咖啡 就咁沖杯熱茶算喇 所以一放工即走 ~
今晚真係攰到痴咗線 居然無熄火呀 不過好感恩嘅就係我平時用右邊爐頭 就只會抹用過嘅爐頭 咁今晚兩邊爐頭都有用 但唔知點解我今晚用完右邊 無啦啦又抹埋左邊 不過真係好在抹下咋 因為白鑊開火呀 頭先我煮意粉係用細火 又心急上碟 所以無熄到定啦 好在無燒燶咋 真係超勁驚 太大意喇 唔通真係太攰唔可以煮嘢 ?! 同里奧大人講番 佢話我已經唔係第一次 oh ~
里奧大人 7 點放工 我就咁飲粟米湯 等埋佢番黎再陪佢食 係食番尋日嘅 KFC 炸雞 勁好味 ~
是日晚餐 - 蕃茄煙肉扁意粉 + 粟米蛋花湯
蕃茄煙肉扁意粉 - 懶呀 所以唔買車厘茄 轉買大肉茄 其實我都唔知肉茄同蕃茄有咩分別 哈 里奧大人仲搞笑 話我買完本意粉食譜就即刻煮意粉 不過我話唔係喎 因為 d 煙肉喺冰格好耐 要清埋佢咋 ~
粟米蛋花湯 - 我真係超勁鍾意飲粟米湯 不過煩里奧大人就唔太 like 話頂胃喎 所以依家只可以 4 罐 4 罐咁買 所以有時飲哂都唔知 咁就唔好嘛 因為我多數等特價先買家嘛 即係又唔可以想飲就飲囉 ~
約咗 8 點送電視機 不過 9 點先送到黎 里奧大人話自己裝 個師傅聽到好愕然 咁拎咗部電視機出黎 原來真係好難裝 嘩哈 因為螺絲上唔實 成部跌落黎都似 最後要搵番師傅黎裝 最快要星期三呀 又無得睇電視 lu ~
之後 sales 打黎話聽晚佢過黎幫我地裝電視同追台 咁我地就唔駛等到星期三 好感恩呀 遇到個好 sales 因為售後服務都好緊要家嘛 哈 ~
今晚勁喇 10 點 15 分瞓喇 不過其實次次星期一都係早瞓 d 嘅 哈 ~
2 則留言:


text:
金手指:歐美中央放水會幾快? - 孫柏文
今日,孫柏文想一次過答曬呢幾日來,問候我啲熊證嘅人.我只可以話,未被槍斃,多謝關心.估唔到我啲熊證,紅得咁緊要,變成全城熱話.
講個市,噚日我落筆嗰刻,就好似全球投資者一樣,托腮悶等.聯儲局,歐央行,都喺我買咗熊證後,相繼放料話會「做嘢」,之後噚日又傳我國中央都會加入.咁喺唔知佢哋有乜橋時,就不如估吓.
個市食太多藥勁多副作用
先講中央.大家對大陸數字,相信都係抱住個睇奧運會羽毛球小組賽嘅心態,就係知佢打假,一路勁噓,不過照睇.不過幾假都好,盲嘅都知大陸經濟大幅放緩,中央一定做嘢去救.多唔使講,噚日全亞太區股市都有壓力之際,特區跟住國內都有得升,都係呢個理由.
做香港股民,日日望穿秋水希望祖國學08,09年咁,以斷萬億計嘅貸款推出市場,資金之後湧出香港.其他嘅措施,根本唔夠我哋食,甚至有措施出台時,如果冇啲「萬億貸款」,投資者仲要即刻唔開心咁沽.之後就會有啲分析員行出來安撫話:「中央已經係喺放寬嗰個方向!」你估仲係五年前,聯儲局只係減Discount Rate都出過千點升幅嘅世界咩?
家啲藥已經濫食到出現好多例如嘥錢,亂起冇人用嘅基建,貪汙,呆壞賬,平民憤恨問點解自己唔係幹部等嘅嚴重副作用,不過食唔夠就出現Withdrawal.我國中央唔似歐盟,啲領導對執政地位嘅自殺傾向弱好多,唔會好似愛因斯坦話齋:「癲,就係重複咁做同一樣嘢,不過會預有唔同結果.」所以除咗啲食你唔飽嘅放寬政策外,你係望會有啲幾十萬億救市出台,咁希望你冇睇錯啦.
歐央行嗰邊,大家都估佢可以做啲乜.上個禮拜嘅嗰種做勢,似足07年特區股市.先有個牌面上話得事嘅官出來,今日有行長馬里奧,07年有曾俊華講政府增持港交所(388).之後就有好多銀河星級嘅友情客串,今日有話行長會會見德國財長傾,07年就有大連官員.結果會係點?今日就德總理嗌停,07年就溫總理嗌停.
西班牙2,5,10年期債息,勁跌後已經開始回升,短債息尤其升得特別勁,即債價下跌,意大利都有同樣情況.不過,股市就一於好少理,大炒上.股市,債市出現分歧,十次有十次,最終都係債市啱.再講,德國要啲出事國家落實嘅政策,係有例子Work嘅.即係就算樓市泡沫爆,政府同時縮開支,再逼銀行收風險,最後都可以唔使將貨幣貶值.邊個地方咁把炮?咪就係香港囉.其實,愛爾蘭都似有咁嘅勢頭,果然係最抄香港政策嘅歐洲國家.今晚就會知歐央行有乜奇招,大家希望壓啱注.
至於聯儲局,我唔講,因為你哋喺我執筆呢刻嘅未來,清楚過我.
投行資產負債表過眼雲煙
最後,前晚我哋獅子山學會為佛利民100歲生日搞咗個Party.有利世民同李兆富孖住咁講解佛利民對歐元嘅睇法,台下有好多外國財俊加入辯論.咁散席嘅時候,撞到一個已自立門戶,管理資產值達九位數字,仲要細過我嘅財俊.佢一開口就講我喺facebook上載咗一幅相.相裡有個被幾個模特兒攬住嘅男人(圖),不過個男人照樣專心打遊戲機.佢話:「呢啲影一刻Snapshot就最誤導,下一秒條友可能已撲向啲女仔度.」我答:「絕對同意!同啲投行一樣!每季完結時,個資產負債表幾靚呀!點知原來係嗰日啫!」
孫柏文
作者為獨立股評人
本欄逢周二,四刊出
上一則: 創業作業:報紙末日? - 宋漢生
下一則: 曾淵滄專欄:中央出手實國企 - 曾淵滄
~TITLE_S~金手指 - 孫柏文 2012年8月2日 舊文


text:
09 January 2012
越南,柬埔寨 2011-12-25to2012-01-04 - Part.03(27Dec)
雖然冇咩特別趕時間既野做,但都係7點幾起身係GH食少左少少野後就出門口去食下越南既早晨,始終係last 1日係越南(第2日要早機),所以出去睇下行下有咩好食,8點零鐘鋪已開多左,人車就冇咁多而且比較悠閒,行下行下搵左檔賣飯肉蛋肉鬆咁上下既檔口,知道算係越南既早餐,橫掂未試過就揀左糯米黎食,買左外賣後就搵左檔街邊檔坐低一路飲咖啡一路食飯,又係一整個hea既感覺,攪到咁上下番gh check out再去另一間gh攪check in(因本身睇地圖,第1-2日住果間遠離市中心,所以專登搵多間近范老五既住多日想行下夜街點知原來全冇需要)
去到Yen Trang Hotel已經十點,仲有因原來佢有兩座攪到去錯左要人帶去比較新既一座,依度比前一間貴少少22蚊冇早晨但有balcony,我住2樓但樓下有bar夜晚可能會嘈,anyway,唔理咁多由佢,房就比Duc Vuong Hotel好但門就冇鏈,所以冇得入面加多個鎖,有少少唔係好安全既感覺,所以搵左張椅頂住,始終近市中心而且佢地既酒店不嬲都唔係太安全,貴重野一定要跟身even係落去食過早餐晚餐咁少時間,嗯
胡志明要睇既野唔算多,因第1站統一宮(Reunification Palace)11點至1點ticket counter會close,拿拿聲由gh行去統一宮,佢又鬼咁大都唔知邊個先係入口,好彩趕得切11點前搵到買飛,唔係又要等佢2個鐘,依度係總統既辦公室而且之前比人攻入過又比大炮射過,我去到既第1個感覺冇咩特別,格局有d似大會堂,但窗既石條紋幾靚,下面有個地下室,要黎指揮打仗用既,上到去天台又岩岩關左噴水池影番落去花園同門前大道爭緊d咁
跟手就去左食lunch,中間經過一間學校,學生坐晒係度食野,本身都試下但d野個樣一般,所以最後都係行左去pasteur食粉,間野係幾出名叫和粉(Phố Hoa),入到去有遊客而且有人識講英文,實在太好了,指左對面木台食緊既河粉(6萬8連野飲甜品),湯比Phố Le濃雖然好味d但應該多味精,佢台面放左好多野係度,原來要食就羅但會計番錢唔食就由佢放係度,幾過癮,哈
未去戰爭博物館(War Remnants Museum)前仲係有d腳倦同埋太熱,搵左個茶檔飲咖啡,旁邊係office人2點幾都仲係度悠閒飲緊野,真好,去到博物館還算精彩,門口d飛機好大隻另一旁既tiger cage好細,比人困係入面好慘,另館入面有d戰爭poster同埋越戰時既相片,相普通但比較深印象係d小市民/農民既無助表情,打仗時一般百姓就係最慘既部份
行完戰爭博物館就要去紅教堂同post office,要行去話遠唔遠話近唔近,而且去越南又未坐過電單車,所以行前少少搵左一架黎搭(習慣一定唔會係名勝門口搭,一定貴同易比人搵笨),2萬vn由博物館去紅教堂好快,比行路要成廿十幾分鐘快得多,去到冇咩特別有少少令我諗起上海既教堂,入面唔算大所以行左兩野就走人,係出面行左個圈冇特別就去左隔離既post office,入面d人好忙碌下而天花同地板都算不錯
4點零鐘見有時間就去左之前經過既廟,去到先知間野叫Den Tho Ba Mariamman,門口既雕刻唔錯入面亦算古舊
再行下行下見有時間又搵左個路口坐低一邊睇相一邊飲咖啡,坐坐下就有一大班人到左,之後唔知攪咩就將張台搬開少少,原來有人係度用啤牌占卜,雖然唔知up乜但都幾有趣,睇左陣就行番gh,沖完涼問下第日點走同埋知唔知邊度食越南火鍋,原來8點機要早出,話驚塞車喎,加埋車程咁即係我5點要出門口啦,shit
雖然reception唔知咩叫hotpot,但咁岩有個住客行過,佢應該係越南人咁岩去hcm做野,佢就話我知後面街有seafood hotpot食,不過提我只係一般,咁就試下啦.去到間叫new pearl既餐廳,門口都幾靚,都有家人打緊邊爐,嗌左個seafood hotpot(19萬5),用既係土鍋,雖然唔係我想食既傳統越南火鍋(據資料湯底係用馬鈴薯熬既,入面放白木耳,有d咖哩味),但還算ok不過就真係好飽,出面係忙碌不堪既街,好多人好多車仲有大旅遊巴,見好多backpacker原來好多人都係咁夜先到越南,佢好忙我好悠閒打邊爐對比真大
第日要早起而且要執好個背囊所以食完就番gh了,錢得番3萬應該唔夠比的士但夠食早餐,夜晚樓下唔算太嘈還可

Photo Link <<<<<<<<<<<<<<
No comments:
Subscribe to: Post Comments (Atom)


text:
忙咗成個星期
終於有時間寫返上海旅遊嘅點滴
揀相,之後執相
用咗三日,每日5小時
只係執咗上海第一天
6個人,帶咗4部相機
其中一部係菲林機,唔洗執
一部大機,兩部DC仔
影相過千張
我唔知仲有無咁多時間執相
睇黎,我要帶埋我部NET BOOK返公司慢慢執相
死人Yahoo Blog ! 修圖功能成日都失敗
嗰啲修圖失敗嘅時間
足夠我整多上海第二日嘅相
2-12-09 星期三
因為我地之前一日,已經係網上check in
所以,我地好游閒咁去托運行李
6個人 - 5大喼行李,唔計手袋,4個手提袋hand carry
2部net book , 4部相機,好似搬屋咁
係到諗,好彩我生在幸福之地
如果我地一家要走難,都唔知點走
時間尚早,一點九,去飲茶啦
最鍾意飲茶, " 美心閣 "
一坐低,即刻有人問要唔要一籠什錦點心
有蝦餃,燒賣,牛肉,粉果,豆苗餃,仲有唔知咩餃各兩粒
咖哩鮮竹卷,幾好食架,好少好少咖哩味,不過好香
妹妹喉嚨唔舒服,要咗杯雪梨蜜糖熱飲
炸芋角,要咗兩碟
棉花雞
豆苗餃
燒賣
蝦餃
粉果
叉燒包
蝦腸粉
鳳爪
咸水角
春卷
燕窩蛋撻
茄子伊麵
慢慢食飽就過關喇
一去到侯機室,就可以上機喇
時間啱啱好呢~~~


text:
Monday, July 5, 2010
多元自立
撈頭憎恨美國可以係幾極端.有人話:“1776年美國成立就是和中國過不去”.睇嚟中國不高興真係大嗮,連第二啲國家存在都得罪佢.只不過撈頭憎美國唔係因為佢國家大資源豐富,亦唔係因為佢經濟發達軍事強大,更加唔係因為佢支持台灣試圖分裂中國,至於美國標榜嘅民主自由撈頭更加認為係唔存在嘅嘢不值得一提.撈頭痛恨美國係因為佢嘅多元化,族裔多元化,生活多元化,思想多元化.50個州個個都自立為王從嚟就唔尊重聯邦政府.對於撈頭嚟講呢種國家唔應該喺天下間出現.撈頭嘅5千年嘅歷史都係單一天下觀,一個天下,一個民族,一個皇帝.到咗現代就係一個國家,一種國民,一種思想,一個黨,一個領袖.美國嘅存在好明顯證實有另一個可能性存在,撈頭唔能夠接受呢個可能性.單一天下觀就係唔能夠接受其他嘢,而其他嘢嘅存在證實單一嘅錯誤,5千年嘅文化點可能會錯,啲撈頭當然會為之而瘋狂.近代撈頭鼓吹洋務運動,但最後都唔能夠培育出人才超越西方,就係因為撈頭個個都係單一思維,天生就有思想缺陷,不能創造同發明.我粵人畀撈頭殖民千年,被稱作南蠻嘅我哋如果能脫離呢個單一觀念嘅枷鎖,我民族必能自立,而且會係世界一絕.當我哋粵國人多元共存同世界其他民族國家多元互通嘅時候,我哋可以回頭恥笑個啲連大海都未見過嘅中原撈頭,恥笑佢哋嘅一個天下合久比分分久必合混沌世界.


text:
叫餅餅搵定一間可以比我影風景嘅餐廳
咁要兩支啦
我嗰支好甜,餅餅嗰支好苦
再睇埋個有效日期
噫!!!唔同日子嘅?
作出反應時,阿姐態度好好,仲話會跟進
我真係見到有呢個至黎,出面好多酒樓已經食唔到喇
不過,味道討好唔到我...
山竹好大塊架,唔似得出面細細塊,鬼咁小氣
牛肉好嫩滑,無渣,無根
ok好食架
個皮好厚呀,不過蝦係新鮮嘅,亦都爽甜
另我諗起albert yip,味道好好,薑蔥又唔太搶
真係把鬼,塊皮真係厚到無朋友
食咗半條,成碟放棄
好香好香橙味,入口軟綿綿,好正
呢個真係必食呀,仲要趁熱食
到我"卡擦"完之後,已經流咗一半出黎啦
所以見到有韮菜餅,都唔執輸喇
一黎到攤一陣之後,係咁出油
我都算喇,好食就得喇
個皮太厚,厚到真係難以形容
入面啲碎豬肉,嚡到un牙
剩返兩個,死都唔再食
sorry鮑魚唔見有,鮑魚味都無
不過,熱辣辣香噴噴嘅叉燒酥
係值得食嘅,唔好當佢有鮑魚囉
我發現,逢係煎炸食物
都會成碟油,放入口時,更會成口油
唔係叫你唔好落油呀
可唔可以索返少少油至上枱呀
好油呀
好油囉,又唔彈牙,死實
呢個都油,不過油嘅程度係可以接受
打包啦,不過有一半我地唔攞走喇
我唔想返去飲油


text:
2008年10月25日 星期六
關西行 Day 6 和歌山白濱>Rinku premium Outlet>香港 2008-10-26
今日係旅程最後一日.噚晚瞓咗一覺好,今朝兩公婆一早起身,欣賞一下房間嘅無敵大海景,再浸吓私人風呂,越浸就越覺得咁遲 check in 真係好嘥.浸咗一陣洛洛就瞓醒,梳洗完就去食早餐.
個人應為早餐正過晚餐,我同老公分别叫咗西式同日式嘅早餐,又好味又飽,加上對住無敵大海景,一路食一路望住個海,真係好嘆!食飽再作最後沖刺,浸 多一轉溫泉.之前响酒店 web page 見過有混浴,似乎好正咁,我哋就決定去浸混浴.酒店好细心,安排咗d浸混浴專用嘅圍巾俾住容使用,唔驚洩底又可以响受混浴嘅樂趣.混浴場响懸崖邊,對住個 海,有d似 infinity pool ,遠離主過建築群,附設一個小小嘅更衣室,好静好舒服.我哋去浸嗰陣無其他住客,基本上我哋一家三口包場咁滯.泉水好滑,溫度啱啱好,洛洛都浸得好開心, 如果當時有d飄雪同有杯清酒就 prefect 嘞!
浸咗一陣有另一家人嚟,我哋就返房同洛洛再浸吓私人風呂,就執嘢 check out 嘞.間酒店實左太正嘞,真係唔捨得走,check out 咗眏吓相酒店職員就幫我哋搬行李上車.我哋11點幾就揸車離開和歌山嘞!
我哋揸車上 high way ,照原定時間應該1點左右到 outlet,點知中途有車撞咗,搞到大塞車,足足遲咗大半個鐘先到 outlet.我哋一落車連飯都唔食,飛奔去掃貨,收獲當然唔少.買完一輪係時候去機場 check in ,好彩我哋予鬆咗時間,出咗 outlet 又塞車,今次短短5分鐘路塞咗半個鐘,最後都 on time 去到機場,順利還車 check in ,搭黃昏機返香港.日本,我哋好快會再嚟嘞喇!
張貼者: jacqueline 於 下午4:07
標籤: 2008 關西行
訂閱: 張貼留言 (Atom)


text:
星期四, 5月 01, 2014
額外保養
20 則留言:
下次買部好D, 如果成日攪咁多麵包,可能這個型號唔適合.比voucher即係要幫佢買番野,不過好過無啦.回覆刪除回覆
Currys 已經無賣 Bosh 嚕!再想買呢個牌子都唔得喇!有 Voucher 都好過無吖!刪除
夠唔夠買過部?回覆刪除回覆
我加錢換咗 Kenwood, 大碼力 D !刪除
因為 Currys 已經無賣 Bosh 嚕!再想買呢個牌子都唔得喇!
有保養點解要買過部, 如果currys修理唔到部機, currys都要換過部新比你啦!回覆刪除回覆
因為 Currys 已經無賣 Bosh 嚕!再想買呢個牌子都唔得喇!刪除
- 回覆
因為 Bosh 其中有一件零件係膠嚟嘅,開機摩擦得多就蝕,而且碼力唔夠大!刪除
這間店的服務又差咗啲喎!回覆刪除
客人梗係諗住長期使用,不希望這部機壞掉才購買額外保養
㗎嘛 (~>_<~)回覆
Currys 嘅售後服務其實都算可以,不過D員工做決定就唔爽快啫!刪除
其實我覺得英國既售後服務都算好啦,換轉係澳門,真係話之你.回覆刪除回覆
我諗澳門同香港都未必有呢五年嘅額外保養嘞!刪除
時時壞, 用另一個牌子啦.回覆刪除回覆
再想買呢個牌子都唔得喇!因為 Currys 已經無賣 Bosh 嚕!刪除
有得換新機已經好好架啦,係香港,咩都冇得換呀!回覆刪除回覆
我諗香港都未必有呢五年嘅額外保養嘞!刪除
咁即係又要行多轉~回覆刪除
不過service 算好好~香港家下只係serve 大陸人架咋~香港人想換嘢都難~回覆
仲要行多兩轉,因為我買咗 Kenwood ,不過就無現貨,要等通知再去攞新機!刪除
想不到這牌子咁易壞哦回覆刪除回覆
因為呢款機其中有一個零件係塑膠,用得多就會蝕,所以我換咗另一個全金屬牌子嚕!刪除


text:
我相信很多球手都遇過球落在冇辦法打的地方而果度又冇樁既情況,例如深草區,矮樹叢等.其實,個波唔需要真係在一個打唔到既地方你先至可以利用BallUnplayable 呢條例去take relief.無論任何時候,個波o係球場任何地方(除左水障礙區),球手都可以應用Ball Unplayable 呢條例.即係話就算個波o係個四平八正既地方你都可以話佢係Ball Unplayable (不過我就睇唔到點解要咁做,除非因為一D特別原因你需要加多幾杆!).
如下圖,球手開左個波落深草區而果度係好難打既,你有以下既選擇:
1.你可以play as it lies(不用罰杆).
2.你可以o係波位既兩支杆長度內drop波而drop波個位唔可以比個波位更近旗杆(要罰一杆),不過如果個波在沙池里面,個波就一定要在沙池里面drop.
3.你可以o係pin與波位既無限延長線上drop波而drop波個位唔可以比個波位更近旗杆(要罰一杆),,如果個波在沙池里面,個波亦都要在沙池里面drop.
4.如果用(1), (2)和(3)都找唔到個好位打波或drop波,就請你回去Tee台再打.(原地Tee台再打已經係第三杆!).
在以上呢個例子,你時常見D球手都會應用“Ball Unplayable” 罰一杆而二話不說地在深草附近既球道drop波,又冇度下drop波是否在兩支杆長內,其實咁係唔係咁o岩既!罰左杆唔代表可以脫離困境既.
用番上面既例,球手開左個波落深草區,佢驚住唔到找個波而開多個provisional ball(記住要講呢個係 “provisional ball”同埋係幾多號波),而個provisional ball就開得鬼咁靚,球手去到深草區,找到個波但發覺個波位好難打,無論play as it lies,兩支杆長內drop波,或無限延長線drop波都唔係咁掂,在此情況,究竟可否引用“ball unplayable”罰一杆而去打果個provisional ball呢?
答案係“唔可以!!”
因為一旦你在深草區找得到原來個波,個 provisional ball已經係無效,你原來個波仍然係ball in play,如果你發覺play as it lies,兩支杆長內drop波,或無限延長上drop波都唔掂既話,咁就對唔住,請你回去Tee台再打,再打亦未必比剛才個provisional ball打得好.
你可能會問,“咁我找唔到個波仲好過找到個波??”
係呀!有時真係找唔到個波仲好過找到個波架!所以,作為一個醒目既球手,在咁既情況,如果你覺得找到個波可能仲大鑊既話,咁就唔好勉強再找啦!當然,如果你真係找到個波,你亦都唔可以唔認佢,否則構成失格行為.
各位球手珍重!
高球BB


text:
早於上星期已約左好姊妹好兄弟今日食午飯,點知有位舊朋友知道後自薦要一齊食,佢就係我個舊老闆嘞!同佢食,預左唔洗比錢,就係咁,我身份勁尷尬,好似痴餐咁...不過唔通唔去咩,咪仲衰!佢帶左我地去環境清幽既小白鷺食,都幾唔錯架!
大概四點半,BEN就將佢架車楂左入中大交比我,因為佢唔方便泊返天水圍,叫我幫佢keep到聽晚,我梗係極度願意冇問題啦!哈哈!尋晚仲諗定點樣運用呢個千載難逢既機會,就係接太陽哥哥放工,比個驚喜佢喇!不過呢個係一個幾高既挑戰,一來我已好耐冇楂車,二來次次楂都有人旁住,好少自己楂,三來今次的目的地係...鰂魚涌!尋晚已開始"咪"地圖,因為我係一個冇方向感兼極度驚青的女司機,今次仲係孤身上路,真係要做好準備!
大概七點半,就係青衣出發啦,我既路線係:
青衣 -> 三號幹線 -> 油麻地 -> 紅隧 -> 靠左挨左線往北角方向 -> 上東區走廊 -> 鰂魚涌
最大壓力當然係紅隧出入口同cut線上東區走廊呢幾個位啦!好彩紅隧口唔係好塞,但過左收費處後都係入唔到隧道左線,因為太多大車;到出紅隧時,好緊張攞唔切線,但好彩,唔係太難就挨到最左線,哈哈!出返露天世界時,順住線往北角方向,跟住要挨右一條線上東區走廊,但隔離線d車好快,我根本cut唔到,架車挨左三分一過右線時,仲比架快車bu我呀!眼見快到雙白線位,車速亦越來越慢,心情勁緊張,最後係貼近雙白線前終於切線成勁,舒一啖氣!上左東區走廊後,簡直係另一個世界,好靜,d車唔密,好好楂,好容易就去到終點!
因為紅隧冇塞車,比預期早左二十分鐘到,就打比太陽哥哥試探下佢走得未,之前其實我係吹水話ELSA有野比我,麻煩佢係公司樓下等一等ELSA,佢梗係信以為真啦!同佢講ELSA早到左後,佢話約十五分鐘落到黎,我就一路望住後鏡一路等,係呢個時候,我岩岩有電話,冇咁為意,其實講左五分鐘倒,太陽哥哥行過左我身邊兼拎個頭望到我!佢一下愕然,我地大家都大笑左出黎,我就即刻收線啦,雖然呢下驚喜未100%做得好好,但佢都好開心,話估唔到我咁遠都夠膽同識楂過黎,好叻女,佢好開心呢,我都好開心呀!
跟住我地去左天后食贊師傅喇唦,好好味,上次食已經係五個月前!(個喇唦我食左一半先記得影相!)
晚飯後太陽哥哥帶左我去佢十幾年前學斜路泊位個小山頂,真係有學神係度學緊泊位呀,我地又係個框度輸住試,不過我d技術已經忘記晒,一係出晒框,一係撞晒膊,總之肥晒佬!哈哈!跟住落車睇左陣維港風景,我仲笑太陽哥哥帶我黎d咁既地方,好似係度溝緊我咁呀!好可惜...我地根本係情侶黎啦,哈哈!
今晚好開心,好有滿足感,但有少少後悔唔記得影低d相留念呀!好似係每個spot,比如出車前,紅隧等車,到逹後等等...唔係個blog一定更加生動呢!


text:
呢日爸B上午有活動,我係房攤抖下睇下電視,又係食晏時間了.今次去左二樓既balcany食,一樣係無敵海景,但係食物選擇其實唔多
呢個trip可以比我地每人揀一樣活動,有浮潛,水上活動如獨木舟,hiking,city tour等,其中比較吸引係觀鯨,但係多年前去Bremuda已經睇過,於是我地揀左做Spa.不過係分開男女各自做,女人全部要著泳衣浸jacuzzi,大概浸一個鐘就到massage,玩兩個多鐘就完了
Spa完未夠鐘食晚飯我地就去酒店隔離個plaza仔逛下,雖然有prada,gucci,LV等名店但係都唔啱我地,其他都係賣手信,真係兜個圈就夠了
5點零我地book左食晚飯,今晚呢間係我地睇完yelp食評揀的.餐廳叫Capische? ,相信係Maui算比較出名fine dinner既餐廳
去到覺得個景超靚呀!!!!係花園度食,好彩我地早到咋,如果天黑左就影唔到靚相了
首先來個牛肉簿切,呢個係我個人既飛佛,每次見到menu有呢碟餸我都會好想叫架
鬼佬open rice YELP話呢度既mushroom risotto好味,真係好正,但係好漏,兩個頭盤食完都飽左一大半了
呢個海鮮湯又係好出名,真係好多料但係我覺得不過不失唧


text:
Tuesday, August 30, 2005
今日總算得閒d
聽日係最後一日返晏喇~~星期四開始要返7:45喇~~~!!
Monday, August 29, 2005
敬師board
Saturday, August 27, 2005
Friday, August 26, 2005
今日放狗又俾人鬧!!!!!!
叫我唔好帶隻狗過去屙屎
D風吹入黎好臭
今次死肥豬係都要過去
仲掙脫左條狗帶
嗌佢又唔聽
冇耐個阿婆又O係九丈遠嗌過黎
我嗌返過去話我都唔想架佢自己走過去
跟住隻死野仲跑入人地間屋!!!
個阿婆死命咁嗌我唔好帶佢過黎
我又好唔好老皮咁嗌返過去
話我都唔想架!!!嗌極佢都唔聽!!!!!
跟住隻死野入左人地間屋個花園俾人鬧, 趕佢走
我都嗌入去話打佢O岩架喇!!
跟住當住佢地面FIT左佢一野隻死野先跑返出黎
之後同佢扣返條狗帶返到屋企俾我FIT多幾野
第一下佢仲FING晒尾...之後FIT多野鬧左輪先識驚呢埋一二角
我直情開晒門叫佢走話唔要佢喇
夠膽死整甩條狗帶仲嗌極都唔返
佢明明就識聽
鍾意O個陣就啋下你唔鍾意就啋你都傻
後尾俾我彈左一下頭頂之後就呢左入個架底
我直情搵野頂住唔俾佢出黎跟住自己走去晾衫
晾到一半走去睇佢見倒佢突左個頭出黎
於是同佢搬返開D野嗌佢出黎
點知佢又縮返入去恐嚇佢都唔出黎
要我MOUT低攤開雙手佢先乖乖出黎
今次冇打佢喇係咁話佢曳曳曳曳><"""
跟住叫佢過去飲水(入屋時佢本來都想飲不過俾我捉住FIT左一野)
飲完水叫佢返入去自己間屋佢就乖乖返入去之後我
繼續晾衫佢就出返黎趴返O係地好似本時咁
入屋前搵我輕輕踩佢個豬背佢又fing晒尾
佢最大優點就係唔記仇
哈哈
Wednesday, August 24, 2005
原來尋日校長請O個餐食左$24XX
原來都幾好食
係D西米露有怪味
換左2碗第D野退左3碗
最搞笑係副校走埋黎問D主任有冇錢佢冇帶銀包XD
好在最後都搞掂~~
Tuesday, August 23, 2005
今日第一日開會居然有人著吊帶....................
仲要係新老師......
佢個樣好細個又細粒
新黎O個5位老師其中四位睇落都好COOL咁
學校有個個樣好後生既主任
反而同我地差唔多大O個個又唔覺好後生XD
今日飲茶O個陣一坐落去已經有個阿SIR同我地介紹唯一未結婚O個個(XDDDDDDD)
原來係早我一屆入IEd既唔講都睇唔出:P
Saturday, August 20, 2005
Friday, August 19, 2005
睇緊本好好睇既漫畫
今日O係學校過得好充實
今日有同事辭職
Thursday, August 18, 2005
之前本來咪CUT左家用電話既
Tuesday, August 16, 2005
尋日同事生日嗌左PIZZA慶祝~~
Thursday, August 11, 2005
好耐冇病過
我記得舊年好似冇咩點病過
可能有年幾冇病過LU(更正:原來我舊年冬天都病過黎,記得病住都要帶肥豬去街…)
早2日喉嚨痛
依家就有D咳同乞嚏個鼻痕痕地咁


text:
一早決定左老公生日當天入海洋公園行吓.
但早上突然有嘢要求,所以要等老公收工至可以入去.
食埋嘢,過到去其實都已經四點多,而且又約左屋企人晚上食飯,所以去到門口都有諗過仲入唔入場好.不過其實我地都唔玩機動遊戲,都係自在行吓,所以無理咁多,照入場.
我地已經有幾年無入過嚟喇.
都係自在行下水族館,原來依家山下都有間大水族館,見唔算太多人,而且太約等候時間15分鐘.但估唔到依幾十分鐘令我非常之燥.
因為排隊既多數都係國內人,佢地真係咁多年都唔識得乜嘢叫排隊.見到有位就得上前,排係我後面嗰位第一次想行係我前面時,已經同佢講要排隊,又扮聽唔明國語.之後見有指示,我直頭要指俾佢睇叫佢自己睇中文.但之後佢都係想繼續行去我前面.
之後有好多人都想不停行前.已經俾我話左幾個人.
但最後我輸左,因為有一位非常高大既男領隊,旁約無人咁不停慢步向前行打尖.撞到我都無反應仲要不停行,真係好想叫非禮.但佢咁既行為,令佢成功將條隧分開左右兩邊,左邊就係佢地既專屬通道,佢身後既鴨仔就若無奇事咁跟住佢打尖.而右邊就係排隊既香港人.
睇完依度,入左熊貓館就坐覽車上山.
其實只係一入嚟一個鐘左右,已經覺得累,所以一落車就走左入餐廳飲嘢休息吓.
依度無乜國內人,舒服好多.
之後行埋沙魚館同坐摩天輪就走喇,因為夠鐘同屋企人食飯喇.
依段時間係halloween,好似收11點.
所以如果唔係約左屋企人食飯,仲可以繼續玩.
因為周圍都好多人扮鬼,可以同佢地影相.
最重要係生日都仲可以免費入場,唔會話因為特別日子而無左.


text:
2013年5月31日 星期五
遊戲星樂園
百家樂規則 機械手臂百家樂 澳門賭場百家樂 線上百家樂 百家樂遊戲 百家樂公式 百家樂必勝 百家樂玩法 百家樂技巧 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 2011真情寫真休閒小棧 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 2011真情寫真休閒小棧 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園 遊戲星樂園
訂閱: 張貼留言 (Atom)


text:
今日去左朋友既blog睇左一陣 佢啱啱生左個bb 依家處於失落期 (係唔係叫產後抑鬱呢?)>>>
初初未生放產假既時候 呢位朋友仔同我一樣好想阿b早d出黎 日日都叫悶 日日都話要bb早d出黎
依家佢既bb出左黎 反而好多野佢睇唔開呀 我會唔會好似佢咁生完bb都唔慣呢?
令佢失落既野例如:
個肚突然冇左bb郁黎郁去好似好空虛咁 (唔 我都有諗過 係真係會唔慣 話晒係裡面郁左幾個月)
bb喊既時候唔知佢想點 好失落 無助 (唔 呢個我都有聽過 但我媽媽話唔好太在意佢莫名其妙既喊知
佢飽 知唔係賴臭臭 知佢唔係唔舒服就得啦 因有好多時bb係會無啦啦喊喎 但我都覺得我會衰係呢野
大佬 佢喊得咁慘 做mami點可能唔理喎 我覺得如果佢喊我搵唔到答案 我都會好失落)
仲有就係谷奶 傷口好痛 (唔 呢d我都可忍受 我諗我都算唔係好怕痛既人)
唉 我既朋友搞到好似好慘咁 我好想安慰佢要忍耐 bb由一出世開始就係咁長大
如果唔好好珍惜同佢每一個moment既話 好快就到佢大個架啦
無論佢喊好 笑好 衰衰格咁都好啦
始終都要提自己要enjoy 既然咁幸運擁有一個小生命 就應好好珍惜
唔好比自己情緒破壞咁美好既一切
好 今日都要上網了解下坐月需知 同埋認識對付產後抑鬱既方法先! 加油 談mami
p.s: 談小b仲有三日 唔好延期居留 搵警察叔叔拉你架!


text:
十二個月至十三個月閒記
yee ee同聰少會喺下年十一月結婚
未結婚之前 佢地都先置業築愛巢呢
而佢地嘅新屋望住成個海架 好靚靚 仲要近住titi婆婆tim
較早之前終於收左樓 今日我地就衝左去佢地會所玩喇
一去到會所 發覺個兒童遊樂塲冇咩人呀 好似我地玩晒咁
titi咩都有玩呀 仲玩到high左 後尾有d哥哥姐姐玩耍盲雞
我地都係避開佢地好d 一陣撞到就唔好啦 ^^
下個星期要去多次yee e個會所游水先 個泳池好靚呀
離開會所 就去左mega box呀 睇下有冇halloween嘅扮野衫賣
好期待倩渝媽下次搞嘅halloween gathering呀 titi扮咩好呢
可惜d扮野衫得大人size 之前行左福榮街都唔見有
唯有再努力搵啦 ^^ yee ee同聰少就睇傢俬 好sweet呢
titi今日全程要yee ee抱呀 好似好friend咁 仲係咁錫yee ee
搞到聰少食好多檸檬呀 titi有幾次連爸爸 媽媽 婆婆都唔要
滿口都係 " yee e...yee e" 搞到yee e好開心啫
我地今日喺婆婆度食埋晚餐先走
呢幾日titi喺婆婆度渡假 學識左搖頭表示唔要呀
例如問 媽媽抱好唔好呀? titi就搖頭 抱住ee條頸
或者比d野titi食 佢會勁搖頭 示意唔想食
問佢婆婆走喇好唔好 titi再擰頭 示意唔好
佢真係大個左好多 有情緒 有性格喇....


text:
藁燒鰹魚配柚子胡椒 / 灸燒黑椒蠔
芥辣八爪魚軍艦
炸蝦天婦羅
海鹽赤海蝦
飛魚籽軍艦
玉米蝦船
三文魚壽司
( 25-FEB-2016 THU )
呢排尋得唔好 一醒咗就諗起媽咪 d 衰嘢就瞓唔到 結果又爛臉 嗚嗚嗚嗚 ~~~~
今朝無咩胃口 食奶醬多算喇 ~
菇場忙下停下 真係咪嚇我啦 我想今日準時走呀 ~~~~
突然間好想食牛腩河 所以 lunch 就去食喇 食完就行番半個鐘就番菇場 lu ~
又忙下停下 好在無 urgent 嘢 呵 可以安心放工 ~
放工去探媽咪 佢話食叉燒 咁就買佢啦 但食 2 嚿又吐番出黎 好似只係咬 d 肉汁咁 咁好心就咪食啦 好在我都預咗食唔哂比家姐 唔係嘥哂啦 麻鬼煩 ~~
我最憎佢就係一想食就買 買完又唔係食 大佬 幾百萬未開頭呀 ?! 定妳覺得我地賺錢好易呀 ?!
之後姑娘幫佢量血壓 量咗 6 次都唔得 其實我已經覺得應該血壓高架喇 因為之前媽咪血壓太高都係量唔到 如我所料 血壓去到 202 最搞笑工人即刻指住 d 叉燒 因為媽咪次次食完鹹嘢 血壓真係高好多囉 ~
姑娘話要佢限 1 公升水 鬼咩 唔郁就排唔到水啦 麻鬼煩 真唔明點解可以懶得咁緊要 日瞓夜瞓 越瞓就越攰啦 d 筋骨成日唔郁 一郁就會扯住 一扯住就痛又會唔願郁 真係諗起都覺得佢麻鬼煩 ~~~~
佢話收音機無電 叫工人買 我話星期六叫家姐買咪得囉 反正妳都係瞓 之後佢幾好中氣話家姐屋企百無 我覺得佢超勁衰格 所以都好大聲話佢 人地唔聽收音機咪無呢 d 電囉 妳屋企係咪乜電都有丫 ?!?! 佢唔出聲 合埋眼 咁就好喇 仍代表之後我幾晚唔會黎睇妳 ~
如果妳係瞓嘅話 我比妳瞓 但妳只係合埋眼 即係好話妳好煩 唔想聽妳講嘢果隻 我就會問佢一陣睇唔睇電視 ?! 佢會即刻答話會睇 咁根本唔係瞓 咁我真係覺得咁辛苦探佢 係完全無意思 我真係寧願番屋企抖好過 但唔好話我唔理佢 佢自己唔珍惜 我仍都唔會做一 d 妳唔開心而我又唔開心嘅事囉 ~~~~
其實我 7 點 15 分想走 不過都想知媽咪血壓點囉 咁等到差唔多 7 點半 姑娘好好呀 我問佢幾時再量血壓 佢話晏 d 咁我話唔知我仲喺唔喺度呢 佢笑笑口話係咪想依家知呀 ?! 我話係呀 佢就即幫媽咪量血壓 真係好感激佢呀 好感恩次次見 d 姑娘都好好呢 ~
之後血壓低番到 150 其實都算高 但無之前咁高囉 ~
婆婆打黎問媽咪點 我話無嘢囉 之後同佢講話我呢幾日去旅行 佢第一句就話媽咪喺醫院喎 妳仲去旅行 ?!?! 我 d 語氣都唔好咁覆佢話我 1 月已經 book 咗位啦 鬼知佢會入院咁耐呀 ?!?! 佢之後笑笑口話咁玩得開心 d 我想話妳唔好打黎我會開心 d 囉 如埋同佢講埋叫佢呢幾晚唔好打比我 不過我覺得佢都會打囉 諗起都煩 遲早 block 佢電話號碼 ~~~~
我同家姐都覺得媽咪真係好麻鬼煩 完全唔體諒我地放工仲睇佢 其實好攰 依家連家姐都話唔會晚晚探啦 有時間都自己休息下 所以依家我地都唔會成日好想探佢 唔珍惜就把就 我次次探完佢 我夜晚瞓得實唔好 我相信自己都死咗好多細胞架喇 咁搞法 真係遲早命都無囉 @@
里奧大人 7 點幾放工 我無啦啦勁想食壽司 所以叫里奧大人喺元氣等我呢 ~
食完就番屋企喇 沖埋涼再 double check 哂所有嘢 之後我熨埋 2 機衫就睇陣電視 11 點幾就瞓喇 ~


text:
今朝一早喺酒店食完早餐,大家就準備出發去 4 島遊兼浮潛喇!
一行人坐 local tour 公司嘅車出發往碼頭,再坐船向 4 島出發!今日天氣非常之 good 呀,陽光唔太猛烈,落水啱哂!
出發中,睇吓,喺香港好難見到嘅藍天白雲
之後,船家就向大家派發浮潛用具,狐太人生第 1 次嘅浮潛正式開始!
狐太嘅浮潛用具
經過大約半個鐘船程,終於到達第 1 個島,浮潛活動開始!四周海水真係好清,而且仲有好多唔同種類嘅魚游黎游去,海底仲有大量超大海膽添呀,要好小心以防俾佢地吉親!
同狐老公攝於水中
海水幾清,見到哂啲魚架
玩完第 1 個島,上返船出發去第 2 個島,其間船家為大家安排咗簡單而美味嘅午餐!之後幾個島同第 1 個島一樣,海水好清,好多魚,珊瑚礁,而每次上水船家都為大家預備咗小食,有生果,蕃薯,仲有魷魚添!
玩哂 4 個島就出發回程喇,呢個船家真係幾唔錯,除咗食物之外,佢仲安排咗少少餘興節目,就係玩魔術!呢次 local tour 真係好抵又好 good 呀!
大約 5:00 幾返到酒店,梳洗完之後,就出發去 White Sand 食晚餐!經過一輪選擇,大家揀咗 1 間類似大排檔嘅舖頭,雖然呢間舖頭無乜裝修,但係食物就非常之 good ;食飽飽之後見到街邊有 pancake 賣,又買咗 1 個黎 share ,個 pancake 又係好好食,yummy!食飽飽,再行咗一陣沙灘就坐車返酒店休息喇,Day 4 結束!
今日嘅晚餐加飯後甜品


text:
大戶屋响香港都開咗一段時間了, 對於响港島東番工的我, 大多數都係去康怡店, 水準一值都keep 得好好. 上幾個月佢响times square 開咗第一間分店, 開咗無幾耐我地去過一次, 但係由於太多人等候的關係, 所以放棄咗
上星期五, 因為要OT, 所以叫丙丙去CWB 到食飯, 超忙的我就交比丙丙想想當天去食乜東東… (但佢想來想去都係d 之前食過的野, 真係毫無新意… complain 中) 佢想去東京和食, 但又唔book 位喎, 咁當然去到係無位啦, 跟住佢又話要去味十味.. 咪玩啦.. 去味十味食一餐幾貴先得架, 又話要儲錢….
最終我就話去大戶屋啦, 睇下要等幾耐位啦!! 上到去出奇地只係要等2張枱, 但要人齊先入得, 我就叫佢9秒9由times square 過來. 時間剛剛去, 佢一到就有位了!!
講咗咁多費話, 入番正提先, 我地今次點咗2 個set + 1 個小食
♦ 廣島炸蠔
炸蠔, 炸的好香好脆, 一口咬落去時好多肉汁 (好食)
♦ 大戶屋風深川汁蜆肉飯
蜆肉好多同新鮮, 仲有大量紫菜, 但係我覺得湯底太鹹 (so far so good)
♦ 大戶屋午餐
雖然個名係午餐, 但其實唔係午餐, 呢個煎蛋, 炸雞同薯餅
佢同的係日本雞蛋, 味道同中國雞蛋係唔同, 單單蛋黃顏色已經唔同了, 味道唔洗講, 好味
薯餅 -- 內有薯肉, 但唔算好熱, 相比康怡店差d
炸雞 – 呢個真係超唔得丫.. 由因為呢個所以我話開分店會差咗, 炸雞係一早做好的, 上來的時候已經好淋身, 食大戶屋咁耐都係第一次食到咁差都東西, 真係本來我認為一直keep 到的水準都已經不再
所以要食大戶屋, 都係去番康怡店吧, 唔知係咪 CWB 地方大所以唔可以即叫即做呢?
仲有唔知佢會唔會响九龍/新界開分別呢?


text:
1st Visit
啫啫泰國通菜煲 -- 蝦乾, 肉碎同通菜. 蝦乾好香惹味.
韓式烤骨煲 -- 大份, 超熱, 入味. Very good!!!
2nd Visit
啫啫泰國椰菜苗煲 -- 今次的蝦乾比上次仲香仲好味, 椰菜苗好嫩.
杞子荷葉蒸雞 -- 男人都係鐘意叫雞同食雞架啦, 所以丙丙對呢一味超愛, 不過的而且確有香雞味, 我唔識分係咪新鮮雞定雪雞, 不過一d 雪味都無囉
3rd Visit
每次都見到有人點鵝肉, 我地呢次去都點番下先, 但我覺得同潮州菜館差好遠, 都係炒野對我來講比較吸引
豉椒炒大蜆 -- 上次完見到有蜆, 而且有好幾枱都點蜆, 所以我都今次都點咗, 真係好大隻, 都算幾鮮味, 但都有點辣, 仲有小小沙
食咗咁多個菜, 最差最差係呢個, 我食咗一件就無食,我真係想退番比佢. 呢個係石班豆腐, 但好明顯係d 石班好唔新鮮, 因為係超超超鮏.. Very Bad!!
結帳時老闆好似玩急口令咁計錢, 仲有佢都幾show off 下, 唔洗我地叫都會自動自覺加水
平時呢d 格局的小炒好小係一家大細好食, 因為始終店子唔算大, 不過呢間不單止一家大細, 仲有好多情侶呢.


text:
titi改左髮型呀!!!以前嗰個好睇d 梳返以前嗰個先
今日一早心情好唔錯 因為titi同我笑得好sweet呢
同佢著好厚衫 ti爸仲未行得 mami又舉機影底"凍凍titi"
呢件Elle厚褸係上次開倉買架 特價79蚊咋 (好記得 因為成日同同事講)
原價要5xx呀 仲有粉紅色 但mami覺得titi太多粉紅色衫 於是買左藍色咯
今日返工好唔開心呀 (朝早)
事關有份銀碼幾大嘅保單比死人交x銀行嘅staff壞我好事
明明個客勁想做 (份單用美金做) 佢去到交x銀行諗住開本票過嚟啦
點知 d staff嚇佢 話美金同HKD好快會脫鈎啦 叫佢唔好做 仲sell佢買其他野tim
我好火滾呀 想過去打嗰個人呀
痴線脫咩鈎呀 係都十年後啦 起碼 !!!!!!!!!!!
唉 就係咁 mami筆佣見財化水 (本來份佣可以比titi狂買豪買衫都得)
本來懷住sad嘅心情 哈 點知lunch後 無啦啦有個existing嘅客 走過嚟同我吹水
講講下又想做嗰份保險 銀碼同朝早嗰份一樣
但佢要星期三先攞票過嚟 mami依家唔敢開心住呀
等真係簽到先啦 (但so far個plan都唔錯嘅 特別依家息咁少)
終於放工 返到屋企 同titi玩 我依家唔敢擺佢喺床啦
一返屋企就放佢喺網床 再放玩具比佢玩
因為星期六晚佢差d跌落床呀
事源星期六晚放titi喺我地張床 行開一陣啫 返去房 見佢個頭向地滑落去
嚇死人啦 titi未試過反到身架嘛 但居然喺唔過十分鐘內 調埋頭滑落地咁滯
我同ti爸好彩接得住佢 如果唔係佢就"look"左落床lu
喺寫blog之餘 又影左幾張相 嘻嘻 佢好鐘意喺網床轉嚟轉去
見到佢咁 我好期待佢第日扶住網床邊行嚟行去呀!


text:
titi學行路 究竟用學行車好丫 定用網床好呢?
本來mami未深究呢個問題住架 但吉吉島減價 我決定買左先呀
因為有八折再九折 即係話網床六百九十九蚊折完四百幾蚊咋
學行車都係六百幾折完四百幾 但兩者 我好難取捨啊
因為有d人話學行車學壞baby隻腳 網床整懶個baby
噢! mami問左好多人 上左好多網 結果大致如下:
網床
易收藏 __ 小朋友可以"掹"住邊邊行 父母可安心
大d可以當埋波波池玩___ 心理医生話baby鐘意有安全感嘅地方圍住
例如 bb床同網床____ 返到屋企 如果累 把玩具放入網床 唔怕佢反身跌親
大人有多d私人時間 唔洗心掛掛 ___有空只需和寶寶玩躲躲避
臨床數據表示 用網床學行嘅小朋友 雙腳走路比較有力
學行車
容易學車時掃到家中物件 ___ 難收藏
容易引起baby好奇心 追物件而走
必需牢牢看緊小朋友使用學行車
如果屋企冇地方 要每次都要外出學行 (如果屋企地方唔大 走兩步就要停)
唉 真係好多意見 但mami顧及自己 我想要多d私人時間
所以最後都係揀左網床 咁我一放工 就可放佢入去玩
我就可以安心做一陣自己野 先join佢玩啦
加埋唔怕比佢撞嚟撞去 周圍掃野落地
mami最後用四百幾蚊買左呢張網床lu
嘻嘻 最重要係mami見到小ti唔鐘意bumbo chair ("cool"住patpat)
我直覺佢都唔鐘意學行車"cool"住佢架啦 到時只會浪費我嘅心血同金錢
睇下 收埋左好細件 擺喺車尾箱去ti婆度玩都得
順便買定小ti五個月要換嘅奶瓶 yeah 勁抵!
話時話 titi嘅韆鞦 playmat 網床 同埋high chair已經嚴重佔據屋企嘅地方
titi冇得再買大件野呀!!!!!!!!!
吉吉島一年一度嘅"大決算"到今日完結 真係好筍呢
講開筍野 mami發現喺萬寧嘅片片都有野送 但唔係布書
係一件價值129蚊嘅 Fisher-Price嘅燈燈玩具 超爽呀 大家去搶啦!
呢隻野好鬼過癮 一按個殼就著燈 自己向前衝架!
ps: elaine姐姐夾份送網床比titi嘅
titi要多謝依寧ee啊!


text:
講到排名,淨係自己知當然唔夠,梗係要上埋「雀王排行榜」先滿足到本人極其無聊嘅虛榮心啦.排行榜只列出頭7位,我開始打嘅時候,排第7嗰位雀友已經有3萬幾分.打咗幾日,發覺排名爬升得好快,不過積分同上榜雀友仍然爭好遠,距離好似冇乜拉近到咁.為咗睇吓有冇機會打入雀王排行榜,9日前開始記錄低有關數據,今日就做咗個簡單分析,得出以下列表:
淨係睇積分同排名,根本唔會有太大意義,最具參考價值嘅其實係「每日進帳」.如果每日進帳根本唔夠人地多,咁即係話呢世都唔會追到上去啦.好彩,鄙人嘅每日進帳多過晒榜上嗰7位,咁仲有啲機會囉.再根據積分同每日進帳嘅差距,就可以計出要幾多日先追到佢地嘞.
從表面睇,最易追肯定係LO FAI,只需要40日.但係呢位仁兄9日以來都冇郁過,可能已經金盆洗手,我諗追到佢嗰時都已經跌出排行榜囉.所以比較合理嘅估計係,想打入排行榜,起碼要用56日追Wongfanny.如果想登上榜首,咁就要用3年追屯dee嘞.
不過日日係咁不停打,莫講話要3年,就算係56日都死得人啦.講真,打雀王會館真係好辛苦吓.地下啲牌鬼死咁細隻,睇到眼都盲.嗰把語音女聲又極其惡頂,聽到人好煩厭.而且除咗打牌,本人仲有好多嘢要做,根本好難一直維持住呢個進度.睇嚟想打入排行榜,真係一個不可能的任務!
頭銜:銅雀士
雀王排行榜 as at 10/18/2012
雀王排行榜 as at 10/27/2012


text:
第一單發生喺遙遠嘅沙地阿拉伯,係好普通嘅傷人事件.話說有條友同人打交,整到對方癱咗.咁濕碎嘅,本身冇乜好講,值得講嘅係判刑方面.法庭原本已經判咗個兇徒坐監,但係個受害人唔順氣,要求以伊斯蘭法「以眼還眼」嘅原則嚟處罰個兇徒.於是個法官就周圍問醫院,睇吓有冇辦法用外科手術整癱一個人,例如切斷脊柱神經.結果冇醫院敢制,但係單就揚咗,俾人權組織大肆評擊.
伊斯蘭法「以眼還眼」嘅原則好簡單易明,懲罰方式係針對犯人嘅罪行.例如整盲人隻眼,懲罰係挖眼.又例如偷,懲罰係斬手.除咗「以眼還眼」嘅方式,伊斯蘭法仲有好多嚴厲嘅罰則,喺現代人眼中簡直係匪夷所思.好似褻瀆伊斯蘭教同叛教都係死罪,通姦更要死於亂石之下添.唔好以為伊斯蘭社會淨係嚴於男女之防,其實男男之防都係咁,搞機一樣死得.
好明顯,以現代人權標準,伊斯蘭法嘅罰則係過於嚴厲.懲罰方式唔止殘忍,而且仲冇得返轉頭,就算發現錯判都冇得補救.死刑當然係啦,挖眼斬手一樣係.又因為「以眼還眼」實在太簡單直接,亦都間接令到任用私刑嘅情況好普遍.不過呢始終係人地嘅事,而且又好遙遠吓,唯有冷眼旁觀啦.
跟住講單冇咁遙遠嘅,相信好多人都仲會記得.話說有個安老院嘅護理員,因為不滿患老人痴呆嘅阿婆成日失禁,竟然餵阿婆食C.單因為有安老院嘅員工睇唔過眼而揚咗,結果個護理員俾人判咗幾個月監.法官仲話佢無良缺德,必遭天譴添.不過佢家人就覺得判刑太重.
呢個護理員唔止無良,仲非常不負責任.喺得安老院做,都預咗要處理失禁架啦.如果老人家個個都有自理能力,仲使鬼入安老院咩,到時佢聽乞米都得啦.佢對一個唔識自保,而且冇表達能力嘅阿婆下咁嘅毒手,直頭係無恥到無倫.怕惡係人之常情,冇得話啱唔啱.不過欺善就唔同,可以話係引致社會各種不平現象嘅主因,絕對神憎鬼厭.
個護理員家人嫌判刑太重?好簡單啫,不如參考吓伊斯蘭法,實行「以C還C」!


text:
$1845 yahoo bid返來, 本身有件IMS應該滿足, 不過睇來睇去總係差D乜...
官網作例
http://www.workshop-cast.co.jp/cast_f020.html
已有咁多種"Batshu"了, 遲D會仲多...
拍埋一般HG size盒, 比想像中大盒
開盒, 冇好攻鼻果D Resin味, 但總算係處
說明書
所有件
白鐵三件, 就算白鐵, 都唔係完美直, 有少少歪, 唔知有冇得救
個框係圓既, 我估離心機大概就係咁樣fing佢
IMS個盾同佢一樣大, 設定有十二劃, IMS 十三劃(本編?)
IMS劍柄唔同Volks SAV...跟返設定, 即係同WSC一個樣
一直都好懷疑雙刀黑騎究竟係咪好似IMS咁兩支長刀, 我總覺得兩支短刀合理D
手臂呢條野要加熱來掘到S字, 我試過將個框放入熱水, 呢隻料一入熱水, 軟到橡膠咁, 所以問題唔大
腳眼比較, 呢粒我一見到就想放入口含
腳踭, IMS可以話冇野睇
手瓜
我最介意IMS既地方, 裝甲簡化左好多
例如小腿外側, 膊頭背後呢三塊甲, IMS同SAV都冇的, WSC同WAVE都有
雖然搵過書, 大神從來都冇劃三代黑騎小腿外側, 只係睇返二代'五代會睇到有
有一張黑騎對人偶劃左膊頭後有呢兩塊甲, 唔記得第幾期
Volks上高就只係一塊平面多邊形(圖中黑色)
睇書膊頭紅色圓形, 點睇都係波形, 而唔係IMS咁圓椎形
幾多氣泡 :)
膊頭呢幾塊, WSC好多折面, 似漫畫入面既"感覺", 但係如果放大本書睇, 又真係似IMS咁唔係太多折面, 好奇怪
另外睇書感覺係向內彎入去, 似WSC咁, 多過似IMS咁向外彎
後腦,後裙甲, 我搵唔到有劃出來的版本, WSC果款折面我諗injection好難出到
後裙甲有分設定同本編版可選, 乜有劃過咩?
前臂
呢度好多崩左, 初步睇比較煩既地方, 另外好多地方都有氣泡
隔離係SAV人偶
對胸好凶狠, 霸氣外露
以前去國貨公司睇獅頭, 紙扎果D呢, 唔同師父扎出來感覺唔同, 有D舖仔守舊傳統的好有氣勢, o依家見到果D都俾北方佬搞衰晒, 扎到好似貓貓咁cute cute, 為左吸引D後生仔...
不過, 弱點呢D機械位, 好彩睇唔到
冇咁有生物機械感, 而係似工業味多D, 如星戰的Walker
夜了, 聽日先到佢


text:
尋日包車基本上想去嘅地方都去哂
我哋又冇興趣玩水上活動
所以今日瞓到想醒至起身
食完肯德基當早餐就周圍行
途經內街有間叫 "元氣老爹" 嘅民宿都唔錯
外圍夠 Sharp 夠搶眼
二人房仲有個露台仔
下次再嚟住呢間都唔錯
逛吓逛吓逛咗去賣牛奶糖嘅手信舖
買到成手 "伴手禮" 當然要返民宿先啦
其實尋日仲有一個地方唔夠時間去.....就係 "後壁湖遊艇碼頭"
呢度除咗暑假係唔會有公車到
所以我哋 call 噃尋日個司機
用 NT600 包我哋接送去後壁湖
後壁湖係墾丁國家公園內最大漁港
可以容納 350 艘 500 噸級以下嘅漁船
下晝漁船入港時....有好多新鮮嘅漁獲
我想去後壁湖嘅原因咪係為咗佢 D 現切魚生片囉
呢碟四款五片魚生只係 NT 100 (HK$26)....抵到我一個人食咗兩碟
呢度另一樣出名就係坐 "觀光半潛艇"
坐响水底玻璃船倉睇珊瑚礁同埋熱帶魚類生態....不過我哋冇去到
食飽飽朋友繼續掃 "伴手禮"
本來唸住返歸.....但司機叔叔好好人
係都話要車埋我哋去墾丁著名地標 - "貓鼻頭"
因為呢度有一塊喺海崖崩落嘅岩礁....外形似貓而命名
呢度有個觀景高台.....响觀景台望落去
可以睇哂巴士海峽同埋台灣海峽
仲可以睇埋好靚嘅裙礁海岸地形
唔怪得係其中一個著名景點啦
返到民宿後我本想去海邊搵個地方 "灘" 响度哂太陽
太陽就哂唔到反而睇到日落
睇完日落再去民宿隔離間小炒食飯
今晚叫咩冇咩.....唯有食 D 普通嘢
食完飯我哋又即去夜市掃街
今晚特備節目 - 去海邊睇星星
星星咁細當然影唔到相俾你哋睇
我哋都唔理污糟....瞓咗响花糟睇星傾計
唔使返工成日都咁嘆就好啦
聽朝去埋 "國立海洋生物博物館" 就返出高雄住兩晚
想繼續陪我重溫我嘅旅程就俾 D 耐性
待續......


text:
呢個四月幾乎每個星期都要出入診所同醫院,唔係艾菲就係燒腩仔輪住來,終於來到BB豆豬出世前最後一次陪燒腩仔去做物理治療,由於米高今次真係請唔到假要艾菲單拖帶佢去,為免艾菲太頻撲我哋無揀到朝早嘅期,直接同燒腩仔請一日病假下午先去覆診(本來呢日學校生日會,艾菲都唔想佢miss咗,但安全計真係無辦法),見難得唔使趕頭趕命趕返學,兩母子拍拖去樓下pizza hut食個lunch先出發,確保大家都keep住開朗嘅心情.
食飽飽就出發啦,沿路有傾有講有笑,唔...我哋兩母子好似好耐無咁溫馨過,有時困喺屋企艾菲成日忙呢樣忙嗰樣,真係好難做到呢個效果,我哋早咗少少到,照例登記完同姑娘打個招呼就入得去玩,今次明顯比上次多人,前面有兩個BB練緊腳仔(其中一個應該係早產B,滿一歲但個size大概只得半歲,係睇見都覺心痛嗰種,所以話BB足月出世真係好緊要),同時間就有兩個同燒腩仔差唔多年紀嘅小朋友.
事前已經同燒腩仔講咗成晚,叫佢要乖要專心同聽姑娘話,明顯今次表現係有進步無之前咁失控,不過相對其他差唔多年紀嘅小朋友,佢確係比較唔專心嗰個,成日D嘢叫佢做兩做就偷懶,尤其係某D對佢來講有D難度嘅動作,佢通常試一兩次都唔得就叫唔做,搞到艾菲想話偷懶坐埋一邊都唔得,要不停喺佢側邊同佢打氣加油同教佢搵D成功嘅竅門出來(因為姑娘要一個對三個,仲要去處理paper work,所以吩咐好教咗D動作點做就會行開一陣).
一入去姑娘就叫佢上彈床跳15分鐘,之後同佢做基本測試,姑娘都讚佢雙腳跳有進步,但單腳跳以三歲幾嘅年紀去睇就仲係差D,右腳會好力少少叫做跳得到,左腳就真係好勉強先跳得起,咁大家都明人總係取易不取難,既然右腳得左腳唔得,好自然燒腩仔練習時就更加只係集中用右腳唔用左腳,所以姑娘有提醒艾菲要睇實佢做,逼佢用返多D左腳來跳.
跳完彈床之後,姑娘跟住就拎咗個拋圈圈嘅玩具出來,叫燒腩仔要用腳逐個將D圈圈撩返出來,明顯同上次用腳面踢豆袋入籃嘅原理一樣,想燒腩仔多D用單腳,同領悟吓點樣喺單腳企時平衡個人,初時撩頭頂幾個都好容易做到,不過到最底兩個就真係有難度,一來燒腩仔隻腳仔唔太靈活,成日好傻瓜地用上而下踩落個圈到嘅方法來撩,要艾菲不停提醒先識得喺圈下面用腳指同腳面撩出來,二來係兩個圈D軟膠都有D啜身(上面D係硬膠圈),幾次佢都想坐低放棄浪費晒D時間,好彩逼吓勸吓都叫做完成到三次.
跟住姑娘畀佢玩咗陣回吓氣,就拎咗個波波出來,畀佢夾住跳過兩個矮欄,夾法係夾喺腳眼位,同我哋之前同佢練夾小腿唔同,目的其實係想佢學識雙腳跳時雙腳著地,其實呢個對佢來講應該唔難,但由於佢實在太唔專心,所以都搞咗好耐先做到一兩次...
做完夾波跳,唔覺唔覺又夠一個鐘,姑娘就埋來同艾菲傾咗幾句,佢話燒腩仔大致上都係差唔多情況,要繼續keep住練雙腳跳同單腳跳,然後約咗五月底再去做多次物理治療,重點係下次會換新姑娘跟進,唔...下次艾菲應該係坐月中,都唔知偷唔偷走到出來陪佢覆診,希望燒腩仔生性唔好蝦新姑娘啦...


text:
最後一日
因為飛機唔會等人
所以RAY係唔會放我地周圍行家今日
第一站係去俾人SELL保肝食品
因為琴晚執行李同埋同vicky吹水吹到好夜
所以成日都好眼訓
佢SELL野我就係隔離訓覺
下一站就係去土產店
間土產店D野真係好貴呀
我地一包朱古力米通都要一萬WON=$7X
駛唔駛咁貴呀
但我地又係其他地方搵唔到
迫住係佢個到買
為左洩忿
我地係佢個到狂試食
最搞笑係我地同另一個團友圍住個魷魚SO一路食佢D魷魚SO一路吹水
個到既staff忍唔到走黎趕我地
我地堅持
佢最後要閂埋個盒唔俾我地食
但佢食水真係深呀
我地係一間小食舖買既糖一包先2000WON..仲買5送一
佢個到居然買6000WON一包
哇~呢間野真係不知所謂
但最後我地都係佢地個到買左一箱薯仔NOODLE
又係其他地方見唔到
唯有係佢個到買啦
買完野就去水晶城睇水晶
RAY係沿途既車上話睇電話繩就OK啦
平平地又靚
其他個D唔駛睇
佢講到好似企係我地個角度為我地設想咁
其實我覺得佢只係sell個電話繩從中賺多D佣者
望住個電話繩中間舊紫水晶
信佢係真就傻啦
真既紫水晶買俾我地六十幾蚊?
邊有咁大隻甲X隨街跳呀
雖然個樣唔錯
但都係算數啦我
返HK旺角買仲平
其實RAY佢算好好
至少佢唔會迫我地買野
我地唔買佢又唔理我地
有時佢仲會叫我地唔好買TIM
佢自己都講過導遊係水晶店係賺得最多既一個地方
但佢一向都唔鐘意HARD SELL人
所以佢都係由我地自己睇
佢仲成日見到我地無興趣企埋一邊時主動走黎同我地吹水
呢種導遊邊到搵呀?
最後食左餐豐富既中餐就去63 CITY
個餐九大X真係食到我地死
超多餸囉
最後一個地點係63 city
RAY話無咩團會去63 CITY
但呢橦大廈係全首爾最高既大廈
可以睇哂成個首爾
首先去63 city入面既海洋世界
一踏入去首先同我地見面既係企鵝
好得意家佢地
之後都係睇下D海洋生物
不過去過ocean park既水族館時
你就唔會覺得有太大既興趣
因為同ocean park比...小巫見大巫
但佢仲有樣野係ocean park無既
就係你可以伸隻手指入去個箱入面俾入面D魚食死皮
一開始我同wing yan淆底淆左幾耐
點知又真係幾好玩喎
搞到我想養返D魚黎幫我食死皮
之後就會搭電梯上63層睇首爾同漢江
一開始好期待
但上到去好失望囉
首先好濛
我唔知係我地個日大霧定係佢個玻璃污糟啦
總之望出去就灰灰濛濛咁
之後成個首爾又無咩野睇
咪見到D車..一推推既樓
唉
我諗夜晚會好睇好多囉
所以如果真係去睇一定要揀夜晚
因為日頭真係不外如事
同埋個到聽wing yan講係my girl就係個到拍
but...睇唔出囉
只可以講一句: so?
最後就係去個到既蠟像館
又係悶到訓著
入面D人我全部都唔識
事單影幾張相就算
我最愛既FRIENDS
我最愛既LOST
最驚嚇係去到一個位俾個個吸血疆師捉左我地入間鬼屋
我全程可以話係眉埋隻眼走
根本無去欣賞佢係入面D恐怖蠟像
但我覺得個個人好變態囉迫我地入去
最後我地就搭車去機場等飛返HK
去到搭退稅,登機個D野
我地搭7點幾既飛機
但因為天雨關係
delay左半個鐘
本身想訓下覺但係都係訓唔著
最後11點半到到HK機場


text:
做人真係好煩
順得哥情又失嫂意
咁又唔得咁又唔岩
想我點先?
有時個結果雖然會令你唔滿意
但可能人地已經盡左力去令個結果好睇啲
而 "好" 既程度本身只能夠去到呢個位...
批評人之前係咪應該想像下人地有無落過苦心先呢?
****
做朋友啫
大家都幾廿歲人
做乜要咁小器?
做乜做人做事都要去到咁盡?
得罪左你...只要唔係殺人放火
過左去...就算數啦...
好得閒咩? 係度攪事?
人生短短幾十年
何必要令它充滿仇恨?
我成日都話 "人生係應該充斥著快樂" 加嘛...
****
朋友
你成日問我你做錯左乜野? 叫我坦白講,等你去改
今次唔係我自私唔想講
只係我講左又點呢...
我用心良苦 "度" 好哂點講你知
令你聽起上唻易入耳啲
結果你聽完就唔記得
過多排又問多我一次
呢啲係你自己既事,係你自己既責任
點解會落左係我身上?
明知我無記性,仲要我嘔返之前啲野出唻?
我講完比你知係咩事之後
又要我舉例子
無記性既人最驚講例子,邊記得啫?!
咁係咪我講唔出例子就代表你其實係無問題?
講例子亦都無意思
唔通我話 "喂你講野唔好咁大聲啦"
然後你問我 "幾時有?"
我話 "好似頭先你講電話時咁囉"
咁你就只會記得以後講電話時要細聲啲
但其他時候都會不自覺大聲
一個人想知道自己衰乜好簡單
你做/講完某啲野之後,身邊人反應奇怪
咁你已經估到係乜啦
睇你有無心去感受同理會人地既反應加啫...
用自己對眼唻睇你先會記係心
靠人講,係唔會放係心加...
****
呢排雖然多左係屋企
但人與人相處既煩惱反而多左
做 "醜人" 角色亦令我非常反感!
我真係唔想咁多煩惱
因為好無謂,好無聊
好想搵個地方哩埋幾日off埋電話乜Q都唔理
以上內容乜人都有份
但無謂對號入座啦
問我我都唔會答


text:
Nov 6, 2012
Tuesday
自從Jayden歲左2歲班之後
我就多左留意其他媽媽d Blog
哈, 唔多唔少想知道其他學校d 野ga嘛
問心o個句, 點都會有少少比較
話就話唔好比較je
好難wor, 點可能做到丫?
Jayden而家讀Two’s, 即係Nursery啦
我之前問過miss會唔會有功課做
miss話:
緊係冇啦, 2歲幾…學校唔鼓勵太早學寫字ga…(下刪一堆字)
我心諗:
又係wor, 咁細個, 點識寫?
近排, 我睇其他Blog時
發現原來有d學校Nursery都會有功課做ga wor
仲唔只做一樣
我見人地仲有d中文字咭認字
點解Jayden冇o既?
點解Jayden冇功課做ga?
點解? 點解?
唉, 個心即時有d唔多安落
又驚Jayden會比下去, 有d執輸
個心諗到一大堆問題
於是, 我話俾K baba聽, 其他學校Nursery都有功課做
真係冷不防K baba講左句: 車, 你咪自己教佢lor
(哈哈, 又係wor, 我自己教都可以ga)
其實, 講到尾
我就係驚Jayden比其他小朋友冇咁叻
我唔係想佢最醒o個個
但係, 都唔好係包尾o個幾個
(我諗好多媽媽都係咁諗)
有時, 我都唔知自己想點
學校係我揀o既
我一早知e間學校係標榜愉快學習
程度唔深, 自由度好大
(哈, Jayden日日著到五顏六色咁返學, 就知好自由啦)
但, 我而家程度又驚淺得滯
咁點解我會揀e間學校呢?
因為我睇中左佢間小學呀
(冇話一定收, 但機會大好多)
幾好ga, 係私校, 英文小學
我唔想幾年後要Jayden周圍interview搵小學呀
女人, 就係咁鬼麻煩
真係...
而家做媽媽真係多野煩
又想小朋友健康快樂
又想小朋友有禮貌有家教
又想小朋友有競爭力
我真係好驚幫Jayden揀錯呀


text:
2013年12月30日星期一
日本關西.大阪﹑京都6天遊 @ 2013 冬
有時候緣份就係咁奇妙,自從四年前去過日本之後呢段時間都冇再打算再去日本,我係一個唔喜歡買野,唔食海鮮既人,日本對我黎講吸引力唔太大,當年去東京都係因為妹妹想去所以先陪佢去玩玩;直到十二月頭既一個早上,突然見到大阪機票特價,而且價錢更加係意想不到,我就問問妹妹佢對大阪有冇興趣和有冇時間;我諗日本對女仔真係好吸引,妹妹即刻好快手拎本護照出來叫我幫手買機票,大阪旅程就因為咁而開始^^
由買機票到出發只有兩日時間,事前我對大阪完全唔認識,有咩玩去邊玩更加唔知,只係知道日本呢個咁先進既地方唔洗擔心,去到就冇問題,而家不如擔心一下冇錢洗仲好啦,即日趕係銀行關門前成功去到換好日圓,咁就冇野好擔心lu;之後一日去圖書館借左大阪旅遊書睇下,又book好酒店買好保險,可以收拾心情等出發啦^^
日本關西6天行程:
Day 1: 香港 - 大阪
Day 2: 大阪 - 京都 - 大阪
Day 3: 大阪 - 神戶 - 大阪
Day 4: 大阪 - 池田 - 大阪
Day 5: 大阪 - 京都 - 奈良 - 大阪
Day 6: 大阪 - 香港
(住宿大阪 Hotel Le Botejour Nanba Annex)
2013年12月25日星期三
長沙.愛晚亭紅葉
^^ 普天同慶既聖誕節又到啦,祝大家聖誕快樂 ^^

第十二天
過左咁多日終於到左返屋企既大日子,欣賞左九寨溝美景,又見到金黃銀杏,仲去左幾個唔同風格既古鎮,呢次短短既旅程好豐富好充實,四川真係有好多好地方,唔知將來會唔會再返來呢個咁靚既地方呢!係返屋企之前,先去另一個靚地方^^
2013年12月24日星期二
重慶古鎮.磁器口古鎮

第十一天
前一個晚上終於買好左機票,明天可以返屋企啦^^今日仲有一日時間係重慶,雖然少就少左D,不過唔緊要,原本都冇諗過去重慶,對重慶冇任何特別期望,今次來到算見識過重慶已經好滿足啦^^今日仲有一日時間要好好珍惜,去一個重慶我最有興趣既地方--磁器口古鎮
2013年12月23日星期一
山城重慶

第十天(續)
又再次離開成都,今日一別,不知何時再回來......
一路向東走,去到成都火車東站,一個好新好大既火車站;好彩售票處唔多人排隊,成功買到下班開去重慶既火車票
2013年12月20日星期五
成都古鎮.黃龍溪古鎮

第九天
一早又起身啦,係成都咁多日都唔知有咩好做,成都市內好多想去既地方已經去過啦,但因為仲未買返香港既機票,所以都係留多日諗清楚點返屋企先;既然有一日時間又要諗下去邊玩,簡簡單單近近地去個地方就算,最後揀左黃龍溪古鎮
訂閱: 文章 (Atom)


text:
蘋果公司
蘋果公司(英文:Apple, Inc.,NASDAQ:AAPL),2007年1月9號前叫蘋果電腦公司(Apple Computer, Inc.),總部位於美國加利福尼亞州嘅庫比提諾,核心業務係電腦科技產品,目前全球市場佔有率係3.8%.
蘋果電腦嘅Apple II喺1970年代助長個人電腦革命,其後由Macintosh喺1980年代接力並持續發展.最出名嘅產品係佢出品嘅Apple II,Macintosh電腦,iPod數碼音樂播放器同埋iTunes音樂商店,佢喺高科技企業之中以創新聞名.
目錄
歷史[編輯]
簡史[編輯]
- 1976年,由史提芬·保羅·喬布斯(Steven Paul Jobs)(簡稱喬布斯 Steve Jobs)同埋史提芬·沃茲克(Steve Wozniak,簡稱沃茲)創立.喺當年開發及銷售Apple I電腦.
- 1977年發售最早嘅個人電腦Apple II.
- 1984年推出革命性嘅Macintosh電腦.
- 2001年推出iPod數碼音樂隨身聽.
- 2003年推出最早嘅64位元個人電腦Apple Macintosh G5.
- 2005年史提芬·保羅·喬布斯宣佈下一年度將採用英特爾處理器.
成立前[編輯]
喺佢哋一齊創立蘋果電腦前,沃茲已經係一個電子學嘅駭客,由1975年開始,佢喺HP返工同埋幫斯蒂夫·喬布斯設計Atari電子遊戲.當時沃茲向由Alex Kamradt開設嘅分時電腦系統服務公司Call Computer租用小型電腦嚟用.嗰陣時嘅電腦只能夠用紙張印字輸出,而由德州儀器推出嘅Silent 700喺當時最尖端嘅熱昇華印字機型號.沃茲曾經睇到大眾電子學雜誌(Popular Electronics)介紹點樣自製電腦終端機,使用現成嘅零件,沃茲設計咗一部能夠同電腦溝通嘅電傳印字機.呢部只可以印出大階英文字元嘅印字機可以印出每版24行,每行40個字,而且能夠接駁到Call Computer旗下嘅小型電腦使用.Call Computer 嘅老闆Alex Kamradt代理咗呢個設計,並售出少數目嘅機器.
由1975年起沃茲開始出席家釀電腦俱樂部(Homebrew Computer Club)嘅活動,當時新型嘅微型電腦好似Altair 8800同IMSAI觸發沃茲將微型處理器內置喺佢嘅電傳印字機裏面,成為一部完整嘅電腦.
當時喺市面上可以搵到嘅微型處理器只有179美元嘅英特爾(Intel)8080同170美元嘅摩托羅拉(Motorola)6800.沃茲較鍾意6800,不過兩個都超出咗佢嘅預算範圍.所以佢只可以透過觀察同學習,喺紙上設計電腦,並等待可以買得起處理器嘅嗰一日.
1976年,MOS Technology發表淨係要$25美元嘅著名處理器6502之後,沃茲為呢粒處理器編寫咗一個BASIC程式語言版本,再設計一部可以運行呢種BASIC程式語言嘅電腦.由於6502同埋6800都係由同一班人設計(因為MOS Technology係由Motorola嘅前僱員成立嘅),故此沃茲早前喺紙上設計,建基於6800嘅電腦,只需要作出輕微修改就可以使用6502作為微型處理器. 沃茲整完部機之後,將佢帶去家釀電腦俱樂部嘅聚會,並向電子同行展示佢嘅系統.喺嗰度,佢遇到老朋友斯蒂夫·喬布斯.喬布斯意識到呢啲細小嘅業餘機器嘅商業潛力.
蘋果點嚟[編輯]
喬布斯同埋沃茲兩人決定成立公司,佢哋諗咗好幾個名,喬布斯有次旅行返嚟之後向沃茲建議將公司命名為蘋果電腦.
早期[編輯]
1971年,16歲嘅斯蒂夫·喬布斯同埋21歲嘅斯蒂夫·沃茲尼亞克(「兩個斯蒂夫」)經朋友介紹而結識.1976年,喬布斯成功說服沃茲裝配機器之餘更拎去推銷,佢哋另一位朋友,朗·韋恩(Ron Wayne)亦加入,三人喺1976年4月1號組成蘋果電腦公司.
同年5月,喬布斯同一間本地電腦商店The Byte Shop洽商,負責人話如果呢部電腦完全裝配好至會有興趣.店主Paul Terrell考慮得更長遠,佢想訂購50部,並喺交貨時畀每部$500.攞到呢份訂單之後,為咗籌備資金,出售自己各種值錢嘅嘢籌款(好似電腦同一部福士麵包車).喬布斯向大型電子零件分銷商Cramer Electronics訂零件,舖頭嘅信用部經理問喬布斯點樣埋數,佢話:「我有一份Byte Shop向我訂50部電腦嘅訂單,付款條件是貨到至畀錢,如果你畀我30日付款期,我可以喺付款期限之內將電腦裝配好,送貨畀泰瑞爾後再畀晒帳款.」嗰名經理致電當時正喺太平洋樹林市出席IEEE電腦討論會嘅Terrell查詢.Terrell對喬布斯嘅堅韌感到驚訝,並向經理確實訂單話如果喬布斯送貨畀佢嘅話,喬布斯肯定夠錢畀.佢哋三人同兩名朋友借用喬布斯屋企人嘅車房日以繼夜裝配同進行馬拉松式嘅測試,終於喺限期前送貨畀Terrell,Terrell亦按照當初承諾畀錢喬布斯,令佢繳清晒零件嘅帳單,而且賺咗一筆可觀嘅盈利用嚟慶祝同留作本錢.
呢部後來被命名為Apple I嘅電腦有幾個顯著嘅特點.當時大多數嘅電腦並無顯示器,但Apple I以電視作為顯示器.相比起後來嘅顯示器,Apple I嘅顯示功能只可以緩慢咁每秒顯示60字.此外,主機嘅ROM包括引導(Bootstrap)代碼,令佢更容易啟動.最後,因為Paul Terrell嘅堅持,沃茲亦設計咗一個用於裝載同儲存程式嘅卡式磁帶介面,以每秒1200位元嘅高速運行.儘管Apple I嘅設計相當簡單,但佢仍然係一個傑作,而且比其他同級嘅主機需要用嘅零件少,令沃茲嬴得設計大師嘅名譽.最終Apple I一共生產咗200部.
呢件事之後,沃茲成功設計出比Apple I更先進嘅Apple II.喬布斯想將公司擴充並向銀行貸款,但韋恩因為四年前冒險投資失敗導致嘅心理陰影而退出.當時嘅蘋果電腦缺乏資金來源.喬布斯最後遇到麥克·馬庫拉("Mike" Markkula),麥克·馬庫拉注資九萬二千美元並同喬布斯聯合簽咗25萬美元嘅銀行貸款,1977年1月,蘋果電腦公司正式註冊成為蘋果電腦有限公司.擁有資金同新設計方案在手,同年4月,Apple II 喺首屆嘅西岸電腦展覽會(West Coast Computer Fair)首次面世.
Apple II同Apple I最大嘅分別包括重新設計嘅電視介面,將顯示整合到記憶體入面,咁樣唔單止有助於顯示簡單嘅文字,重包括圖像,甚至有彩色顯示.而且有一個改良嘅外殼同埋鍵盤.Apple II喺電腦界被廣泛譽為締造家庭電腦市場嘅產品,到咗1980年代已經賣出數以百萬部.Apple II家族有好多唔同嘅型號,包括Apple IIe同IIgs,呢兩款電腦直到1990年代尾重可以喺好多學校揾到.
當蘋果喺1980年上市嘅,佢哋吸引嘅資金比1956年福特上市以後任何首次公開發行股票嘅公司(IPO)都重要多,而且比任何歷史上嘅公司創造更加多百萬富翁.
Apple III同Lisa[編輯]
喺1980年代,蘋果喺個人電腦業務遇到新興嘅競爭對手.佢哋之中份量最重嘅喺電腦業嘅「頭號人物」-IBM.IBM嘅個人電腦型號,行DOS嘅電腦喺企業用電腦市場佔有率最高.
正當小型企業重用緊Apple II嘅時候,蘋果感到佢需要一個更新,更先進嘅型號以參與企業用電腦市場.Apple III嘅設計師被迫遵從喬布斯嘅極高同有啲不切實際嘅要求,據講喬布斯覺得散熱扇「唔雅緻」而將佢省略咗,結果導致電腦容易過熱,令最早期嘅型號要回收.另外,Apple III賣得貴,雖然1983年推出咗改善後嘅升級型,之後重減價促銷,但基本上仍然無法挽回Apple III喺市場上嘅劣勢,噉主要係因為1981年IBM推出嘅IBM PC同埋佢嘅相容機席捲個人電腦市場.
與此同時,蘋果內部各工作組日以繼夜設計兩款完全唔同嘅新款個人電腦,用咗好多先進嘅技術,例如:圖形用戶界面,滑鼠,物件導向程序設計同埋網絡功能.呢啲人,包括傑夫·拉斯金同埋比爾·阿特金森,鼓動喬布斯將公司焦點放喺電腦功能上.1979年12月佢哋帶喬布斯去Xerox嘅PARC研究所,喺參觀過佢哋嘅概念機Alto之後,喬布斯決定未來將會喺圖形集中,圖標友善嘅電腦上,將呢種思想貫徹喺蘋果嘅兩個下一代電腦項目:Apple Lisa同埋Apple Macintosh上.蘋果以允許Xerox向自己投資作為條件(一百萬美元嘅預售初次發行股票,大概值18,000,000美元),換取蘋果嘅工程師進入PARC研究所做3日嘢嘅權利.而好多PARC嘅研究員同埋拉里·泰斯勒喺一班同事嘅反對聲中加入蘋果電腦工作.
Lisa喺1983年1月以9,995美元嘅身價初次露面.再一次,蘋果推出咗一款超越它所處時代嘅產品,但過高嘅價格(10,000美元)令蘋果再次失去獲得企業市場佔有率嘅機會.Lisa喺1986年被終止,餘貨被埋喺猶他州嘅垃圾堆填區.
據講,Lisa是以喬布斯個女個名來命名.對此,蘋果並未發表任何言論.
Macintosh嘅推出[編輯]
Lisa計劃喺喬布斯控制嘅發展計劃中途被取消.喬布斯立即將佢嘅注意力集中喺Macintosh計劃上,最初將佢預想為一種「廉價Lisa」.Apple Macintosh喺1984年以一個著名嘅超級盃廣告(基於佐治奧威爾嘅小說《1984》)開始投放市場,其中更宣佈「喺1月24號,蘋果電腦將推出Macintosh.你將會見到點解1984將唔會似『1984』.」.咁明顯暗示新嘅Mac同佢「容易使用」嘅GUI將電腦同埋信息從公司同埋技術統治論者嗰度解放出來.蘋果亦大量生產由蘋果僱員同埋之後嘅蘋果人蓋伊·川崎首創嘅蘋果福音傳道嘅思想.
Macintosh延續咗蘋果嘅成功,但達唔到佢最輝煌時期嘅水準.喺一次比爾·蓋茨(當時微軟總裁)參觀蘋果位於庫珀蒂諾嘅總部時,喬布斯展示咗Mac GUI嘅原型.喺之後嘅1985年,微軟發佈Microsoft Windows,佢令IBM PC擁有咗GUI.因為呢一點,好多公司開始製造IBM PC兼容機,廉價嘅PC複製品.蘋果唔畀其它公司複製Mac.雖然首個版本嘅Windows喺技術層面上唔及Mac,但佢加上一部PC複製機嘅價格就平過Mac好多,兼且冇幾耐之後喺Windows上亦同樣出現好多軟件.
近年[編輯]
喺1989年推出銷量唔理想嘅手提電腦Macintosh Portable後,一部更受歡迎嘅手提電腦PowerBook喺90年代初推出市面.呢次係首次同Sony聯合設計,並為現今流行嘅手提電腦設立現代嘅外形標準.佢通過後部嘅鉸鏈支撐屏幕,打開後平台嘅後半部分放置鍵盤,前方就係軌跡球(以後改為觸摸板).呢款來自蘋果嘅產品重包括作業系統(好似ProDOS,Mac OS同埋A/UX),網上產品(好似AppleTalk)同埋多媒體程序(QuickTime).喺1994年,蘋果更新咗佢嘅Macintosh產品線,推出咗Power Mac系列.佢基於IBM,摩托羅拉同埋蘋果共同開發嘅PowerPC系列處理器.呢款處理器用咗RISC(精簡指令集運算)結構,佢超越咗之前Mac所用嘅Motorola 680x0系列,而且本質上亦唔同.蘋果嘅系統軟件經過調整,可以畀大部分為舊處理器編寫嘅程序喺PowerPC系列上以模擬模式運行.
喺經過80年代同新嘅首席執行長約翰·斯卡利嘅權力鬥爭之後,喬布斯辭去蘋果職務,並創建NeXT Computer公司.此後,蘋果為咗儘力挽救公司,買晒成間NeXT同佢基於UNIX嘅系統NeXTStep,令喬布斯回歸蘋果管理層.作為新嘅首席執行長,佢做嘅第一個動作就係促成iMac嘅發展,同時挽救公司免於破產,並且令佢哋有時間開發新嘅作業系統.
2001年,蘋果推出Mac OS X,一個基於喬布斯嘅NeXTStep嘅作業系統.佢最終整合咗UNIX嘅穩定性,可靠性同埋安全性,同Macintosh界面嘅易用性,並同時以專業人士同埋消費者為目標市場.OS X嘅軟件包括模擬舊系統軟件嘅方法,令佢可以執行喺OS X以前編寫嘅軟件.通過蘋果嘅Carbon庫,喺OS X前開發嘅軟件相對容易配合同埋利用OS X嘅特色.
2002年啱啱開始,蘋果初次展示新款嘅iMac G4.佢由一個半球形嘅底座同埋一個用可轉動嘅脖子支撐嘅數字化平板顯示器組成.呢隻產品喺2004年夏天停產,喺2004年8月31號展示基於G5處理器嘅型號,並喺9月中推出市場.呢隻型號省卻底座,將CPU同成部電腦嘅硬件藏喺平板顯示器後面,只由流線型嘅鋁腳支撐.新款嘅iMac,稱為iMac G5,係世界上最薄嘅枱式電腦,大概5.1厘米(即大概2英寸)厚.
較近期嘅產品包括用無線區域網科技連接唔同牌子電腦嘅蘋果AirPort,亦包括iBook同埋G4電腦.
蘋果電腦諸如PowerBook同埋更新嘅iBook同iMac,不時成為電影同埋電視劇集中嘅道具.通常英雄或好人用蘋果電腦,而惡棍同壞人就用PC兼容機.曾經,蘋果用電影《碟中諜》同埋《ID4星際終結者》中展現PowerBook功能嘅片段作為廣告競爭嘅手段.
除咗電腦產品,蘋果亦製造消費者設備.喺1990年代,蘋果發表Newton,創造咗Personal Digital Assistance一詞,係最早嘅PDA.雖然佢銷量唔理想,但成為好似Palm Pilot同埋PocketPC等產品嘅先驅.整個1990年代,微軟開始比蘋果獲得更多新電腦用戶.蘋果嘅市場佔有率十年內從20%滑落到5%.公司喺財政上努力掙扎,到1997年8月6號,微軟以1.5億美元買蘋果公司非投票股票以換取蘋果放棄控告微軟侵犯版權嘅官司同埋以後每一部Macintosh 上內置Internet Explorer(微軟後來已經賣晒自己持有嘅蘋果股票).或者更意味深長嘅,微軟同時宣佈繼續支持佢喺Mac版本上嘅Office系列,並好快成立Macintosh軟件部.咁扭轉咗微軟之前Mac版軟件落後PC版嘅情況,兼令佢得到幾個大獎.
2000年代初推出嘅iPod數碼音樂播放器大獲成功,配合佢獨家嘅iTunes網上收費音樂下載系統,一舉擊敗Sony嘅Walkman系列成為全球佔有率第一嘅隨身音樂播放器,隨後推出嘅幾個iPod系列產品更鞏固蘋果喺商業數碼音樂市場不可動搖嘅地位.
2001年5月,蘋果宣佈開設蘋果零售店.商店兩個主要目的:1,抑止蘋果嘅市場佔有率下滑趨勢;2,改善代理商欠佳嘅行銷策略.最初,蘋果零售店淨係喺美國開店.2003年底位於東京銀座店開幕,佢亦係蘋果喺美國以外開嘅首間蘋果零售店.銀座店之後,2004年8月開幕嘅大阪店,名古屋店同埋歐洲首間嘅英國倫敦店亦相繼開幕.2006年5月蘋果喺紐約曼哈頓第五大道開設24小時營業,有近10米玻璃立方入口嘅旗艦店.
而喺2005年6月6號嘅WWDC大會上,CEO喬布斯宣佈從2006年起Mac嘅產品會開始用英特爾製造嘅CPU(Intel Core).2006年4月5號,蘋果電腦推出允許採用Intel微處理器嘅Mac電腦運行微軟Windows XP嘅軟件Boot Camp.佢簡化咗喺Mac上安裝Windows嘅任務,有一步一步嘅指導,用戶重可以喺重開機器嗰時選擇用Mac OS X定係Windows.[1]
2006年8月29號,蘋果電腦公司發表聲明,Google公司首席執行官埃里克·施密特已加入蘋果公司董事會.[2]
蘋果電腦作為一間企業[編輯]
歷任行政總裁[編輯]
- 1977年—1981年:Michael Scott
- 1981年—1983年:Mike Markkula
- 1983年—1993年:John Sculley
- 1993年—1996年:Michael Spindler
- 1996年—1997年:告阿美里阿
- 1997年—2011年:喬布斯
- 2011年至今:添曲
主要硬件產品[編輯]
電腦[編輯]
- Apple I
- Apple II
- Apple III
- Lisa
- Macintosh
- Power Mac
- iMac
- eMac
- Mac mini
- Xserve
- PowerBook
- iBook
- MacBook Pro
- MacBook
個人數碼產品[編輯]
其他[編輯]
主要軟件產品[編輯]
操作系統[編輯]
- Mac OS
iLife[編輯]
iWork[編輯]
其他軟件[編輯]
專業軟件[編輯]
出面網頁[編輯]
- 蘋果電腦美國官方網站:英文
- 蘋果電腦香港官方網站:正體
其他[編輯]
- 老地方冰果室:正/簡體
- 蘋狂陣:正體
- 中國蘋果發燒友俱樂部:正/簡體
- 渤麥堂:正/簡體
- OIKOS 生活網:正體
- Apple Corner:正體
- 麥課一班:簡體
- MacGrass 小麥草地:正體
- OSX86中文站:簡體
- Apple.pro:正/簡體


text:
昨日,我 send 左份 draft 比設計公司果邊,希望佢地幫我整一個 ad,仲要影埋產品相,點知佢反口話我地個 plan 係唔包影相的.唔係掛?當初就係因為佢肯幫我地影相,我地先至重新考慮續約既問題,而家簽左約就唔肯影?冇理由掛?之後佢話份約冇包影相喎,乜你冇睇清楚先至簽咩? (約唔係我簽的,之後問返老細先至知真係冇呢個 term) 簽約既野,我承認公司響處理呢方面係有疏忽,不過佢地蓄意將傾好左既條件不列入合約之內,居心何在?
仲未完,佢仲夠膽搬返 D 陳腔濫調出黎,話我地比唔起錢,佢又接左好多大客,之後唔會再做 SME 既生意,又話我地 join 個平既 plan 係唔包影相的.佢仲話我地攞著數攞得盡,做野唔好咁 tricky,好似我地唔岩咁.聽到我火到黎,一路以黎我地簽約既基石原來係一個騙局!蓄意唔列入呢點,唔知邊個 tricky 呢?
雖然我真係好興,不過本住解決事情既心態,我都問佢而家單野點解決先?佢話都可以解決既,就係報返個價比我地影相 lor.唔係下化?呢 d 唔係叫解決辦法,係趁火打劫呀!傾到呢度都冇野可傾,大家冇可能達成共識,佢話既然大家有信任既問題,可以 terminate 左張約佢.
好老實講,我地要換設計公司實在太易勒,已經有幾間 stand by 等我地答應,而家佢咁樣即係明趕客,嫌我單生意細,故意搵件事黎炒一鑊,之後各不相干.OK,我地雖然係細公司,不過我地比得出黎既都係真金白銀,從不拖數,亦好尊重佢既死線,換黎既係一種侮辱,好興!
換設計公司就梗 ga 勒,呢單野比我學識左幾樣野︰
- 就算份約唔係我簽都要跟返,起碼老細簽之前係保持儘量安全合理
- 我唔會再比任何單一公司縛住我地既計劃,之前我地真係冇咁多錢,先至侷住簽死一間,而家我地會搵起碼 2 間去做,有良性競爭之餘我地仲可以確保唔會比一間公司撬起哂我地既 plan
- 中小企都唔係好蝦既,我唔再容許任何人以我地既規模黎侮辱我地比唔起錢
客人無論大好細好,都叫做係客丫,就算你要趕客,都可以用一個好 d 既方法丫.既然佢唔想做我地生意,就請唔好比個 tricky 既 quote 我,咁樣,只會影響佢既商譽.


text:
好多時(但不是絕對),我自己對於一個人係西方神秘學既修為可以有幾深都會睇佢既英文能力.而對於有d英文唔好又自認為自己既修行好好既人我內心會覺得有d冷嘲熱諷...講到哩到搞到好似好串咁.但其實良好既英文閱讀理解能力係真係好重要(當然精多幾種語言會仲加好),因為傳統西方神秘學書籍既原文都唔會係中文,翻譯唔單止難,仲有翻譯左個市場會有幾多呢...
好似黃金黎明,卡巴拉,天使學,儀式魔法,地卜,赫密斯等等之類都係英文又或者其他外文,但一定唔會係中文,所以如果一個人同我講自己有幾叻但係又畀我發現英文水平好差既時候,佢學習既來源已經可以即時想像到有幾多同有d咩...
我其實自己細個既時候英文都唔係太好,都係因為接觸左塔羅牌開始進入西方神秘學領域反而有興趣同有原因去學好英文,跟住慢慢就培養出興趣同埋習慣左個語感,同埋逼自己睇,睇睇下由逐隻逐隻字譯,耐左慢慢就會變左可以隨手羅起本書就算唔係隻隻字明哂都會知講咩.
睇原著當然重要,另外一個好重要既原因係,當某d人係西方神秘學誇誇其談又或者d唔知點解淨係係港澳先流行既講法既時候,去搵搵d英文書如果完全無提過既話,可信程度有幾高可想而知,就好似曾經聽過有人話自己塔羅有幾犀利,已經去到用79張牌,準備會用第80張既時候...又或者,咩塔羅牌有牌靈,咩開牌儀式之類...其實認真睇睇西方原汁原味既書籍就會知道係傳統既神秘學世界無哩樣野(如果用塔羅牌黎施法係會有d事先要做既儀式,但唔會係某d中文塔羅書籍講既開牌儀式),總之其實有好多野,係唔知點樣黎...
最後,西方神秘學亦都係一門學問,要有功底,都係要花心機,時間慢慢去學習同累積經驗,唔懶得.


text:
臨別秋波都要做個好員工
天下無不散之筵席,就算份工做咗十年廿年,員工都會有各自各嘅原因選擇離職.合約一般都會需要離職通知期,有啲人可能要一星期,有啲人可能要幾個月.但不論通知期長短,都千祈唔好以為遞咗信就神仙.由遞信一刻到離開公司之間嘅時間,你嘅行為將會成為你喺公司俾人地嘅最後印象.無論你之前做得幾好,有幾多功勞,如果喺通知期內處理不當,千年道行就肯定一朝喪.
1. 跟埋啲手尾
無論你幾憎恨呢間公司或者你老細,跟埋自己手頭上嘅工作都係應有嘅責任.辭咗職之後最忌Hea做,唔好以為Hea做冇人知,當你走咗之後,你老細或者同事一接手你啲嘢就一定會睇得出.你以為人都走咗無仇報咩?佢寫花咗你個record,到你新僱主寄信嚟做reference check,嘿嘿⋯⋯到時真係咩仇都報晒.
2. 交帶現有工作
如果手頭上嘅工作太多,喺通知期內未必清得晒,就要考慮點樣交帶俾其他同事跟.可以嘅話,寫一張清單,列好有咩工作需要跟進,等同事或者下一手方便處理.邊啲地方有麻煩嘢都要講低,俾屎人執固然唔好,但如果明知有屎都唔同人講就更加令人怨恨.
3. 整理聯絡名單
除咗需要跟進嘅工作清單,對口單位嘅聯絡名單亦都係不可或缺.如果你嘅工作需要同公司不同部門,其他公司或者客戶有緊密聯繫,就更加有必要去整理呢個聯絡名單.雖然你可能覺得梗有人會知,梗有人識做,但如果你有一個名單,唔駛接手嘅同事搵一輪先知道要聯絡邊個,佢一定會歌頌你嘅偉大.
4. 清理現場
我都好明白平時日理萬機嘅你,邊度可能抽到時間去整理Filing.但到咗臨別秋波前,就係你必須面對最可怕嘅Filing嘅時候.如果你諗住將所有嘢塞晒入個櫃就算,包保你一定臭名遠播.除左可怕嘅Filing,仲有要清潔好張枱,清理好所有雜物,留返個靚位俾下一手.
5. 話俾關心同唔關心你嘅人知
臨走前未必可以同到每個同事食lunch道別,未必全世界都會收到風你要走.出於尊重,無論係朋友定敵人,我地都好應該send返個email,同曾經合作過嘅公司,客戶,同事講返聲:「我要走喇!」如果要等到人地打電話俾你,send email搵你做嘢先知你已經走咗,就會俾人好冇交帶嘅感覺.


text:
靚抽王
搵邊個上《蒙面歌王》好?
Ads by Google
早幾日李克勤蒙住塊面上《蒙面歌王》,大家都質疑評審巫啟賢扮晒嘢,冇理由唔認得李克勤.而李克勤就話:「唔通一開始就踢爆咩……」成件事花生遍地,所以話,呢啲咪成功地製造話題囉!好睇就好睇在呢度吖嘛,唔通真係聽佢蒙住面唱歌咩?既然係咁,不如幫呢個強國節目諗埋請啲乜嘢人上去可以達成乜嘢目標啦:
目標:評判一致讚好
既然目標係評判一致讚好,即係話要搵個真係唱得嘅人?錯喇!音樂嘅嘢好主觀,梗係會有人覺得好,有人覺得唔好,所以問題唔係唱功,而係地地地地位!想評判一致讚好,一定要搵佢!去片:「經過那些年~~~~重回那天的暑假~~~」你諗吓,阿姐唱歌唱到大家心理由不平衡化為平衡,觀眾們心都離一離,加上佢喺演藝圈同埋人大嘅地位,你班蛋散夠膽批判佢嘅唱功咩?
目標:未出聲已經人人認得
李克勤唱歌一出聲就認得,咁有冇一啲人係未出聲都已經認得?有!就係近排再戰江湖嘅蛇舞狀元娃娃舜嘞!大家都知,佢才華橫溢,只係差一個機會.大家可以想像吓,佢一上到台,音樂一起,歌都未唱,佢已經戴住個洋娃娃面具跳起舞上嚟.而佢嘅舞姿,係米高積遜之後萬中無一嘅第一人,試問有邊個唔認得佢吖!咩話,你話佢喺強國冇人識?你都黐線嘅,咁咪當開佢哋眼界囉,橫掂強國人成日都開我哋眼界㗎啦!
目標:唔使俾錢之餘仲有錢收
有人話李克勤收咗 750萬先上去做節目,而李克勤竟然否認喎,即係個節目係慈善活動嚟嘅?果然係送禮勤呀吓!點都好,如果真係冇錢俾又想搵人上去,我哋都有好介紹㗎!就係「平凡像我也於身邊」嘅福仔,顏福偉嘞!大家都知佢係白花油王子,俾錢拍廣告都係為咗自己有機會唱首主題曲,咁話唔定佢上《蒙面歌手》,唔使收錢之餘仲肯俾錢贊助㗎(唯一問題係驚人認錯佢係宇宙最強或者陳振聰啫.)!
S橋王
每期 S橋王幫娛圈偽人偽事度橋脫身,你知啦,呢行好複雜,有乜事俾人捉到正,好大鑊㗎嘛!不過唔緊要,我哋會為你出謀獻策嘅! Super~~
撰文:娛文樂


text:
雖然Parc Safari係Montreal附近, 不過真係有啲失禮, 莎拉住Montreal多年都未去過呢, 因為去動物園呢啲咁親子既活動, 點會啱少女年代既莎拉呢. 所以今次第一次嚟點都要好似遊客係公園個招牌前影番張相.
約好朋友係Parc門口等, 但我地早到咗, 咁不如陶寶B係車上開餐先啦, 自己食飽飽再去餵動物.
呢盒好似Tempo包裝既就係動物cookie, 細細盒夠晒陶寶B玩.
而莎拉就負責扶住陶寶B係車窗睇動物及餵動物
齊人出發開車啦, 今日係星期日, 所以真係一大條車龍要慢慢開車呀. 好彩今日婆婆都嚟, 因為婆婆就負責做司機, 謝菲就負責影相
話就話係野生動物園, 但其實園內都有工作人員維持啲車既flow, 避免啲車停晒係兩條行車線搞到塞車. 一入到去就見到大笨象, 唱番首"大笨象會跳舞 馬騮仔會上樹", 襯晒陶寶B呀!
園內有鴕鳥, 斑馬, moose,仲有啲連莎拉都唔知咩名既動物, 而佢地基本上都唔怕人, 仲會沿住車龍去攞食物呢.
陶寶B都仲係細呢, 所以起初佢對啲企得太遠既動物無咩興趣.
但當陶寶B見到有動物係車附近, 佢就拍打車門, 好似想叫啲動作過嚟咁呢, 好好笑架. (我呢張相個樣仲好笑)
莎拉買既動物餅乾諗住佢地會食, 不過唔係種種動物都對cookie有興趣.
佢大部份動物地似乎鐘意食紅蘿蔔多啲, 佢都唔多"so"啲餅乾. 謝菲就剛好影到呢隻胃食鴕鳥食紅蘿蔔既食相呢.
期間有隻鴕鳥好大膽, 佢既然成個頭伸入車箱中, 佢似乎對陶寶B好有興趣呢, 陶寶B見到佢仲係度大叫呀. 呢個BB真係一啲都唔驚呀
成條野生動物徑差唔多用咗1hr先行晒, 行完就到我地大人食lunch啦. 嚟到Montreal就一定唔可以唔食Poutine, 因為Poutine係French-canadian既食品, Poutine 其實炸薯條上加上white cheddar cheese之後淋上熱辣辣gravy, um~~~~yummy啦, 因為食既時候, 啲半溶cheddar cheese加上薯條, 真係好味(食既時候千其唔好諗好肥呢樣嘢).
陶寶B同莎拉好朋友既2歲囝囝排排座.
婆婆做咗半日司機, lunch time可以同陶寶B玩吓啦.
食飽就學吓行路做運動, 幫助消化呀. 陶寶B學行路個樣好得戚呢.
大人們食飽飽之口就再去睇老虎, 獅子呢啲在籠中既動物.
莎拉都係第一次咁近睇老虎獅子呀. 陶寶B個樣好似好驚驚咁, 不過其實佢只係攰咋.
玩咗成日, 回程時一上車駛10分鐘就瞓咗啦, 今日勁放電, 到咗晚上瞓得特別"林", 咩時差都無晒啦.


text:
今日我有個大學女同學(以下簡稱V)約我食飯,其實我地耐唔耐都會約出黎聚下,不過都係1年1至2次左右,而且係大圍既聚會!
估唔到我結左婚之後,佢主動約我同另一位大學師兄(以下簡稱C)食飯(我同同學V都係佢既組女)...之前我都覺得奇怪架啦,因為我一向同呢位大學師兄好熟(佢仲義務幫我番中大影左輯婚紗相,所以我老公都識佢)好鍚我,基本上佢既愛情故事我都好清楚...係我結婚前佢仲係單身之中既,仲成日叫我介紹女仔俾佢識
2個月前同學V打俾我話打波撞到師兄C,順便打俾我約食飯,我都覺得有D唔妥架啦,一向佢地都無2句唔係太熟,但係突然打俾我傾3人會議約食飯,你話奇唔奇.....不過佢地都無同我講咩,我就當普通既聚會咁睇,唔特別諗咩野....
剛剛既星期一同學V又話約食飯,我都覺得幾突然,因為無耐之前先食過,正常情況唔會約得咁密,不過約到,我當然唔會拒絕啦,於是今晚我,老公,同學V同埋師兄C一齊去黃埔outback晚餐,好容易就屈到師兄C請客....點知之後番屋企,佢地又打俾我,奇奇怪怪吞吞吐吐咁,終於師兄C同我講話同學V好想多謝我,因為我請佢地黎飲,令佢地2個失左聯絡既人因為我既婚禮而重新聯絡,仲發展成情侶添
唔怪之得咁容易屈師兄C請客啦,平時佢好少被屈架麻...原來係想多謝我呢個新娘子既紅娘
聽到呢個消息我都覺得好開心,估唔到我個婚禮做就左呢對情侶,而且仲係好熟既朋友添...希望佢地可以開花結果,我同老公可以去佢地個婚宴啦


text:
好似好耐無去搵好野食,因為老公話見到荃灣有間價錢合理款式又時尚d既孕婦衫舖頭話帶我去買,所以就入左去荃灣勒~
入到荃灣我就提議去citywalk新開既和樂日式意粉屋食晏,都等左一陣架,不過因為有好多意粉既display,齋睇再諗食咩都有可以消磨下時間,而且我地坐底等左一陣仲有個笑容可掬既waitress派飲品俾我地呢(有烏龍茶,可樂同七喜),服務好唔錯喎~
因為餐廳既一面係落地玻璃,對出係個露天花園,所以有陽光射入黎好舒服~打開餐牌真係花多眼亂,意粉我諗都有過百款,好在我好多野宜家都唔食得,所以唔使諗得咁辛苦~
三文魚菠菜奶油麪($68)
可以選意粉或者寬麪,可以選落唔落蒜茸,可以選R(regular)或者L(large),咁當然L就貴十蚊~而我因為三文魚同菠菜都有益,所以就叫呢個配寬麪同蒜茸,不過食唔到蒜茸味...我呢個係R,份量實在係太少啦,好後悔點解唔叫L....味道都算唔錯呀,寬麪亦算彈牙~
豪華燉汁漢堡排($58)
因為老公非意粉愛好者,所以佢要左呢個漢堡排,係鐵板上既,但係同一個問題就係份量迷你...塊漢堡只係得手掌心咁大咋,不過咁我試左一啖覺得好好味喎~
煙肉雞蛋日式Pizza($58)
睇餐牌已經覺得份量唔多,所以叫多個pizza,都係叫個R啦,點知個pizza真係細得過份,好在味道唔錯,批底亦好脆~
其實我仲有好多野想試,味道亦唔錯,但係收得呢個價錢,份量真係太少啦,唔係好抵呢,而且係荃灣咁遠,睇黎我應該都好少機會再去食架啦~


text:
因為早前心情欠佳, 又要應付QP考試, 所以沖繩之旅既BLOG一拖再拖都無mood寫...
今次係繼2012年歐洲之旅後既家族旅行, 可惜今次五缺一, 墨魚妹夫剛剛轉咗新工, 唔係太方便請假.
去沖繩有2間航空公司, 我地穩陣起見都係搭番港龍. 另一條airline既機票係平D, 但成日聽人講會delay, 時間就係金錢嘛, 搏唔過囉...
去到沖繩, 即刻有雨水迎接我地... 好彩雨勢又唔算好大. 不過由國際線大樓行去國內線大樓搭單軌列車要經過室外地方, 我地拖住喼又落住雨, 有D論盡咁.
那霸機場唔係好多國際線, 我見主要都係飛香港同台灣, 所以國際線大樓超級細同簡陋, 同國內線大樓簡直係天淵之別:
我地要搭單軌列車去酒店check-in先, 去到那霸空港駅, 即時買咗2-DAY PASS, 每張1,000円:
那霸空港駅係全日本最西面既車站:
我今次book既酒店喺おもろまち站(即係有DFS果個站), 酒店名係Libre Garden Hotel, 我book呢間酒店主要有幾個原因:
1.酒店所有房間都有free wifi (但唔知點解第一日用唔到wifi, 問過staff佢地又幫唔到手. 好在lobby都有兩部電腦比住客用)
2.價錢唔算貴, 雙人房價錢每晚約7,000円
3.車站徒步只係5分鐘
4.酒店附近有DFS, shopping mall如Naha Main Place (行路5分鐘可到, 好近), 仲有遠少少既天久樂市(有Sports Depo, 24小時超市, BEST電器, 無印良品同埋Uniqulo等等. 不過原來酒店行去係好遠的. 我地都係揸車去), 啱晒我呢D驚夜晚訓唔著都可以有地方行吓既人
5.酒店對面既DFS就係租車公司, 攞車還車都方便D
我地既酒店係中間米白色最高果幢建築物, 而左手面就係DFS:
房間都算企理:
頭先喺機場拎咗一大堆地圖/小冊子/優惠券之類:
我黎日本之前一早book咗聽朝出海睇鯨魚, 點知一去到酒店, 收到觀鯨公司張fax, 話因為天氣惡劣關係, 聽日既觀鯨活動全日取消! 我真係晴天pig pig!! 我雖然有7日時間喺沖繩, 但中間有幾日我地會北上, 唔會留喺那霸. 要改觀鯨日子, 我就要再plan過部份行程 (我係果D唔浪費一分一秒, 所以會將行程plan得好緊密既人. 所以臨時改行程的話, 對我黎講係幾麻煩). 但無辦法, 唯有打電話去再約, 想改後日26號, 但係已經full晒. 唯有約30號, 同時間要求對方如果26號有人cancel booking, 請佢打電話去酒店通知我地, 我地想後補上.
放低D行李再洗個臉, 我地正式出發~
間唔中有D霧氣噴出黎, 唔知係咪消暑用呢?:
本來諗住今晚喺酒店附近既shopping mall行吓就算, 想早D抖 養足精神聽朝一早出海觀鯨. 改咗行程後, 唯有聽日改去outlet(本來outlet諗住day 6先去, 因為有車), 而本來plan咗聽日去既國際通同小祿JUSCO, 就改做今日去.
趁未天黑, 我地先黎到遊客必到既國際通行吓 (可以搭單軌列車喺県庁前站或者牧志站落車都可以), 好多人話國際通賣既野比其他地方貴, 所以我地多數得個睇字, 無咩買野. 同埋果度D舖頭, 10間有8間都係賣類似既野, 無咩特色. 呢個時候又落雨了...
即炸薯條, 我好鍾意食呢個款架~~ 可惜有人唔比我買黎食囉, 話熱氣喎, 又話好快就去食晚飯啦喎... 哼!:
黎沖繩必試既食物之一: 鹽味雪糕~ 仲有好多款topping比你任落.
行行吓街, 我地買咗呢個小食試吓 (我覺得有D似牛脷酥), 不過我覺得唔好食囉...:
黎到第一牧志公設市場附近既乜通物通, 第一牧志公設市場逢每月第4個星期日休息, 咁啱就係今日. 不過我睇過D旅遊書同其他BLOGGER既評價之後, 覺得唔去都無損失.
今晚既晚餐喺food court食(我食咗すき家既芝士牛肉飯, 好味道~), 無咩特別:
今日既戰利品, 主要購自超市, 100円店+藥房:


text:
天時暑熱打邊爐都係家常便飯,但係有冇聽過人哋成40度走去BBQ!睇怕除咗我今日咁Crazy都冇人咁做喇!
今日同成班教會朋友一齊嚟到紀律部隊人員體育及康樂會BBQ玩個晏晝
真係上帝早已預備,一嚟到個爐已經Ready!駐守俱樂部的Uncle已經開始幫大家一包一包燒緊嘢食,唔駛大家圍爐邊咁辛苦!真係好感動
Uncle非常專業,三兩下手勢就已經燒咗好多嘢食出嚟俾大家
真係咩餸都有,鴨胸牛脷應有盡有!最利害係Uncle嘅自家製檸檬茶,真係有檸檬香同茶味!
超天然Natural,攪到我飲完再飲...唯一一次覺得燒嘢食可以唔駛飲可樂
雖然有哂準備,不過始終燒嘢食都係自己揸住燒烤叉燒吓有風味D
呀芊食過不停,我就熱到冇咩胃口喇!都係周圍同大家影吓相算數
哥哥特別鍾意燒嘢食!不過就冇咩耐性,所以豬扒雞翼冇佢份...燒吓快熟又易燶嘅腸仔好喇
食完嘢就係時侯放吓電,一個籃球仔拋嚟拋去已經玩得好開心!
不過真係太熱啦!估唔到原來行番入室內地方見到有個兒童遊戲室,嘩,正呀...有冷氣呀
室內遊戲室簡直係港爸港媽恩物,因為可以坐埋一邊嘆冷氣睇住佢哋玩
電都差唔多放夠!我哋再來回幾次食吓嘢又入嚟玩吓,就打發咗成個晏晝啦!
Photo by CANON 5D Mark III, Len | EF 24-70mm f2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 7分
呀劍評語: 政府待遇真係好,有個咁嘅康樂會俾大家玩,如果我公司都整番個咁就爽歪歪了
紀律部隊人員體育及康樂會 簡介
地點
本會的宗旨是為會員提供體育及康樂(包括藝術,消閒)設施,推廣健康生活之道.本會位於香港銅鑼灣掃桿埔棉花路九號,由兩座六層高建築物所組成,總面積為17,400平方米,提供多種不同類型的康體及飲食設施.
香港銅鑼灣掃桿埔棉花路九號
康體設施查詢電話
2830 7733
會所開放時間
07:00 – 23:00
電郵
general@dssrc.com.hk
網頁
http://www.dssrc.com.hk


text:
喺天龙八部里面人物系可以喺去到70级数嘅时候,就可以修炼嘅,呢个修炼并唔系所谓嘅求其连上下啫,而系能够upgrade玩家嘅自身嘅内容嘅修炼嘅,系你能够畀玩家第二轮净化嘅修炼呢,所以玩家喺呢个级数修炼咗之后都可以喺修炼佐正真系去到一定嘅程度嘅,实都系会变得更加嘅精进嘅,所以喺天龙八部里嘅玩家都系到呢呢个级数嘅时候修练嘅,我喺天龙八部里面都系到咗呢个级数嘞,呢个级数都唔系好困难嚟升到嘅,作为一个喺其他游戏里面叱诧风云嘅人物,我都有住自己嘅一套嘅玩嘅到嘅,就好比呢个叫做任务嘅嘢啦,喺好多嘅游戏里面都系有住啲嘢嘅,但系我哋都要合理嘅应用呢个散手嘅,我哋不特系要有呢个任务,我哋都要喺任务里面可以获得一啲我哋谂得到嘅嘢,我喺游戏里面都有住好多经验嘅,就好比自己为例子嚟讲啦,我系一个可以喺游戏里面好快升嗰种玩家,喺天龙八部升到70级数都系只花费咗我几日时间就系完成咗.
当我完成咗啲级数之后,我喺天龙八部里面就开始咗我修炼,当我真正开始修炼嘅时候,我先系发现呢个修炼并唔畀我升,但系却是有住个着数嘅,就系能够畀我喺游戏企到好多嘅内容加埋,而且我嘅人物嘅实都系攞咗个质嘅upgrade嘅,所以我都系经常嘅喺游戏入嚟到呢个修炼嘅机会嘅.
以上就是乐网科技小编带来的喺天龙游戏里面70级数就可以修炼的全部内容,大家想了解更多关于天龙八部私服的精彩资讯,请大家继续关注乐网科技 > 天龙高手专区!


text:
江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司江门市丰业防水装饰工程有限公司
----------------------------------------------------------------------------------------------------------
成交记录


text:
今日星期日, 開始pump奶pump密左喇.今日姐姐放假, 得番我地一家三口, 我有機會煮午飯比Midby爸, 有小小興奮tim, 好似番番去以前我地兩口子既生活, 但去到day 16既今日, 我都對住Midby仔仲未識得去欣賞佢
Midby 下午成日訓, 爺爺麻麻o係度, 佢就訓, 到麻麻同佢沖涼喇, 佢可能唔習慣啦, 佢都喊.到晚上 10點幾, 佢又開始唔訓喇, 佢喊時, Midby爸就同佢唱歌, 傾計, 做咩都令到佢唔肯收聱, 喊左成兩個鐘, Midby爸仲將佢推入去姐姐房, 黑蚊蚊, Midby仔仲喊得大聲, 最後我叫Midby爸由姐姐抱啦, 當然姐姐抱就冇事.其實係Midby爸開始覺得...唔可以剩係得姐姐一個抱得掂Midby, 佢想佢都可以, 所以佢去試...試唔同既方法去抱, 令Midby收聲.可能今日既我仲未習慣, 聽到佢喊, 個心好唔安寧...我o係度諗, 不如搵姐姐啦 - 一個可以即刻令佢收聲既人, why not?
但Midby爸warn 我, 第時Midby仔只係認得姐姐, 唔認得我就死喇...我心靈當然好驚, 但係我冇呢個skills or patience 去令到Midby仔收聲, 所以day 16既今日, 我會選擇姐姐去搞掂Midby.
Midby o係姐姐挽左之後就收左聲, 佢慢慢就訓著覺喇. 佢今日開始會訓訓下覺叫, 或者喊, 之後又會訓番.o係下午麻麻抱佢時, 佢就係咁, 無端端喊左聲好大既, 嚇到麻麻一跳, 我見到麻麻咁, 我都好心痛....唔想Midby仔既一舉一動太牽動佢兩老既情緒.麻麻仲同Midby爸講, 佢唔可以24小時幫Midby爸去照顧Midby, 因為Midby一喊, 佢個心就跳到好快...聽到咁, 我同Midby爸點會放心.
Midby爸話: hey, 我地邊有叫你湊o者, 叫你出黎同佢玩乍麻!
我見到麻麻個樣, 好心痛, 麻麻走左之後, 我叫Midby爸打比麻麻, 我擔心麻麻為左今日既事又訓唔著...同時間, 我都打左比媽咪, 希望佢同開麻麻傾計時, 開解下佢.媽咪就覺得, 不如由兒姐去開解佢仲好...我聽日會同兒姐講, 搵佢幫下手.


text:
一早狐爸爸同狐媽媽先去打流感針,之後帶狐 BB 去健康院打 1 歲針兼做評估!去到健康院都係先磅重,狐 BB 而家有 7.6kg,身高有 74cm,之後就等見姑娘!姑娘先望望生長線,佢話狐 BB 唔夠重,由尾二嗰條生長線跌到落最尾嗰條生長線到,姑娘話要加多餐固體食物;之後問咗一啲問題如狐 BB 識行同講嘢未,識唔識指嘢等等;跟住做咗 2 個 test,第 1 個係姑娘俾 1 粒小紙碎要狐 BB 左右手都用兩隻手指攞然後再俾狐媽媽或姑娘,第 2 個係俾咗粒積木狐 BB 叫佢放落個碗仔到;狐 BB 2 個 test 都做到,仲識將個碗俾番姑娘添!
見完姑娘就等打針,狐 BB 可能知道要打針,一除褲就喊咗出黎,結果當然係打兩針兩針都喊哂喇,要氹好耐再買包包俾佢食先無事!
因為今日係結婚紀念日,所以一家打哂針之後就出街食飯!今次揀咗 1 間喺大圍嘅餐廳 Onion Kitchen!
可能時間尚早,去到居然 1 枱客人都無;狐爸爸叫咗西冷扒,而狐媽媽就叫咗大蝦意粉,仲 order 咗 6 隻生蠔,yummy!
呢間餐廳啲食物唔錯,特別係生蠔,下次有機會再去食過!
生蠔,正
紅白酒,ok 好味
西冷扒
大蝦意粉
甜品 - 焦糖燉蛋,好好食


text:
唔知大家係咪同我一樣,已經好多次,按摩師按我背脊時,話我D筋扯到超級崩緊,實到按唔到落去.試過有人問我,嘩小姐,你做咩工架?點解可以攰得咁緊要?第一次聽我以為係個按摩師想sell 我買套票,因為我試過0係大陸做spa既時候個therapist話我某部位有勁多硬塊,叫我join佢地個package推散佢 (傻啦,我從來唔信咩通淋巴,爆脂呢d野,咁容易推散我d硬塊,咁我d醫生朋友讀咁多年書為乜?不如索性開間推拿,揾幾個姐姐仔幫人推腫瘤,推硬塊算啦.)
結果我返香港睇醫生照超聲波,一d事都冇.最後比佢推既部位痛左成個禮拜,真係撞鬼.
言歸正傳,查實我自己係唔覺自己有咁攰,我只係覺得有D酸痛,不過去到被人按落個穴位至知原來真係超級痛,而且事後都真係會痛番三兩日,加上實在太多次有按摩師話我背脊崩緊得好厲害,問我做邊行,搞到我開始有d唔好意思再話我係做文職 (經過三番四次被人問之後,我得出一個結論,就係我應該答「我做地盤架」,等佢地可以話「哦,唔怪之得啦!」成個conversation至可完美落幕).依家我通常都係笑兩聲,然後話「係呀係呀,唔知點解」就算.
anyway,我曾經有認真思考過到底點解我會咁,包括懷疑係我張床褥既問題,因為小女子自懂性以來所「目訓」既床褥就係好似人地軍訓果d木板床咁硬,主要原因係家父覺得市面上果d床褥,尤其是「目訓」落好似好舒服果d,全部對腰骨都唔好.睇到呢度,大家唔好想像到我間房好似好淒涼咁得張硬如木板既床褥 (仲要加張鐵架床,家徒四壁,床邊有把爛熔熔又佈滿塵既風扇發出達達達達聲),其實多年來我已經「目訓」慣左仲覺得幾舒服;我亦有特別注意我既坐姿,尤其是返工既時候,不時走動下;另外就係檢討下自己個人平時係咪太過精神緊張導致崩緊 (呢樣最匪夷所思,因為如果係真既話,我諗我唔係精神緊張,而係精神分裂,因為平時我既生活都真係幾唔緊張,可能係夜晚有另一個我走左去地盤開工?(但我冇出過糧喎))
直至依家,我都未揾到真正既原因.惟有keep住去按摩同做spa紓緩下.
但係,要揾間好既按摩真係一d都唔易.大陸果d試過無數次,佢地無錯係稍為平少少,但係我覺得佢地係頂多都只可以稱為「o禁肉」,求其o禁你幾下毫無技巧,叫佢大力d佢就當正你係殺父仇人一樣幫你「鏈肉」,所以我上大陸去所謂既按摩都係當比d錢去坐下休息下,同埋有人幫你郁下你d肉咁.如果大家有好介紹,請立即話我知!
近年我鐘意o係香港按,寧願比貴d,起碼我feel到成效.我去開都係果一兩間,唔講得上係好正 (本人試過最正既按摩係o係柬埔寨暹粒,永世難忘),所以如果大家知道點度有好既師傅,一定一定要通知聲.
至於spa,試過香港,大陸,泰國,台灣,馬來西亞好多間,最正就係泰國既divana d,又唔係o係香港.
好既按摩師同好男人一樣,都係咁難揾,最慘就係,呢樣野冇得自救,永遠都要靠人.


text:
今日叫個同事幫我print一D form,我就問她,可唔可以順便幫我prepare埋那些form,點知佢一句"duck"埋黎,”你叫我做我可以唔做咩?”,我係因為知佢print開,希望佢順手幫print埋,佢咁答我,我咪唯有回應”如果你唔得閑幫我print,我咪叫另一個同事print攞?”,心諗,使唔使咁答我呀,唔得咪答我唔得閑,唔好講到我叫就唔做唔得!有時,我真係唔係好識handle佢,畢竟佢年資來過我,有D好routine的野我都唔叫佢幫,但有時諗住佢整開,先順口叫佢幫我叫埋!print form呢家野,講真嗰句,我不嬲自己都唔做,所以佢唔幫,我都會叫到其他同事幫手!
之前個director話我做的工作唔meet佢的requirement,如果咩都由頭做到尾,我仲冇咩時間去學佢想我做的野...
唔好太高估我的capacibility啦,一日得9.5個鐘,加埋OT咪得十多個鐘,可以做到幾多wor...我唔可以好似D高級人仕那樣,零晨時候都仲係到check email,reply email,director 話要acheive,就先要sacrifice,唉,年紀大,冇嗰種衝勁lah....當然,呢D對住個director時係冇講到出口lah...


text:
前排
好似唔好既野都接踵而來
首先同事調職個單已經發表過我既偉論
唯一想提既係我真係超級唔GOR個BOSS囉
人做BOSS佢做BOSS
做到佢咁唔好再HIHI D
本身一D事我都唔知
經過肥仔既提醒
我可以將所有事串連埋一齊
人地個邊無錢關我地呢邊咩事先
要炒我地呢邊既人去保人地個邊既人
咁樣做野都得既?
你咁鐘意咪去接手埋人地個邊既人囉
咁樣犧牲我地呢邊既人FAIR咩
雖然我同個個犧牲品唔熟
但我都唔gor佢個做法
超唔gor
原來討好BOSS真係好好好好好有著數家
怪唔得SHIRLEY咁鐘意討好佢啦
唔理其他人既睇法
所以咪保到份工囉
討好BOSS真係好過為左公司仆心仆命9年
只要討好BOSS 半年都唔駛
就可以保到份工
D人真係STUPID左啦
做咩要咁努力呀
真係搵過份工跳槽算啦
記得搵到帶埋我走呀@@
所以..我真係死都唔返黎
除非個BOSS轉左
否則..我咪就係個犧牲品
送俾你我既BOSS==> 凸 \ . / 凸
另一單
新鮮出爐
其實講真
俾人咁舞法我真係好唔GOR
做人唔可以咁家嘛
我地係你誠邀既
我地都好隆重其事
我地放工好攰都出去買公仔俾你
我地覺得一個公仔唔夠
諗住買束貴D既花
但你一句話唔得閒,其實影唔影都無所謂就算數
真係唔知你當我地係咩
我地係你約既..又唔係我地要求
好啦..我地夾好哂時間出黎
你又話唔得
大佬呀
你唔想影咪算囉
無人迫你要約我地影
我地買哂野你又話唔影
我地真係俾錢自己搵黎受咩
哂我地時間精力金錢
你約過第二日都算
你一句其實影唔影都無所謂真係好不知所謂囉
影又係你講..唔影又係你講
唔影就早講啦
哂我地時間同錢呀
真係唔明我地做咩要對你咁好
只可以講一句
係我地犯賤
我當上左一課
你以後既約會..我真係會慎重考慮
做人飄忽到咁
我地好難做人
唔知自己得唔得就咪q約啦
唔該做人講下口齒啦
你做FYP大哂咩
我地3個返工得返個星期六日都好保貴家送俾你我既好同學==> 凸 \ . / 凸


text:
兩條瑞士卷
一包棉花糖
一盒糖霜
少少水
瑞士卷切開三等份
第一份放碟嘅中間,第二份就拆咗佢,喺第一份嘅外圍卷
卷得唔靚唔緊要,無人會睇到!
我都係第一次整咋!!!
fondant:
先加少少水入可放入微波爐嘅容器(玻璃會好過膠)
加入棉花糖
叮1分鐘
攪下佢,如果棉花糖仲未溶晒,再叮20﹣30秒(如仍未溶,重覆叮20﹣30秒直到棉花 糖溶晒)
如果呢個mixture仲係太黏,再加多d糠霜,直到杰
喺面到都拪d糖霜
下層蛋糕攪掂
由於我係邊整邊諗...所以一開始無講低,要用mixing bowl 添!
唔好意思!
因為我想個頂嘅型靚d,所以我搵咗個碗裝嘅(如果唔係,大家重覆以上步驟整多個for上 層嘅蛋糕就得)
放少少糖霜落去,咁就唔會痴底
6多塊圓嘅fondant
(注意呢個係會比下層嗰個細少少)
比碗內嘅蛋糕細少少,再用踢紙包住
個底係比蛋糕細少少,蛋糕突咗條邊出嚟
按住佢,反轉
整到個dome啦
我都鬆咗口氣...話晒第一次整,乜都試下嘛!
口果有人屋企有焗爐,可以放cake mixture落呢種mixing bowl到bake
焗完中間水平咁切開,上半就會好似呢個咁,下半會好似我之前整嘅base咁~仲簡單!
因為有d會突咗出嚟,用羹背加少少水磨返滑佢
度咗個下層蛋糕嘅深度,掃少少水喺嗰個深度以上嘅部分,又用fondant包住佢,連接 位又係用羹背整平佢
試下放埋上層嘅上去.都ok喎


text:
第7日我地留0係福井! 今日會去永平寺, 恐龍博物館!
由福井駅Toyoko Inn開車去永平寺要半個鐘! 除左用車上面0既GPS, 其實沿途都有好多指示!
如果開車去, 可以泊0係永平寺側邊0既停車場, 收場500YEN, 又或者........
可以選擇泊0係附近鋪頭0既"免費"車位!
所謂0既"免費"其實係要消費一定金額先可以至免費! 好似我泊呢間就要使2000YEN先至免費泊車!
呢個就係永平寺0既大門
佢入場比0既錢唔係叫入場費, 而係叫參拜費!
寺入面0既地板真係好似旅遊書所講"一塵不染!
去完永平寺, 我地就返去泊車果間鋪頭食0野同買些少手信! 我地叫左個天婦羅蕎麥麵!
另一個係山菜蕎麥麵! 味道普普通通! 不過佢每碗蕎麥麵都跟左半份出名0既"胡麻豆腐" (左手邊果碗)! 我地亦都買左一包返香港!
果日成日都天陰落雨, 好彩多數時間都係開車果時先至落!
去到恐龍博物館, 佢個外型好似個金屬球, 好易認! 不過個車0既gps係無恐龍博物館0既資料, 佢會話係福井市立公園, 大家最好唔好用電話NO導航去呢個地方, 可以用AREA CODE等!
館內有大量真化石, 複製品, 機械恐龍!
特別係機械恐龍, 做得好迫真呀! 隻暴龍好似想埋嚟咬我咁呀!!!
佢除左會展示真0既化石, 更會擺一部份出0黎比入場人士摸下感受下, 原來真係好似石頭咁架!
去完博物館, 我地就開車返市中心, 經過一啲賣手信0既地方, 有羽二重餅, 織福等地產名物! 我地試食過都買左啲返香港, 其他羽二重餅同織福都係一啲用糯米包住豆沙等0既甜點!
返到市內, 見仲早我地就四圍去, 老婆睇旅遊書介紹有間叫餅之田中屋0既鋪頭, 係賣雪糕三文治0既! 去到一個客都無, 既然嚟到, 無理由空手而回架!
我地一人買左一個呢啲雪糕三文治, 我要左個原味, 老婆要左個芝麻味! 我同佢都覺得佢雪糕啲味淡左啲, 如果濃味啲會好食啲!
開始天黑喇! 所以返酒店泊低部車再出去附近行下! 睇下間福井駅Toyoko Inn就正正0係JR站隔離, 就算坐車0黎都好方便!
呢到算係車站附近最熱鬧0既地方, 不過無咩鋪頭開門, 只係剩返0的食店, 就算係前面賣手信0既鋪頭都好早收!
另外旅遊書亦有介紹呢間0係福井駅前專賣豬扒丼嘅鋪頭! 我地入左去試! 真係好抵又好食!!! 我極力推介!
老婆叫左Y-1呢個set, 貪佢有個SOBA! 不過落單攪左好耐, 因為店員全部唔識英文, 我地又唔識日文! 最後我地先明白原來佢問我地啲SOBA想要淋啲定硬啲! 如果硬啲就會咬落爽啲, 我地偏好硬啲!
我果個係單點飯, 要左個"並"SIZE, 即係STANDARD!
食完之後我地又去行我地最鐘意行0既地方 - 超市! 又係買生果! 買左蜜瓜, 蕃茄同巨峰!
酒店對面有間食串燒叫秋吉0既鋪頭, 我地見佢經常有人排隊等位! 我地就上網睇下呢間0野係咪真係咁得呢? 原來呢間0野有好多分店, 就連台灣都有! 佢最大賣點係平! 因為今晚係我地最後一晚0係福井, 所以我地決定去呢間鋪頭食宵夜!
等位果陣見到廚師密密0係炭火上面燒啲串燒, 無停過手! 終於等左半個鐘到, 啲職員安排我地坐BAR枱!
連鎖店就係有樣好處, 好多時都會有英文MENU提供, 只要手指指就攪掂! 如果全日文真係唔識點叫!
佢有3款醬汁比你點!
食串燒, 咁熱氣! 梗係要飲返支涼茶喇! (其實餐餐都會叫,
熱氣只係藉口, 哈哈!)
蔥牛串
有皮雞肉, 好有"嚼勁"呀! 之後我地都有ENCORE叫多次!
燒雞肉
如果我唔講呢碟係咩, 相信大家都好難估到! 等我開估喇, 其實係漢堡, 係呀, 漢堡都可以做串燒呀!
燒青燈籠椒
蔥雞串同牛舌
生椰菜
呢個竹籤筒裝住左我地成晚0既戰績!


text:
2014年6月18日 星期三
貓地鬥一番
38 則留言:
兩個都咁靚仔呀!! 細B既身型追到契B未呀? 大隻左好多呀!回覆刪除回覆
細B俾初初入室時重了一倍有多,可能唔同貓種關係,未有契B咁大隻刪除
細B好似大隻過契B回覆刪除
契B雙眼好迷人^^回覆
細B未有契B咁多隻,差少少啦刪除
因為契B黑,只係見到佢對眼...尤其是夜晚:p
我翩翩係女仔回覆刪除
一樣咁麻甩回覆
係?我D朋友D女,都係好斯文,一睇就知道佢地係女仔刪除
由尾數上嚟第三張,我乜都睇唔到,剩係見到兩粒波子.回覆刪除回覆
哈哈,因為佢黑囉,夜晚只見到佢雙眼刪除
哈哈, 賣左之後, 擔心你會用更高價買番佢地返黎喎.回覆刪除回覆
講啫,邊度捨得唔要佢地:P刪除
真係喎....紙盒永遠貓地最愛, 係寵物店幾百大元都係紙盒進化玩具咋~回覆刪除回覆
係啦,貴貴佢地都唔會,反而唔駛錢cheap cheap,佢地仲like刪除
契B麻甩D喎haha回覆刪除回覆
都係既,細B係斯文D....係外人前面:p刪除
兩位都好肥美呀!最中意見到貓地晒肚肚!波浪型抓板佢地有無玩架?之前見到都想買, 不過我覺得DING會唔玩無買到!回覆刪除回覆
我都好鐘意貓地晒肚腩,一見到就想摸佢地刪除
佢地唔多玩個塊抓板,貓地反而cheap cheap的紙皮佢地仲鐘意,真係慳番D錢
越麻甩越可愛呀回覆刪除回覆
其實我都鐘意佢地麻甩,嘻嘻刪除
先入為主,我覺得契B靚仔得多!回覆刪除回覆
契B靚仔,但細B都好可愛架刪除
紙皮箱都玩一餐, 咁好抵玩喎!!回覆刪除
我鍾意契B圓圓波子眼多D, 好卡通feel~~~ :DDD回覆
D貓最鐘意玩cheap野,反而貴貴的玩具唔多鐘意刪除
可能契B黑,所以令到雙眼特別圓掛
- 回覆
因為小B都係男仔ma,其實我好鐘意麻用仔,嘻嘻刪除
- 回覆
其實佢好得意架,平時成日扮可憐樣,好搞笑刪除
- 回覆
契B靚仔,細B可愛:p刪除
影貓咪真係仲難過影小朋友好多,佢哋身手太敏捷啦!回覆刪除
阿大個樣好似好奇D,阿細個樣好似野性D!回覆
唉,真係影好多相才有一兩張ok,其他鬆郁矇刪除
大B矇矇地,小B奸奸地:p
越麻甩越好,我鍾意回覆刪除回覆
好似Charco仔同天師仔咁:p刪除
麻甩好!回覆刪除
分開影,好似細B追到哥哥,合影丫麻,不過我知好難:P回覆
咁細B又大唔過契B嘅,因為大家唔同種刪除
合照真係超級難影,十張都冇一張
兩隻都好cute ar, love them both! :)回覆刪除回覆
搵日帶Matthew同妹妹過嚟玩刪除
oli:回覆刪除
~你定期幫它們影特寫??
~貓同人一樣, 一嘆, 就會忘我!! 啲動作都獨特啲回覆
其實我成日幫佢地影,不過唔係張張都好:p刪除
做佢地好過做我:p


text:
2014年12月24日 星期三
[是日行山] 港島龍脊
路線: 土地灣 - 龍脊 - 大浪灣 - 石澳
用時: 三個多小時
距離: 9.4 KM
日期: 2014年12月24日
相機: Sony A5100
今日平安夜,所以冇野做,因此去左行山.今次呢條路超級容易,基本上只係好似散下步咁.風景全部集中晒係龍脊果段路,其他路段因為有樹遮住,所以都冇乜野睇.今日天氣都係一般般,能見度都未算係最好,但係龍脊都可以遠望到好多地方,包括赤柱,石澳個Golf 場,將軍澳同東龍州等.
我地係筲箕灣坐小巴去到土地灣果頭開始,行上龍脊,之後再轉落去大浪灣.到左大浪灣,我地就順手睇下個古代石刻,之後就行去石澳總站搭9號巴士出返箕灣.
位置: 香港石澳龍脊
2014年12月16日 星期二
[是日踩單車] 大圍至海下
大圍至海下
路線: 大圍火車站 - 馬鞍山 - 北潭涌 - 海下(來回)
用時: 六小時左右
距離: 68.13 KM
日期: 2014年12月15日
相機: Sony A5100
終於考完試,可以去試下新路線.之前講左好耐話去西貢踩單車,但一直keep著都有assignments 同quiz,拖下拖下十二月先成行.
今次就由大圍踩左去海下,原以為會有靚景,奈何天陰陰,海下最特別嘅野又係晒海底,所以完全冇特別野睇.這條路線前段,即係入北潭涌之前都唔算難,係要特別小心西沙路D貨車,聽到有巴士貨車,如果情況許可,最好都係係讓車處或巴士站畀佢地過先,費事佢爬頭撞到你.去到後段開始有長斜,但都未去到長到絕望的地步,上下上下好快就見到頂.經過兩上兩落,就到左海下.
可能係因為冬天的關係,海下果到都幾寧靜,冇乜人.又因為成日都係陰天,係個海灘仔睇唔到D水天一色嘅景.最特別就係有隻兇悍嘅馬騮搶人野食,所以去到要收好D食物,唔好畀佢地見到.係果到休息左陣就沿路踩返去大圍,咁就又一日啦~
位置: 香港海下
2014年9月9日 星期二
[是日踩單車] 港島深夜單車遊
港島深夜單車遊
路線: 炮台山 - 山頂 - 赤柱 - 柴灣
用時: 四個多小時
距離: 43.04 KM
日期: 2014年9月8日
相機: HTC ONE
適逄中秋節,有通宵地鐵,所以可以係深夜去踩下港島平日十分多車的路線.今次起點係炮台山道,之後踩去勵德邨,經大坑道,司徒拔道,山頂道同柯士甸山道上到山頂花園.原本以為上到山頂可以睇下有咩景觀,但因為好大霧,咩都睇唔到.
係山頂休息左一陣同葡萄完人地D豪宅之後就出發去赤柱.我地原路落返去,但去到大坑道前嘅回旋處就改行黃泥涌峽道入南區.之後行淺水灣道就好怏到赤柱.去赤柱嘅路除左窄D之外都冇乜特別難嘅地方.途中見到有好多單車人停左係Ferrari個showroom出面影相同聚集,唔知做緊乜.之後,我地踩去大潭都見到好多人踩單車係對面線經過,但就係冇乜人踩去柴灣方向.
到左赤柱影下相,休息下,補給下之後,就一直沿大潭道去柴灣.去到柴灣就坐返地鐵.
位置: 香港香港島
2014年9月4日 星期四
[是日踩單車] 昂坪大佛
昂坪大佛
路線: 東涌 - 昂坪大佛 - 東涌
用時: 六小時左右
距離: 38.03 KM
日期: 2014年8月28日
相機: HTC ONE
是日去挑戰踩單車去大佛.今次條路十分辛苦,因為有大量上斜,仲要唔係普通嘅斜,好多斜路都係1:10以上.但我地都冇放棄,抖下又踩下,零推車,慢慢慢慢咁上,最後都去到大佛.
我地係塘尾路果條村果到食個lunch,然後就開始沿東涌道踩去南大嶼山.東涌道呢段路非常非常辛苦,成條斜路都好斜,冇咩地方會係平D,所以中途我地都要停左好多次先上到伯公坳.有辛苦的上斜,就當然有舒服的落斜,一路向下滑,唔洗十五分鐘就到底.之後,我地就沿嶼南路一路踩,每經一個海灘都落去睇一睇,但因為係平日,所以冇咩野睇.
因為嶼南路都算係一條平路,所以好快就去到石壁水塘,亦即係要面對另一條長斜的時候.羌山道雖然冇咁斜,但因為之前踩東涌道都冇左半條命,所以又係覺得超辛苦.之後再踩埋都好斜嘅昂平路就到昂坪.
係昂坪休息完之後就沿昂平路接深屈路落山,又係唔洗幾耐就到底.之後穿過D村路出返去東涌,途中有兩個地方可以睇到飛機,一個係碼頭,一個係亭,我地係呢兩個地方都停左陣.之後踩多陣就去返東涌.
位置: 香港昂坪
[是日行山] 大欖涌水塘
大欖涌水塘 (千島湖)
路線: 掃管笏(黃金海岸) - 大棠
用時: 四個小時左右
日期: 2014年8月24日
相機: HTC ONE
今次呢條路線係我的朋友推介.佢話上網見到人話大欖涌水塘係香港嘅千島湖,人地D相又影到好靚,所以我地就決定去見識下.
今次係我行過最難嘅路線,因為大部路都冇係地圖上面標示出黎,要靠反覆研究人地的指示同路線黎慢慢摸索下點行,沿途仲要不斷搵絲帶度 (有部分路段絲帶之間距離都幾遠),以免行錯路.除左揾路難,路況本身都唔算太好,上山有D位都要手腳並用先上到.
可是,一切困難都係值得,因為個景真係幾靚.除左睇到千島湖,仲可以遠望到大帽山,赤鱲角機場,甚至中環IFC,所以呢條路線我大力推薦!!!
位置: 香港大欖
2014年8月21日 星期四
[是日踩單車] 大帽山
大帽山
路線: 荃灣 - 大帽山 - 荃灣
用時: 約四小時
距離: 21.79 KM
日期: 2014年8月21日
相機: HTC ONE
是日去踩單車上全港最高山 - 大帽山.我地由荃灣開始,經荃錦公路同大帽山道到山頂.一開始荃錦公路果段路唔算好斜,但因為路窄又多車,所以要小心車同有時要停低畀D巴士或者貨車過先.上完荃錦公路就到全條路我覺得最辛苦嘅路段,即係由大帽山道開端到閘口,呢段路應該係最斜嘅部分.過左閘口,就即係代表山頂不遠矣,我地就繼續努力踩,冇幾耐就到頂.
上到山頂景觀唔算開揚,因為天氣唔算太好,但間唔中係雲同雲之間都可以睇到好遠.我地上到去果時咁啱D解放軍係到打緊籃球.係上面睇下景,睇下人打波同休息下就轆返落山去荃灣坐車走.
上到山頂景觀唔算開揚,因為天氣唔算太好,但間唔中係雲同雲之間都可以睇到好遠.我地上到去果時咁啱D解放軍係到打緊籃球.係上面睇下景,睇下人打波同休息下就轆返落山去荃灣坐車走.
位置: 香港香港大帽山郊野公園
2014年8月15日 星期五
[是日踩單車] 飛鵝山道
飛鵝山道
路線: 沙田坳道 ー 札山道 ー 飛鵝山道 ー 札山道
用時: 接近四小時
距離: 17.97 KM
日期: 2014年8月15日
相機: HTC ONE
是日去踩單車,目標係飛鵝山道.以斜度黎計,飛鵝山道相較沙田坳道算係比較容易,平均斜度低少少.但以我嘅能力,中途都要停幾次回下氣.上到頂嘅風景唔錯,睇到好遠好遠同好多地方,而且可以睇下人地玩遙控滑翔機,都算係一個休息嘅好地點.
呢條路如果唔計斜度嘅話,都算係九龍一條踩單車嘅好路線,因為成條路除左由札山道過去飛鵝山道果條清水灣道之外都冇乜車,所以可以輕鬆D踩,唔洗留意著唔況,而且上到頂之後可以睇到晒成個九龍半島同香港島北,唔係得個踩字,都有景睇下.
呢條路如果唔計斜度嘅話,都算係九龍一條踩單車嘅好路線,因為成條路除左由札山道過去飛鵝山道果條清水灣道之外都冇乜車,所以可以輕鬆D踩,唔洗留意著唔況,而且上到頂之後可以睇到晒成個九龍半島同香港島北,唔係得個踩字,都有景睇下.
位置: 香港香港馬鞍山郊野公園
訂閱: 文章 (Atom)


text:
「全民退保」辯論 – 「老奉金」和「老母金」的分別
「阿仔,出糧未啊!」每逢月頭,阿媽對你總係關心.無他的,政府公務員要出糧,屋企嘅CEO, COO, CFO集「3C」既阿媽都會支付人工.阿媽講野通常好抽象,唔咁講自己需要幾多錢,但又希望你由心而發去比錢佢.香港地,除了老奉金,基本上各位中華兒女其實比緊 「老母金」.
話明「老母金」, 當然係阿媽專利.阿媽係依方面好含蓄,會運用各種抽象,借喻,借代等DSE中文既作文手法佢需要依筆錢.Well,錢還錢,阿媽仲需要你既「孝心」,一種真誠而發既孝心.老奉金就唔同啦,話明老奉,當然係鑑粗嚟,依個共產主義嘅理想十分偉大,香港地好奇怪,要逼人行善,要逼人關心自己未來,要逼人關心社會.關心係要出自內心,你而家乜野都要鑑粗嚟又剩,就會失去「行善」嘅原意.
有關周永新「老奉報告」嘅數字,我唔講啦,講到爛晒,粗俗啲講,而家一個後生仔要供養三個老母,好偉大喎?嚴格啲講,應該係「老笠」後生仔啲錢去行善,或者打劫啲有工作能力嘅人 (我唔用有錢人依個term啦) 整番個財富再分配.我再俗鄙啲講,你筆錢應該係比左個基金pool,由個基金pool幫你供養三九唔識七嘅老母.Frankly Speaking,你係唔知供緊香港邊幾個老母.Definitely speaking,我地都可以講香港人嘅老母大家供!或者地球所有人類嘅老母大家都有責任,依種不分親疏,不分倫理嘅諗法唔係唔得,虛偽左少少同危險少少咁解.
依種共產嘅思維睇落好偉大,實際上好危險.而家社會棟梁都有住屋 (雖然唔知係橋底屋或公屋),我無理由話交咗管理費等於養起成班清潔工啊保安員啊,以為自己係皇帝咁啊,入面係有probability之分,你嘅管理費contribution可能係總共業戶既1/689.錯誤地以偏概全,有咩野影響?係囉,社會棟梁都可能話自己交幾百蚊稅,就養起成個香港政府.係老奉金嘅議題上,話就話比啲甜頭除左可以供自己老母外,仲可以供多三個老味,實際上,佢係老笠緊你嘅錢夾個pool啦.
我戴雲露唔係吹水,真係有「老奉金」,件事會點樣發展?政棍最大特色嘅地方就係乜叉嘢都要求整個基金先,再希望自己嘅政治力量影響到個基金,佢地先可以生存到.以「強逼金」為例,幾十年前班爭取「老奉金」嘅政棍個個都話「強逼金」保障打工仔,整左個pool之後,又罵個pool又咩制度上嘅不公義,以改善個pool為名又將議題政治化去吸引選票.咁結果係咩?又係不斷嘅政治爭坳,大家都睇到啦.
公義啊公義,依幾個字經常比「老奉金」嘅人濫用.係社會上,工作能力收入好嘅人就有責任供養一班無工作能力無咩收入既人,邊個講?人是群居嘅動物,要守望相助,咁我都知.重點係,而家班友係鑑粗嚟.你一鑑粗嚟,我就唔想.無咩人想好似比人用枝槍指住自己, 俾人用言語威嚇話要關心窮人,咁依啲就唔係叫關心窮人,當你用到恐嚇啊,立法啊,甚至指責人嚟叫人關心窮人,依啲叫「老笠」,或者叫打劫.
你有無問過我先?入屋叫人,入廟拜神.「老奉金」 政府演員最大特色係好多都pre-assume 咗,覺得依個社會有能力嘅人要供養無能力嘅人,人係社會應該互相幫助,因為件事好urgent,之後就要鑑粗嚟,就好似自己和自己講嘢,問下人地意見都無.有無興趣睇下本Dale Carnegie嘅《How to win friends and influence people》呢?
行善,係錦上添花嘅行為.你一鑑粗嚟,成件事將會扭曲晒.逼人行善,或者指責別人唔行善, 其實係對美德嘅一大「損害」.我唔care「老奉金」 係超級偉大既理想,但我就係反對你鑑粗嚟.相信每個月自願性供緊老母金嘅人,可能對我上面番說話都會有深刻的體會呢!
參考文章


text:
薑蔥麻香雞 @ 大家樂
梅菜蒸肉餅
炒菜心苗
節瓜瑤柱蠔豉瘦肉湯
Puff @ Italian Tomato
栗子蓉
( 13-mar-2012 tue )
依家搭巴士番工 見親都係差唔多同一班人 有兩父子啦 個仔係 3 歲嘅小朋友 同埋之前個站上車嘅婆婆 依家婆婆好好架 一見到佢地兩父子上車 就會讓自己個位比佢地 等佢地唔駛行咁遠 咁如果我上車見到佢地兩父子趕緊黎 我都會比佢地上車先 單手抱住小朋友都幾辛苦架 就係咁樣 我地依家見到面都會打招呼呢 ~
其中仲有 1 個女人又係同我差唔多時間搭車 我地都會打招呼 佢仲同我一個站落車 咁今朝我行行下見佢同我一個方向 都問下佢喺邊度做嘢咁啦 咁啱原來同一座大廈番工 住同一屋苑但唔同座 佢又同里奧大人一樣姓 又幾啱噃 ~
傾完之後我去食早餐喇 食秘制馬拉盞撈麵 + 熱檸茶 其實係印尼撈麵之嘛 唔明咩叫秘制囉 ~
番到菇場忙呀 有 d 攰 所以晏晝唔食 k 出咗去食手打牛丸米粉 坐喺我隔離係 3 個學生哥 最多 15 歲 佢地講開 NBA 賽果 有個學生哥話輸咗 唔係咁細個就賭錢呀嘛 但唔係賭又點會用 "輸咗" 黎形容先 唉 細路 讀好 d 書先啦 有 d 人想讀都無得讀呀 ~
又忙啦 忙到 4 點幾就可以等放工 lu ~
今晚番媽咪屋企食飯 因為家姐同事今日拎咗 puff 要請我食埋喎 所以就番媽咪屋企食飯喇 ~
同家姐坐到 8 點半就走喇 趕住番屋企睇 "on call 36 小時" 一番到屋企見到里奧大人食完麵 我唔番屋企煮飯就咁早番黎 真係邪呢 ~


text:
一早起身落酒店食佢個早餐.呢到嘅continental breakfast同歐洲嘅有啲分別,多左cereals,試左佢哋嘅muesli(中文叫什錦果麥),意思係什錦乾果加麥片.加左奶之後甜甜哋幾易入口.另外仲有啲生果之類嘅嘢,同埋咖啡同奶任飲.
食飽飽之後就揸車出發開始今日嘅行程.
今日主要plan去兩個景點:1 - 薰衣草場;2 - Cataract Gorge Reserve嘅
Basin chairlift.
Bridestowe Estate
地址:296 Gillespies Rd, Nabowla TAS 7260, Australia
由Launceston揸車去Bridestowe薰衣草場要大概1個鐘.
今日天氣都幾好,不過就多左啲雲攪到影相唔係咁靚!
揸車去到要喺門口比入場費,A$10一位.12月係薰衣草開花季節,所以成場田都開滿晒薰衣草,入到去會聞到一陣陣薰衣草香味.
因為好多花,所以周圍都好多蜜蜂.成個草場都係嗡嗡聲,如果驚小昆蟲嘅人就要留意下喇.
喺入面影相影左個幾兩個鐘後就入去買下記念品同食下嘢.買左佢哋好出名果隻heat pad熊,都幾貴成A$60一隻.
另外想試下佢個薰衣草雪糕架,但係我哋想買果陣賣晒,得返朱古力,最終無食到.影多幾張相之後我哋就揸車去酒莊食飯.途中見有車厘子賣,買左1KG,幾甜幾爽脆.
好多人都去Josef Chromy呢個酒莊到食,我哋都選擇去呢到食晏.
佢呢到只係開始中午無晚餐,如果想食就要注意喇.不過如果只係買或飲酒10-5嚟都無問題.
再嚟個白身魚.
同一個慢煮豬腩肉.
再加多個沙律.
食物幾好味!應該幾難喺香港搵到相近嘅質素餐廳(同等價錢計).食左咁多嘢,埋單A$114,大約六百零蚊港紙.唔平但係亦都唔貴,因為對住個酒莊景食飯,喺香港真係無機會試到!
經過油站入一入油先,喺澳洲大部分油站都係自助入油,有少部分鄉郊油站會有人幫你.入油步驟:1:打開油缸;2:拎起油槍,油機會自動reset做0,放油槍入油缸,再拉實油槍入油,當入到差不多滿果陣,啲油接觸到油槍咀,油槍會發出"咑"聲同時會停止加油.3:等一陣,再拉多次油槍,重複2-3次,make sure入滿晒,特別係還車果陣要入滿油先還車.4:記住油機編號再入去同收銀講個編號,佢就會check到入左幾多跟住收錢.
跟住揸去第二個景點,Cataract Gorge Reserve去坐佢果個吊車.注意呢到泊車係要錢嘅,同埋係買想泊嘅時間再印張飛放喺車頭.
Cataract Gorge Reserve
地址:74-90 Basin Road, Launceston TAS 7250, Australia
我哋買左來回,其實買單程就得,因為行返落嚟會去到好幾個景點,要搭返落去就要行返回頭唔兼上山.
行完呢到都只係晏晝5點,見時間仲早同仲好光,臨時去埋Low Head嘅燈塔.
揸車過去大概9個字.果到無咩睇,只係得個燈塔同埋夜晚會有企鵝tour,不過我哋巳經join左Bicheno嘅企鵝tour,所以無join.去到影左一陣間相就揸返去Launceston市區食晚飯.
去左間叫Hallam's Waterfront嘅餐廳到食,又係無訂檯,結果要等個零鐘先有位,諗住去附近其他餐廳睇下有無位,都係無位,最慘係連等都無得等話fully booked.喺餐廳附近個公園坐下逛到夠鐘.入到即刻點菜.
叫左個Seafood chowder.味道偏咸!
仲叫左個2人份海鮮拼盤.上面啲生蠔,感覺開左好耐,唔係太新鮮.
最好食係個薯條!
呢間嘢唔太好食,上返Tripadvisor到睇返啲人啲comment,好似有啲出入.埋單A$128,都幾貴又唔好食.之後就揸車返酒店執嘢,準備第二日搬去另一間酒店.


text:
Saturday, August 18, 2012
第十二日 - 巴黎
8月8日 星期三 晴 - 一朝訓飽飽, 就由蘇黎世去巴黎啦 - 我地坐既係特恵的first class, 每人83歐元, 係我地第一次坐, 真係好舒服, 不過附近有個好嘈的家庭 - 開車後仲有lunch提供, 係我地第一個火車餐, 個魚既味度都唔錯! - 搭左四個鐘就到左啦, tgv真係好service! - 間酒店真係好難揾, 我地覺得巴黎d人好cool, 不過都有一個女人教我地, 但係佢唔識英文, 我地都唔僽好get到, 最後都要行左成個大圈成一個鐘先揾到! - 可能係遲到左酒店我地間房升級左做superios, 有個免費的minibar, 魚魚謝叶d 橙汁好好飲 - 出到去其實唔攰, 之後一切都幾順利 - 我地一去到見到巴黎鐵塔其實僽好特別的感覺 - 因為我原本諗住係揾夏遙宫, 但係個好似畫甘靚的藍天白雲就山慢慢係個街角出現, 我覺得個天好靚, 因為附近好空曠, 一望無際好瞭闊, 正當唔知前面轉角係咩既時候, 竟然係巴黎鐵塔, 感覺真係好喜出望外! - 跟住就係一小時的bwaby跳躍, 今次我地既動作好新穎趣怪, 旁人見到都笑同講野! - 然後我地排左半個鐘就上左去二樓, 原本諗住冇得一塔頂, 但係後來又知道可以, 真係失而復得! - 原本魚魚話有d失望, 因為魚魚的願望是同sbb係全世界的高塔錫錫, 真係太甜甜啦隻魚魚! - 跟住我地知道要係到好耐就有得上塔頂, 就走去買左兩隻美味熱狗黎食, 我地又食面包啦! - 然後上到去塔頂啦, 我地上到去的時間係九點, 真係好適合, 田為係日落的時候, 我地就係到睇住個日落, 影movie同錫錫! - 到日落的時候大家都有拍手掌, 氣氛好好! - 落到黎已經十點, 個天都黑哂, 但係仲好熱鬧, 個夜景好靚, 特然又有一度藍光, 大家都起哄歡呼! - 買埋紀念品, 好攰啦, 而家已經十二點, 要早d訓啦!
Posted by Ivan at 12:57 PM
Subscribe to: Post Comments (Atom)


text:
領跑減肥咖啡好多錢盒
裝甲車時速極快,駕駛員減肥咖啡好多錢盒
死亡導致前輪橫擰,險些屁股拱翹掀飛倒扣.車身猛偏到一旁減肥咖啡好多錢盒
同時,躲藏其後減肥咖啡好多錢盒
第二輛裝甲車頃刻閃現.
“砰,砰,砰,砰”利用車隊減速減肥咖啡好多錢盒
瞬間,我快速激發四顆子彈,爆掉第二輛裝甲車一側減肥咖啡好多錢盒
輪胎軲轆.那些車頂上減肥咖啡好多錢盒
機槍手,更加瘋狂地朝火線襲來減肥咖啡好多錢盒
方向還擊.
“咻咻,咻咻咻,噗噗噗……”轉眼之間,更為密集減肥咖啡好多錢盒
亮點,宛如濺射過來減肥咖啡好多錢盒
灼熱岩漿,把臥坑前面減肥咖啡好多錢盒
沙地擊打得飛沙走,即使潮濕減肥咖啡好多錢盒
顆粒,也不免炸爆成淡淡沙霧.
我連忙壓力頭部,防止給敵人誤打誤撞減肥咖啡好多錢盒
子彈命中.淅淅瀝瀝減肥咖啡好多錢盒
雨點,落得紛繁錯雜,仿佛密集減肥咖啡好多錢盒
子彈為其注入動力.
我必須儘快壓制住他們,敵人分明採用了輪番戰術,他們雖然不斷損失車輛,但只要保證有一輛沖到最前沿,進入機槍覆蓋式掃射減肥咖啡好多錢盒
攻擊範圍,狙擊手便會給打成馬蜂窩.
杜莫那邊始終沒有動靜,他減肥咖啡好多錢盒
狙擊步槍有效射程在一千米以下,一時無法與我配合著八字伏擊隊形,擊爆裝甲車另一側減肥咖啡好多錢盒
輪胎.
歪斜在沙地上減肥咖啡好多錢盒
裝甲車,行進不得半步,上面減肥咖啡好多錢盒
機槍手卻朝我減肥咖啡好多錢盒
方向狠命掃射,以便掩護剩餘減肥咖啡好多錢盒
三輛裝甲車,繼續搏命般向我逼近.
現在,我真有點恨這些傢伙,他們激射減肥咖啡好多錢盒
子彈,把無數沙粒爆蹦到我身上,偶爾一粒稍大點減肥咖啡好多錢盒
顆粒,撞在耳朵或面頰上,也會疼得人心尖抽搐.
頂著臥坑前亂蹦減肥咖啡好多錢盒
沙塵,我再次擺動槍管兒,將狙擊鏡孔對焦在第三輛首當其衝減肥咖啡好多錢盒
裝甲車正面.
T型準線在戰車黝昏減肥咖啡好多錢盒
前望窗正面追索了一下,校正打擊減肥咖啡好多錢盒
提前量後,巴特雷槍膛砰減肥咖啡好多錢盒
一聲悶響,那扇小玻璃窗中央,霎時冒出一個白色小洞眼兒,黑乎乎減肥咖啡好多錢盒
黏液隨即濺染上玻璃背面.
第三輛飛馳減肥咖啡好多錢盒
輪式裝甲車,也急速打了偏向,橫甩到一旁減肥咖啡好多錢盒
沙坑,虛弱地起伏了幾下便一動不動,裡面減肥咖啡好多錢盒
駕駛員,胸腔應該被強勁有力減肥咖啡好多錢盒
狙擊彈頭震碎了內臟.
瞄準鏡孔上減肥咖啡好多錢盒
刻度顯示,最後兩輛裝甲車已經逼近到一千三百米減肥咖啡好多錢盒
距離,車頂機槍手掃射出減肥咖啡好多錢盒
子彈群,像舞臺頂棚減肥咖啡好多錢盒
無數小燈光,包圍著我趴伏減肥咖啡好多錢盒
沙坑慢慢減縮,再過一分多鐘,對方對準我射出減肥咖啡好多錢盒
密集子彈,會像抓一把麥粒揚撒在我身上那樣,八九不離十將我擊中.
眼睛依舊貼緊在狙擊鏡孔上,右手急速拆下彈夾,更換提前擺放在一旁減肥咖啡好多錢盒
飽滿彈夾.“哢嚓”一聲脆響結束,我再次對焦為首減肥咖啡好多錢盒
前沖裝甲車,裡面減肥咖啡好多錢盒
駕駛員已經把身子矮得很低,我無法再從平坦趴伏減肥咖啡好多錢盒
位置仰角射中他.
因為,彼此減肥咖啡好多錢盒
距離拉得越近,趴臥射擊越不容易打進窗口.裡面減肥咖啡好多錢盒
駕駛員開始直線衝刺,以此保護兩側減肥咖啡好多錢盒
軲轆.“砰砰,砰砰砰……”我連扣扳機,數條火線如燒紅減肥咖啡好多錢盒
電纜列車,直線延伸向裝甲車減肥咖啡好多錢盒
底部.
目標減肥咖啡好多錢盒
兩隻前輪軲轆,頓時哧哧撒氣,只見車前身越跑越趴低,並伴隨劇烈震盪,速度頓時削減下來.失控減肥咖啡好多錢盒
擺動使兩側減肥咖啡好多錢盒
軲轆再次暴露,“砰,砰,砰”我又點射出三顆子彈,爆破了其餘輪胎,這輛裝甲車像螺旋槳中彈減肥咖啡好多錢盒
飛機,在慣性減肥咖啡好多錢盒
作用下偏甩到一側,也被裡面減肥咖啡好多錢盒
駕駛員刹停在了荒漠中.
最後一輛裝甲車已經沖減肥咖啡好多錢盒
很近,零星幾顆鳴聲刺耳減肥咖啡好多錢盒
灼熱彈頭,已能從我兩側甚至頭頂上飛馳而過,皮膚幾乎可以感覺到溫湯.我急忙壓低腦袋,利用膝蓋和後肘往後撥動身體,後面是我蹬踹出來減肥咖啡好多錢盒
更深一點減肥咖啡好多錢盒
沙坑,與此同時,前沿更多減肥咖啡好多錢盒
沙粒迸射進我脖領.
我萬不能站起身子往後跑,必須通過凹陷身體拉開敵我之間減肥咖啡好多錢盒
命中距離.最後一輛裝甲車跑得有些猶豫,但車頂上減肥咖啡好多錢盒
機槍手,卻把武器打得像噴火槍.
“砰,砰,砰,砰”利用車隊減速減肥咖啡好多錢盒 瞬間,我快速激發四顆子彈,爆掉第二輛裝甲車一側減肥咖啡好多錢盒 輪胎軲轆.那些車頂上減肥咖啡好多錢盒 機槍手,更加瘋狂地朝火線襲來減肥咖啡好多錢盒 方向還擊.
“咻咻,咻咻咻,噗噗噗……”轉眼之間,更為密集減肥咖啡好多錢盒 亮點,宛如濺射過來減肥咖啡好多錢盒 灼熱岩漿,把臥坑前面減肥咖啡好多錢盒 沙地擊打得飛沙走,即使潮濕減肥咖啡好多錢盒 顆粒,也不免炸爆成淡淡沙霧.
我連忙壓力頭部,防止給敵人誤打誤撞減肥咖啡好多錢盒 子彈命中.淅淅瀝瀝減肥咖啡好多錢盒 雨點,落得紛繁錯雜,仿佛密集減肥咖啡好多錢盒 子彈為其注入動力.
我必須儘快壓制住他們,敵人分明採用了輪番戰術,他們雖然不斷損失車輛,但只要保證有一輛沖到最前沿,進入機槍覆蓋式掃射減肥咖啡好多錢盒 攻擊範圍,狙擊手便會給打成馬蜂窩.
杜莫那邊始終沒有動靜,他減肥咖啡好多錢盒 狙擊步槍有效射程在一千米以下,一時無法與我配合著八字伏擊隊形,擊爆裝甲車另一側減肥咖啡好多錢盒 輪胎.
歪斜在沙地上減肥咖啡好多錢盒 裝甲車,行進不得半步,上面減肥咖啡好多錢盒 機槍手卻朝我減肥咖啡好多錢盒 方向狠命掃射,以便掩護剩餘減肥咖啡好多錢盒 三輛裝甲車,繼續搏命般向我逼近.
現在,我真有點恨這些傢伙,他們激射減肥咖啡好多錢盒 子彈,把無數沙粒爆蹦到我身上,偶爾一粒稍大點減肥咖啡好多錢盒 顆粒,撞在耳朵或面頰上,也會疼得人心尖抽搐.
頂著臥坑前亂蹦減肥咖啡好多錢盒 沙塵,我再次擺動槍管兒,將狙擊鏡孔對焦在第三輛首當其衝減肥咖啡好多錢盒 裝甲車正面.
T型準線在戰車黝昏減肥咖啡好多錢盒 前望窗正面追索了一下,校正打擊減肥咖啡好多錢盒 提前量後,巴特雷槍膛砰減肥咖啡好多錢盒 一聲悶響,那扇小玻璃窗中央,霎時冒出一個白色小洞眼兒,黑乎乎減肥咖啡好多錢盒 黏液隨即濺染上玻璃背面.
第三輛飛馳減肥咖啡好多錢盒 輪式裝甲車,也急速打了偏向,橫甩到一旁減肥咖啡好多錢盒 沙坑,虛弱地起伏了幾下便一動不動,裡面減肥咖啡好多錢盒 駕駛員,胸腔應該被強勁有力減肥咖啡好多錢盒 狙擊彈頭震碎了內臟.
瞄準鏡孔上減肥咖啡好多錢盒 刻度顯示,最後兩輛裝甲車已經逼近到一千三百米減肥咖啡好多錢盒 距離,車頂機槍手掃射出減肥咖啡好多錢盒 子彈群,像舞臺頂棚減肥咖啡好多錢盒 無數小燈光,包圍著我趴伏減肥咖啡好多錢盒 沙坑慢慢減縮,再過一分多鐘,對方對準我射出減肥咖啡好多錢盒 密集子彈,會像抓一把麥粒揚撒在我身上那樣,八九不離十將我擊中.
眼睛依舊貼緊在狙擊鏡孔上,右手急速拆下彈夾,更換提前擺放在一旁減肥咖啡好多錢盒 飽滿彈夾.“哢嚓”一聲脆響結束,我再次對焦為首減肥咖啡好多錢盒 前沖裝甲車,裡面減肥咖啡好多錢盒 駕駛員已經把身子矮得很低,我無法再從平坦趴伏減肥咖啡好多錢盒 位置仰角射中他.
因為,彼此減肥咖啡好多錢盒 距離拉得越近,趴臥射擊越不容易打進窗口.裡面減肥咖啡好多錢盒 駕駛員開始直線衝刺,以此保護兩側減肥咖啡好多錢盒 軲轆.“砰砰,砰砰砰……”我連扣扳機,數條火線如燒紅減肥咖啡好多錢盒 電纜列車,直線延伸向裝甲車減肥咖啡好多錢盒 底部.
目標減肥咖啡好多錢盒 兩隻前輪軲轆,頓時哧哧撒氣,只見車前身越跑越趴低,並伴隨劇烈震盪,速度頓時削減下來.失控減肥咖啡好多錢盒 擺動使兩側減肥咖啡好多錢盒 軲轆再次暴露,“砰,砰,砰”我又點射出三顆子彈,爆破了其餘輪胎,這輛裝甲車像螺旋槳中彈減肥咖啡好多錢盒 飛機,在慣性減肥咖啡好多錢盒 作用下偏甩到一側,也被裡面減肥咖啡好多錢盒 駕駛員刹停在了荒漠中.
最後一輛裝甲車已經沖減肥咖啡好多錢盒 很近,零星幾顆鳴聲刺耳減肥咖啡好多錢盒 灼熱彈頭,已能從我兩側甚至頭頂上飛馳而過,皮膚幾乎可以感覺到溫湯.我急忙壓低腦袋,利用膝蓋和後肘往後撥動身體,後面是我蹬踹出來減肥咖啡好多錢盒 更深一點減肥咖啡好多錢盒 沙坑,與此同時,前沿更多減肥咖啡好多錢盒 沙粒迸射進我脖領.
我萬不能站起身子往後跑,必須通過凹陷身體拉開敵我之間減肥咖啡好多錢盒 命中距離.最後一輛裝甲車跑得有些猶豫,但車頂上減肥咖啡好多錢盒 機槍手,卻把武器打得像噴火槍.


text:
星期五, 1月 04, 2008
Usui Level 3 - part 2
再之後就教左一個好勁嘅心想事成陣,真係勁到無嘢好講啊.我仲隨身帶住佢添,等我set返個alarm,到時到候就refresh吓過個陣先.再之後大師姐話我地玩梗煲仔飯喎,哈哈.因為我地幾個一齊煲師姐個囡囡(佢阿媽都有份煲架),真係煲到我隻手都好鬼熱添,仲有少少痛啊.玩梗嘅時候,alan同大師姐又教我地睇氣,睇到少少咁啦,但係又唔係成日睇到,又好似有,又好似無咁,不過都係一個好開始,好開心...
返到屋企之後,忽發奇想,唔知吹個陣出嚟有咩feel嘅呢,於是就梗係即刻試吓啦,感覺係....好勁啊,每一筆都感覺到哂啊,劃到最後又係好勁重,所有手指都漲哂,沖哂血咁,真係好好feel啊.
跟住就係由師姐門幫我地做attunement,感覺係隻手熱熱地咁啦,又見到d光咁囉.而第一次attunement就係由alan幫我地做,覺得隻天眼好鬼熱,做完隻天眼仲熱左好耐添.
And then就係試吓件level 3三文治嘅時候嘞.同level 2果件比,我就覺得勁d,同埋集中d,等我今晚搵個人試吓刀先.哈哈.試三文治嘅時候,發現原來自己處理karma嘅時候又做錯嘢喇,原來唔可以就咁話要處理一年前嘅事架,最好specify清楚個日子嘅date range,即係"我要處理二零零七年一月一日至二零零七年十二月三十一日嘅karma"咁樣做架,响地鐵即刻用哂新學嘅嘢處理d karma,即刻d手感都唔同哂,係非常之咁吉,今朝做嘅時候明明仲係無咩手感嘅...由上環玩到返藍田,之後咩手感都無哂,Yeah.不過我遲d都會再做返你,因為今年真係有唔少事情發生左,應該做多d...
Break嘅時候又發現原來我玩小周天嘅時候,一路都用錯左方法都唔知...好彩都有feel,我諗錯極有限.
最last係past life,我就睇大師姐,不過我唔係好睇到嘢.而佢話我好搞笑喎,因為用錯方法,搞到佢要忍住笑嚟睇我咁話,希望下次我用返啱方法會睇到嘢啦.
大師姐話原來我好多世都係日本人嚟喎(是日本人冒險家?),唔怪得我咁鍾意去日本啦,哈哈.真係好喇,以後又有借口去日本喇.唔得,下次有機會再去旅行要去日本先得...
返到藍田地鐵站,咁啱又撞到阿Ray,佢話想Sit多一次level 1同埋2先再上level 3,想打好個底先.真係好有heart.佢就好啦,level 2就玩左past life喇,咁佢上level 3咪可以玩多一次囉,真係正.
1 則留言:
-
-
其實我都覺得你似日本人架,如果著埋日本衫仲似,仲要痴兩條八字鬚,正!
- 星期六, 1月 05, 2008 3:37:00 下午


text:
第五天(續)
短短既旅行即將完結,而家要由蘇州坐車返上海,夜晚就坐飛機返香港lu;返到上海見有小小時間,繼續係上海行下先
又返到又新又靚既蘇州火車站
裡面又大又靚,同以前小小既蘇州站比差好遠好遠;呢個站係高鐵同普通火車共用,想去上海搭高鐵又得搭慢火車都得,我地時間唔多就緊係坐高鐵啦
等上車啦,唔知係咩車呢?
原來今次係坐當時最新款既CRH380A列車
座位好舒服,當時係道諗:「點解咁快到架!如果可以坐耐啲先落車就好啦!」個一刻有一種唔想落車既感覺,因為舒服到唔想起身
半個多小時車程返到上海,再坐地鐵去到「豫園站」,見朋友未去過豫園就帶大家黎睇睇,雖然話呢道冇咩睇,不過話晒都算係上海必到既地方,咁就黎行行啦
其實冇咩野好睇,純粹到此一遊
好好好多人,都唔知呢道有咩吸引力可以吸引到咁多人黎(自己又係黎左,哈哈)
呢道最出名就係南翔小籠包,應該無時無刻都超多人排隊;以前曾經慕名黎食過覺得冇咩特別,今次就唔排lu,好多地方既小籠包都好食過呢道
最後是但入左間快餐店食小小野就算
又再食到南京燒賣
今次雖然係第三次去上海,但就係第一次由上海坐飛機返香港,順路貪玩坐下磁浮列車;坐地鐵去到「龍陽路站」轉磁浮列車去機場,車費單程50蚊,用一卡通平小小40蚊,即刻去増值先
磁浮列車路軌好特別;因為列車行駛時會升高而唔會接觸到路軌,所以路軌同我地平時見開既好唔同
日間15分鐘一班車,好快就到;部車停車時會成部降低,好有趣
磁浮列車咁先進,估唔到裡面真係好差,座位窄都算,車箱入面好污漕,坐位又有漬,坐得好唔舒服
列車最高速度431km/h,7分幾鐘就可以去到機場;不過唔係所有時間都會行咁快,每日只有兩段時間先會行到呢個速度(我坐個時係冇分,而家先有分速度,想坐就要注意啦)
磁浮列車行車時好似飛機一樣離開地面,係我想像中應該係好靜好舒服,因為冇路軌既摩擦力ma;但係現實呢部車行車時又嘈又震,感覺部車好似就快飛出去咁,有一刻諗過部車會唔會震到散呢!有對頭車經過時突然「砰」一聲,比佢嚇一嚇!坐高鐵咁舒服點解呢部野咁差架!
好快就黎到浦東機場,機場上面一枝枝野感覺怪怪地
今次乘坐春秋航空返香港,機票好平架,只係$199再加稅項,最平係佢啦;因為我係用信用卡買機票,係春秋航空櫃位check in時要另外簽名做信用卡認證(香港﹑上海﹑石家莊都一樣要咁做),如果唔係用自己信用卡買就麻煩啦
上海機delay係家上便飯,今次只係delay小小已經好好
坐車出去上機
好大霧
春秋航空可能冷門小小,佢係中國第一間廉價航空公司,同其他廉航一樣機上好多野都要另外收貴,不過飲野食野價錢唔會好貴,同地面差唔多;仲有春秋航空既國際航線有包15KG行李寄倉,所以香港線有得免費寄倉,真係好(唔知而家仲係唔係呢?)
飛上天後空姐們大部份時間都係機頭機尾唔出來lu;飛機座位同其他廉航一樣都係咁迫,不過只係坐一陣就冇咩所謂啦,而呢部機比之前坐去石家莊個部新好多,上次部勁舊
大約兩個鐘航程就返到香港,一個小旅行話咁快就完lu,明天又要返工啦;今次春天出發仲諗住可以見到好多花花草草,可惜今年天氣比較凍,好多花都遲左開,同盛開既花草樹木無緣...唔緊要啦,今次睇唔到將來總有機會睇到既,哈哈


text:
Saturday, April 02, 2011
搶到買蜜瓜car seat
其實未有之前我已經好鐘意呢個浮誇生果car seat,竹太比個間shop我睇有得賣,其實4900/85折我覺得都幾貴,今日湊nic去沖涼之際,因為佢仲未沖完涼,我又忽然醒起竹太話南豐有間賣bb野係好平,仲要d人係由屯門專登入去買架喎,所以上去睇下啦.
原來呢間舖就係我以前成日行過都話佢賣d野咁樣衰,點會做得住架?到宜家自己真係有左,先知原來佢可以訂野,門口就係貼左生果car seat出黎,咁咪問下幾錢囉,點知一聽價錢真係好吸引呀,$3500咋喎,不過個姨姨話要check下係唔係有貨喎,咁我咪周圍行下等佢囉,到佢電話覆我只有蜜瓜有貨時,其實有dd失望啦,不過再睇多次原來city baby真係4900/85折喎,折完都要41xx,即刻覺得呢間好抵,不過老公覺得有錢你驚買唔到咩,咁其實我真係驚買唔到架,因為呢個car seat係limited edition,同埋我真係極度鐘意,加上兩年前係北海道見過真身,真係好鬼鐘意呀.所以再返轉頭問清楚係唔係真係order唔到橙,就決定左買左蜜瓜先,等細少少都confirm時,我會試下order埋橙囉,希望有貨啦.
雖然呢個car seat既士多啤梨真係好浮誇好靚,不過我又唔肯定我自己係唔係至少有一個女喎,同埋宜家已經買左一個蜜瓜,如果兩個都係女,我怕佢地爭士多啤梨用,為免第日麻麻煩煩,都係揀中性既橙同蜜瓜好d,唔會有一個係特別女仔嘛,其實3個之中,我最鐘意橙架,橙色係豬家signature黎架嘛,哈哈!
No comments:
Subscribe to: Post Comments (Atom)


text:
第一次到網走,重點係去能取湖同
今晚住嘅船長の家.
計劃行程時定咗兩個方案,
如果天氣好就Plan A,即係遲些去能取湖,
到黃昏時去能取岬睇日落.
天氣唔好就Plan B,去咗能取湖先,
再去室內嘅オホーツク流冰館.
今日個天都待我不薄,當然係行Plan A啦.
(mapcode 305 584 757; tel 0152-43-5951)
展望台無料,流氷体験室入館料金540yen
明年8月會有新天都山展望台,
咁舊果間會唔會拆掉呢?
入到去第一時間上頂層展望台
360度景觀,一望無際
前面係網走市,
對出個海係オホーツク海,即係鄂霍次克海.
另一邊望到兩個湖,
前面係網走湖,後面係能取湖.
除咗湖仲有山,
個牌寫咗三個岳,左邊斜里岳,
中間摩周岳,右邊藻琴山,
不過太多雲睇唔清楚.
欣賞完風景就落返樓下,係二樓見到呢個展示館,
入去睇下先,睇睇下有個職員行埋嚟問我地有冇飛.
我仲以為係入流氷体験室才要買飛,
於是立即去售票處買飛.
入流氷体験室時職員會每人派一條毛巾,
拎住條毛巾係咁轉,轉咗一陣條毛巾已經硬晒.
入面都幾凍,我地著咗件薄羽絨都頂唔到幾耐,
玩咗一陣就出返去.
体験室出口係另一個展示館
睇介紹寫住唔知乜乜不思議.
喺玻璃缸入面有條唔知是否魚嘅生物.
另一個玻璃缸都有兩條
流氷の天使
最後去咗一間播放室,睇咗套片叫オホーツク物語.
套片係講大自然之惠同埋網走之四季,
不過我就對網走冬季最有興趣,因為有破冰船睇.
喺流冰館玩咗一個鐘左右,跟住就去網走駅搵地方食午餐.
停咗架車喺駅前,網走東橫Inn喺正駅前,
如果唔係住船長の家就會住呢間東橫Inn.
個車站冇人,可能未有火車到站啦
呢個位睇blog經常都睇到,今次輪到我影喇
參觀完網走駅去咗附近嘅すき家食午餐,
食飽已經兩點幾要起程去下一站─能取湖.


text:
近年無綫自家制嘅節目收視同囗碑都不及往年,為左挽救劣勢,炒冷飯可能係其中一個方法,所以有傳李克勤被無綫邀請主持《殘酷一叮》邁向50周年版,而克勤就開到聲想同昔日拍擋梁榮忠及參加者莫凱謙一齊主持,不過梁榮忠就話未必配合到,因為佢會減少幕前演出,專注導演工作.
2005年無綫第一次舉辦《殘酷一叮》,當時叫好又叫座,成為唔少人茶餘飯後嘅討論話題,咁今日我哋就同大家重溫下《殘酷一叮》嘅經典參加者啦!
關浩揚
關浩揚係邊個?咪就係當年臀跳拉丁舞嗰個「拉丁霍啟剛」呀!憑著邊唱邊扭《Lady Marmalade》獲得75秒成為第一輯第一位台主.比賽完之後,佢就成為無綫旗下藝員,當中最多人記得應該係喺《女人俱樂部》飾演後生版江欣燕個衰阿哥.
莫凱謙
1998年出生嘅莫凱謙,當年人仔細細就走去參加比賽,當時與主持人嘅老積對話搶盡風頭.加上佢唱起情歌上嚟感情豐富唔怯場,一啲都唔會輸蝕比大人,唱《月亮代表我的心》成功獲得75秒成為台主.唔經唔覺佢已經18歲,而家就讀香港中文大學新傳系,為咗達成音樂夢,佢就一邊讀書一邊玩音樂,期間仲參加唔少歌唱比賽,早前已被唱片公司賞識,睇嚟畢業之後就會簽約做歌手.
喬寶寶
如果要講邊個係最出名嘅參加者,一定非喬寶寶莫屬.當年憑住邊搞笑邊唱廣東歌成功出位,佢仲試過將自己胸毛剃成TVB三個英文字母,令人留下深刻印象.之後,佢加入無綫成為藝員,拍過唔少劇集.
趙展彤
又係一個小朋友參加者,當時佢穿著紅色旗袍唱出《夜上海》獲得60秒成為台主.之後佢仲參加左《超級巨聲》及《中國好聲音》,其後有唔少內地登台及演出機會.
馮文樂
第二輯首位台主,佢一把好歌喉集譚詠麟丶張學友丶李克勤丶許志安等於一身.佢模仿譚詠麟唱《一生中最愛》獲得99秒佳積,之後再演唱《愛的根源》以117秒破第二季紀錄成為台主.最後憑《愛是永恆》成為叮皇.


text:
馬內
愛德華·馬奈(法文:Édouard Manet,1832年1月23日-1883年4月30日),喺法國巴黎出世嘅寫實派同印象派畫家. 馬奈嘅畫風乍睇之下應該屬於古典嘅寫實派畫風,其人物細節都相當之有真實感.但係馬奈之所以亦被歸為印象派畫家嘅原因,在於佢所畫嘅主題,顛覆咗寫實派嘅保守思考.要畫戰爭,就畫衝突性高嘅,被處決嘅畫面.要畫野餐,就畫爭議性高嘅對比,裸女自然噉坐喺著西服嘅紳士身邊.馬奈好明顯噉表示出,印象派並毋係僅僅靠繪畫技巧來與眾不同,主題一可以重新思考嘅一個概念.
著名作品
草地上的午餐(Le Déjeuner sur l'herbe)就係馬奈嘅成名作品,係1863年巴黎引起好大關注. 幅畫介乎於現實主意(Realism)同印象派(Impressionism)之間. 當時仲未有印象派出現或者被公開承認. 因為幅畫線條忽然細緻忽然簡略, 俾人一種未完成嘅感覺居多, 所以比大眾認為係印象派嘅前身. 而引起關注原因, 並唔係因為裸女. 而係因為裸女身邊兩個男人好明顯係普通男人, 仲要係馬奈嘅細佬古斯塔夫和佢妹夫費迪南德·里郝夫, 而個裸女同兩個男人又咁近甚至有身體接觸. 係當時嘅西方, 畫裸女冇問題, 女神赤裸冇問題, 一群裸女都可以. 不過畫公仔畫出腸, 表明係妓女就一直都唔會有人咁做. 因為當時巴黎雖然有大量妓女, 但係一般冇人會去揭瘡疤. 如果留意幅畫左下角, 會見到有隻青蛙仔. 而當時法文嘅青蛙仔grenouille帶有好多種含義, 令人基本可以肯定佢係個妓女. 幅畫有咗咁多意思, 而且係社會同政治意義, 自然引起關注. 馬奈本來想拎去參展, 不過因為太多人認為有問題, 加上當時現實主義係藝術主流, 所以就比人和諧咗.[1]


text:
2011‧1‧29
逛逛兔年維園花市
好快就到新年喇
趁住年廿六冇咁多人 就行左花市先
我地今年淨係行到維園咋 其實嗰d都冇時間去咯
阿ti記得花市係咩嚟 第一時間話有波波
識飛嘅波波
無錯喇 年年都有人送氫氧球比妳 今年都唔例外
就係公公喇 真係錫到妳燶呀!!!
上完興趣班 我地去左天后嘅星級米芝蓮嘅 "一點心"度食lunch
之後就向維園出發
阿ti去到維園就問係唔係工展會?
哈哈 好記性 咁睇又真係幾似嘅
每年都有張工展會相
同樣地 每年都會有張花市相
阿ti一進場就同阿公研究買邊個波波
初初佢睇中一個百幾蚊嘅castle 哇 太貴喇 唔比呀!
之後去到一間好抵嘅波波店
阿ti大叫 : 哇 好靚嘅cinderella馬車呀!
問一問價 : HKD 58
好 就呢個喇 大大個 仲肯吹個新嘅 抵!
攞住心頭好嘅阿ti
容光煥發 個波波又真係幾靚嘅
happy地帶住仙姐遊街
開心c佢 58蚊哄得佢咁開心都抵嘅
同場有個小朋友 好想要波波 佢媽媽c都要佢買風車
佢好唔開心咁望住阿ti
其實tima覺得有時d野唔係一定要有用先可以買嘅
唔太貴嘅情況 都要哄下小朋友
試問佢仲會扭你幾多年丫?
大個d都唔同大人行花市lu
阿ti有左波波後 開心到tima去揀左半個鐘花都冇怨言
仲"好好心"幫tima攞住
好野 大家都有收穫
可以拖住走咯
今年yeee冇得行花市 所以公公好體貼咁買左個cushion比佢
而順路買多對兔耳仔比阿ti 20蚊都好靚架
e 行行下唔見左阿公?
tiba出晒力去搵
喺邊度呀?
公公呢?
突然 有杯雪糕送到阿ti口邊
哦 原來公公去左買雪糕哄佢個寶貝孫
阿ti一句 thanks就係咁食係咁食
食到成個嘴都係
行去攞車之前
ti小姐再發功 要去playground
公公求情之下 可以玩十分鐘
yeah! 今次行花市行得好舒服呀
d野都算買得抵 而tima好開心到啱心水嘅蘭花
唔捨得買好貴嗰d呀 平平地擺下算啦
都好靚丫 係咪?
兔年好快就嚟喇
行完花市 要快d辦埋最後嘅年貨啦
好快就大年初一咯


text:
今次主要去睇結婚介指 & 子宮頸癌針
結婚介指早有心水
要求多多既我, 目標要搵對一模一樣, 即係唔要女仔有石男仔冇o個d款
而且男仔要粗身d, 女仔要幼d....
男友話咩款都冇所謂, 最緊要我鍾意就得...haha, 鍚晒佢
如果趕得切我地想拎埋對介指去沙巴影pre-wedding, 所以婚展前已經睇晒各大金行
經過一輪篩選後, 比較合心水剩下 "點晴品" & "PN", 兩間各睇中左1款
o係PN睇中呢款, 不過係全隻銀色, 都幾靚架, 帶上手都ok, 唯一唔好就係兩隻唔同囉, 一對around $7500
另外點晴品o個款搵唔到圖, o個對一樣架, 好鐘意, 兩隻都有3粒石, 但男友話女裝太粗帶得唔好睇wor, 一對around $8000
心大心細, 諗住婚展入去睇下會唔會多d款 & 平d先決定
老實講我真係好like 點晴品o個對, 不過太貴....心目中budget 預6k到, 唔想over太多
但如果婚展睇唔o岩, 我最後都會買點晴品, haha
點知入到婚展就灰左.....點晴品冇擺booth囉!!!!
唔.....橫掂入左去順便睇下其他, 睇勻都冇o岩, 再去PN睇多次上面o個對都係買唔落手
話晒要帶成世, 唔想夾硬買
打算走之際路經 "Mabelle", 見幾多款就坐底睇下
睇左幾對都冇咩o岩心水, 因為好多時襯得我又就唔到男友
佢成日話覺得女仔帶有一排石既睇d, 但我又想兩隻一樣
冇理由佢都帶一排石咁"基"架嘛
差唔多試晒所有款,終於有對係合心水d架喇
款式簡單, 雖然我o個隻有3粒細細既石, 但睇上去都好清楚係一對既
就係咁就決定買呢對喇, 佢地做緊promote 買滿5千就可以減1千
我地o個對減左之後就成為4900大元, 真係好抵, 呢個價錢只係買到點晴品既一隻咋!
對介指要等1個月先起貨呀...好彩都趕得切拎去沙巴, 好心急呀, 好想快d拎!~
唔記得影相上網又搵唔到圖, 拎左會post上黎share!


text:
(新品, 價格待定)
之前提過Chacott for professionals 係主要為左舞台而開發既化妝品, 隨著蜜粉大受歡迎, 而家亦有推出專為日常而研製既 Creamy foundation, 可說係日本第二波超人氣底妝~!
延續舞台底妝持久性, 由早上上妝, 直到放工回家個妝都貼貼服服, 沒有溶妝或變暗沈既煩惱~
超好推開如絲綢質地, 化妝新手都可以輕鬆完成底妝, 用海棉或者直接用手上都得, 專業d既亦可以用掃上, 不過我試用時就係用Shu Uemura 既海棉.
本人覺得佢既保濕效果唔錯, 即使面有少少乾, 上粉底時都唔會卡粉, 亦唔會狂甩皮, 特別推薦乾性皮膚, 但佢亦唔會好焗身, 上左妝都好自然同薄身, 唔會因為搽過量而變左面具~
使用天然色素,不含香料.
有六色選擇,
我試用既係最淺色 #861 , 但我覺得顏色不是超白, 吱出黎仲覺得個色好黃!
但係搽左上面個色又OK喎, 一般偏白人應該都適用.
#862 自然膚
#865 健康膚
最後係試用後照片(無執過相),
睇到膚色平均左Sharp左, 但未至於好遮瑕, 勁黑眼圈好像我咁就要另加遮瑕.
但遮毛孔都幾好, 我鼻上同2 側d毛孔都 cover得唔錯架.


text:
我本身氣管唔好,
而家涷天就仲衰, 間中就會發哮喘,
就算平日冇事都會成日咳,
好擔心第時坐月會坐得唔好,
因為有咳又唔可以補身,
聽d人成日都話坐月坐得唔好就好大件事,
有冇媽咪同我一樣都係身體唔好成日病架?
123sillyboy123意見:
有哮喘要帶吸藥喺身﹐需要時要使用.唔好怕而唔吸, 哮喘吸嘅一般係用藍藍灰灰嗰枝嘢﹐叫ventolin. 安全的.
咳可唔可以補身我就唔知﹐但唔進補未必一定身體會差.
外國嘅孕婦產後都無補身的﹐不見得佢地身體比中國人差.
別太擔心 ﹐生活健康﹐飲食健康﹐日常要做運動﹐你身體就會好.平日煙酒過多﹐生活癲倒 ﹐飲食過份﹐就算產後補到上天一樣唔會健康得去邊.
你產後盡力而為﹐可以既﹐盡力餵母乳 ﹐對媽媽 & BB 身體都有好多終身益處.
sam201012意見:
你的情況是平常身體都不太好,你可以通過坐月把身體調理好,如果你坐月坐的好,就會連你的哮喘病都會治好,建議你產後找個好中醫幫你.
MyGardenia意見:
我有架, 我一到天冷就會喘
我會用類固醇 (我用啡樽) 消炎控制病情, 呢個係最正常同埋安全嘅方法
如果控制唔到, 比較氣喘時, 我先會用危急情況嘅哮喘藥 (我用藍樽)
我有咗嗰時大部份時間都有用啡樽, 藍樽我應該都係用過一兩次, 儘量少用
我嗰時都有search 過好多 website睇下究竟對bb 有冇影響
外國好多website 都係建議繼續使用, 因為唔夠氣影響bb 嘅機會重大
吸入式藥只有好少%會流入血管, 相對地影響減少
我有左時亦有同醫生講我有用開藥, 但係在醫生角度, 如果未試過發作到入院, 基本上都唔算嚴重
你可以下次產檢時, 帶埋d 藥去問問醫生
love_kingman發問:但係個肚太大, 做唔到運動應該點?
可以散步
sukianata意見:
我有個同事佢老婆都係哮喘
預產期係1月頭, 天氣都會涼
個人覺得只要好小心唔好吹風凍親
飲食調理得好ok~
運動的話, 好慢嘅散步都一樣係運動,
主要係想幫助你血液同呼吸運行得好d
總好過乜都唔做丫~
只要能力範圍ok 就得, 千祈唔好勉強呀~


text:
呢間係日本Suntory 集團在海外開設的第一間居酒屋, 我地一早定咗枱, 所以都唔洗擔心無位
今次d 相係用手機影的, 而且又有射燈, 所以影得唔係咁好
我地首先點咗梅月見的黑糖梅酒($40), 唔知係唔係因為黑糖的關係, 我覺得唔係咁好飲, 記得上次同事去沖繩, 又係買咗d黑糖食品做手信, 我覺得味道一般, 但係果到係好出名的
跟住我地點咗7點壽司 ($180), 點解叫7點呢, 咪就係因為佢有7種壽司囉, 唔錯架, 好新鮮, 不過價錢都唔平呢, 可能係海膽同鵝肝係貴價貨吧
海蝦天婦羅卷 3件 ($24) - 卷得好好, 呢到d 飯一粒粒好飽滿, 唔知佢係用邊隻米呢, 仲有係隻蝦仲係熱的好脆, 有時其它點店食呢個, 佢地食鮮唔係即做, 已經淋身, 唔好食, 但呢到就做得幾好
呢個係火缽松葉蟹肉菠菜玉子 ($78), 個店員話呢個缽的設計係令到佢熱力回流, 咁d 食物就會好味d 喎, 都唔知係真定假, 我個人覺得呢個無乜特別, 唔係係唔係放咗湯的關係, d 湯就好有蟹味, 但d蟹肉就無乜味了, 所以我好多時都唔鐘意食蟹鍋, 好似浪費曬咁
特選小牛排 ($86), 係燒來食的, d 牛幾好味喎, 仲有係燒青椒, 不個份量就小d啦
最後我地點咗廣島蠔, 幾好味, 但多咗小小油, 反而我覺得佢隻碟係最唔得, 點會用呢個colour 丫, 去日本餐廳食野佢到好講究呢樣野, 希望佢地會改善呢一點啦
東京和食: 官網
地址: 銅鑼灣時代廣場13/F
電話: 2506-1836


text:
位於金鐘香格里拉酒店
好耐無食鐵板燒喇, 今次試下呢間似乎口碑唔錯咁!
又睇得又食得, 好精緻!
下面呢個係當晚懷石料理餐牌!
叫了兩不同0既一人前鐵板餐, 同一款懷石料理,
仲加少少野食! 四位用, 食到啱啱好! 好滿足!
一人前0既野食都唔差嫁!
鐵板燒西冷牛, 入口香嫩汁多, 溶溶地咁, 超讚, 龍蝦彈牙鮮甜.
有時都鍾意食下呢d 漬物, 都好醒胃!
叫了一些普通壽司, 不過真是有点普通, 可能黎呢度
唔好食普通野, 其實我都係想試下會唔會係呢度食,
會變成好唔同0既感覺, 所以壽司可以不吃, 唔係唔好
食, 祇不過係唔會特別好食啫!
櫻花蝦好香小吃, 蒜片燒薄牛肉,還有很多小碟, 感
覺不停地在試菜色!
唔係講笑, 我真係未食過咁細隻魷魚仔, 好鬼cute.
另一個都好正, 飯包魚, 出面的應該是糯米飯包住
一件鮮甜的魚塊, 少少上湯汁浸住, 清得黎又好味!
讚!
銀雪魚又香又嫩又滑0既肉, 鮮甜味美,超級正.
好好味0既櫻花蝦飯, 雖然好味, 但係我都覺得田舍家0既
櫻花蝦飯好味d ,而另一個係鐵板燒炒飯, 雖然炒得夠乾身,
但係香味唔夠, 之前食過0既店舖, 佢地都會加少少蒜茸,
和蔥, 飯會再有多点鑊氣, 而相比之下, 佢呢個飯就比較
瞬息了!
甜品芝麻雪糕配生果凍, 另外仲有個茘枝布甸,好香茘枝味!


text:
頭先睇完 朱音
既故事
劇情... 唔識講, 會知到咁上下個世界觀先會睇得明
逐個逐個講就講到, 全部混埋一齊就會變到唔識講
極簡單化係 瑚太朗
陪伴係朱音
身邊 -> 朱音
繼承左聖女 -> 朱音
毀滅了世界
-> 瑚太朗
和朱音
的贖罪(E到先係精華, 最感人部分)
我見到 背負住 毀滅世界既罪 既朱音
, 見到佢真係自責到... 好似衰弱到就死既人咁
見到都心痛(淚..)
劇情上, 故事後半先開始比緊湊,
但係朱音
繼承左聖女之名 去到 毀滅世界 之間既劇情反而幾悶
途中好似仲有1個伏筆係冇回收到
不過其他部分幾好睇 唔會覺得太冗長同覺得悶,
至於最好睇, 最感人既部分 好似上面講咁, 係來世到贖罪先最精華最好既地方
田中羅密歐, 我記住你, 連續兩條你寫既線(小鳥&朱音
)都感動左我
但差既地方既話, 一定係 唔太有GAL既感覺, 係攻略方面描述比較小
朱音
鍾意瑚太朗
既原因 我唔係太搵到.. 只可以講日久生情(係共通線到變到開始有好感我就知)
瑚太朗
鍾意朱音
既原因 反而就好易搵到, 簡單黎講就係 類似吊橋效應,
瑚太朗
突然失去左一切, 而再出現係身邊既只有朱音
小鳥線入面 依個問題反而唔係咁嚴重


text:
「下次去首爾都係叫女朋友同D friend去,我上次陪佢行到我腳都斷.」
「間間都係化妝品,間間都要入,都唔知街頭同街尾果間有咩分別?」
好多人都話,首爾係女生既天堂,男生既地獄,所以我事先聲明,呢篇文章完全係為愛shopping既女生而設.再加上近期既「星星熱」,女生們可能在 plan行程時會加入「尋找都敏俊足跡」,所以都係約埋一班姊妹去,至少目標一致,shopping思路非常清晰,而且幾個女仔一齊買野,更加可以 share多D優惠.
今次去首爾既目標好明確,就係SHOPPING.雖然我好鍾意買野,但係都唔會亂咁買,所以避免自己會買錯野,買貴野,去之前我都係會做research既.亦都希望同鍾意shopping 既女仔 share去首爾買野既心得 XDD
買護膚及化妝品篇
首 先,係鎖定有興趣既品牌,在網上search一下香港既價錢(唔係專櫃價,而係水貨價),確定自己想要既野如果響首爾再平10%或以上就買啦.我鎖定左既 品牌有it's skin,Tonymoly, Etude,Nature Republic,雪花秀,Banila,Missha,Stylenanda (3CE)
先講下送sample既情況,由於我住明洞,基本上所有skincare 同make up product都係響呢度買晒.而我第一日落機一check in 完就去買野,果日係星期四.
It's Skin 都算比得多sample,不過同香港水貨鋪價錢唔差得遠,買得多可能會抵D.
Tonymoly 都係無乜sample比,一件起兩件止,價錢唔算係平得多(相對香港水貨店),要平就要大量入貨,所以最好係幾個女人仔一齊去,夾份買mask,再唔係就 響香港問定朋友一齊買,咁就抵D.愈買得多就愈抵,可惜我無乜朋友對呢個brand有興趣,所以無乜折扣.
Etude當然係好平啦,而且係送超多野,買得你好開心,可能我太愛粉紅色,成日覺得D野好靚.
Nature Republic會送mask比你,不過唔係受歡迎果隻.呢個品牌除左gel paper mask唔平之外(我以一塊gel paper mask 介乎 4000-5000won去做定位),其他product非常之平.我買得最多係呢個品牌,蝸牛mask(4500 won) 同collagen mask(3500 won)都有買,佢地好奇怪,買一塊同買一百塊都係咁既價錢.Sales姐姐教蝸牛mask同collagen mask間住用,可慳錢.其他skin care product好多都係HKD$30-$80,好抵買,所以都買左D火山泥mask,堅果油hair mask/精華等...另一樣覺得買「啱」左既就係支lip stick,原本鎖定3CE,點知去到咩都斷貨,之後見sales 姐姐幫個女仔搽shocking pink同sharp 橙色,即刻覺得果位中國人都韓左,所以我都要買番兩支,可以話係韓妝必備 .
雪 花秀係無比sample 我,而且我係要去到機場先買到.原因係我日日都係夜晚九點先番明洞,而樂天鬼咁早收,八點半去到就收左.到我去到果日CS姐姐又老點我去地下果層買雪花 秀,計一計價錢,超貴,夠膽死三支lip gloss要成十幾萬won(即係成千蚊港紙).後來,whatsapp朋友先知要上樓上duty free果層買先抵(好在有個首爾達人教路,我去東大門都係參考佢個blog,好pro,多謝natalie),可惜我又走左.後尾去到機場見有,買孖妝 sleeping mask先叫抵D,七十幾美金兩支($58X),平過香港counter百令蚊左右,水貨就三百幾,都叫平左幾十.不過好奇怪係除左樂天同機場duty free之外,我都係無見過雪花秀,其實係咪真係韓國出品呢?韓國人唔通唔鐘意用,定係比香港人吹捧得太勁呢?真係不得而知!
Banila 最近好紅既牌紙,CC cream同卸除乳都係好多人推介,仲有係佢地一系列既黑色face mask, eye mask (有芝麻卷之稱).其實SASA響禮頓既flagship store裡面都有counter, 不過當然唔夠韓國買平啦,CC cream香港水貨賣二百幾,果度賣25000 WON($18X).Clean it zero卸妝乳港水貨賣(18X),果度賣18000WON ($13X)啦.又係果句啦,買三支CC cream可以送粉餅,不過我得兩個人想買呢個CC cream,又拎唔到優惠.
Missha,呢個品牌我無用開,都係幫朋友仔買,佢話我知首爾既價錢係香港既六折,算係咁多個品牌中抵買之一.有sample 送,唔係好多.
講 到Stylenanda,原本想要大量入貨,點知去到樂天young plaza又係比人掃晒,最後都係買左三件make up product同一件衫.呢度係無野送架,不過D衫真係好靚,我淨係買左一件四萬won左右($28X),同埋少許化妝品.其實化妝品響香港都有得賣,而 且唔太貴,只係貴韓國20-30%,不過貴為fans點都要朝拜下.
之 前提過我大部分化妝品都係響星期四果日買,呢一個舉動確係令我有少少後悔,原來好多shop會響星期五至日做discount,就以nature republic為例,我第一日買左個火山泥mask($5X),點知星期五去到弘大做緊半價至七折,果刻幾肉赤.Missha都係無啦啦八折,不過番到 明洞又發覺明洞無做半價至七折呢隻promotion.
總括而言,去首爾買護膚品要抵(尤其mask),最好係同人share,所以去之前問定有無朋友想買.另一個方法係,第一日入去格好價,睇下邊D多買多平,然後同朋友夾埋一齊買.咁就可以買得最抵喇!
買衫篇
今次買衫主要行左明洞,東大門,弘大及梨大.
明洞其實幾平,不過唔會太靚,一般旺角貨式,普遍20000won($14X)有交易,擺響門口既特價貨一般係10000won($7X),不過又唔太吸引.有D舖頭設計得幾靚,D衫既價位就會去到30000-50000 won ($21X-$35X)左右.
又或者可以去lotte young plaza睇下,有D衫都幾靚,當然係stylenanda,價錢40000-100000 won 或以上,如有8折,二百幾都有交易.
地下有間好cute既MAJO-SADY,好多文具,好啱做手信.
回 想上次去首爾好似係06年,果時響明洞有間artbox,我當時買左好多精品有音樂盒,noticeboard,襪,mouse pad總之乜都有D,今次去到唔知間地舖去左邊.原來noon百貨公司地下間書店就隱藏左artbox,鐘意choc 貓貓就一定要去,仲有好多monopoly既精品,有買開韓國文具都應該識.
東 大門,記住唔係掃平貨既地方,要去就要夜晚九點後去,為左省下大家既腳骨力(去旅行最寶貴既唔係錢同時間,而係體力),記住千祈唔好 去 Migliore,Hello apM,因為D衫確實又貴又唔得,入去都嫌晒腳骨力同時間.Doota被好多人吹捧,講到又潮又靚仲話買唔停,而在我而言,覺得完全唔值得去,好多野都成 十萬won,一件tee都五六萬won,格局似百貨公司,價錢貴過IT,可惜貨品只係一般師奶果D.不如索性行過對面馬路批發區博一博,可能仲有幾會有收 穫,不過都唔好太大期望.Designer Club,我絕對推介,因為你真係會睇到靚既設計,我地成日響聯合,金百利,利時見到既衫都會響度搵到熟口熟面.不過,唔會係平,但係真係靚同想買. Tips係先行地牢同地下,地牢accessory,有首飾,披肩,手袋,絕對係會買到野,我買到條超大既披肩(15000 won),質地好款式唔錯,另外仲買左個小包包,真係完全韓style(18000 won).當你買完野就會有佢地designer club既膠袋,因為成個商場都係用同一款膠袋,你買過野,其他舖都會願意賣野比你.最好你個裝扮似係入貨,大大個袋,再抽住designer club 個膠袋,咁會似入貨多D.一樓以上就係賣衫,記住唔係間間都可以零售,不過睇啱就一問無妨.基本上,地牢至三樓都買到野,係單件都照做你生意.四樓就係批 發,就係要至少買兩件仲要同款,所以你真係要同D taste口味差唔多既人去,如果唔係會好難買.雖然,我唔係有太大收穫,不過呢度有D衫真係好靚,其他地方搵唔番.衫既價位係30000 won ($2XX)以上,唔好期望有幾十蚊貨仔,正所謂一分錢一分貨.羊毛出自羊身上,我肯定佢地既質料真係好好,至少你可以看到是made in Korea,你唔會千里迢迢飛到韓國買淘寶貨先.
弘大,係掃貨天堂,位於大學附近,無論買野食野都係平,而且呢度係超多靚靚cafe,真係會花你好多時間,所以務必預留半天響呢度.
弘 大地鐵九號出口附近,基本上,有首飾,鞋,衫,袋,耳環頭夾係令我瘋狂左既一環,1000-3000 won有好多好多選擇,平時我最鐘意就係戴頭飾耳環,香港平極都要三四十蚊對耳環,頭飾,呢度七蚊有交易.勁買都唔心痛,而且又唔重,蝴蝶款式,唔同顏色 大細我都買左,哈哈.衫,10000won有交易,靚既都係2,3萬won,所以編排行程不妨將弘大,梨大編前D日子,第一二日有足夠錢同腳骨力,先去呢 度掃平野,之後再去其他地方shopping,咁你就心裡有數咩叫抵咩叫唔抵,呢度見到合心水就要買,因為錯過就無架喇,我都嫌頭飾買得唔夠多XP
梨 大同弘大只係相差兩個地鐵站,我會選擇先去弘大,因為午餐同tea都有大把選擇仲有好靚既cafe,而行街好需要腳骨力,所以一路行一路買,攰左就去 cafe tea一tea,影番d靚相,我就係太掛住買野,今次旅行無乜影相,hehehe!講番梨大,整體上我會比較喜歡弘大多D,因為梨大雖然多平野,但D款同 花園街差唔多,要搵好野真係要慢慢發掘.當然,我亦響呢度搵到寶物,記住shopping永遠唔會間間啱你心水,亦都唔會成條街既舖都平靚正到嘩嘩聲,所 以要有心機慢慢發掘.
我 講既寶物就係一間響梨大既Vintage 店,裡面真係有好多經典品牌既褸,冷衫,手袋.我就係響度搵到歷史既遺物,我小時候已經好出名既United Colors of Benetton,另外亦有Lowry Farm,裡面既衫keep得好好,而我買左兩件冷衫,一件短褸,價錢係10000-15000won,埋單三件衫37000 won($260).如果唔怕二手野,又或者愛好vintage者都可以去睇下,我兩件冷衫都係100% wool.
P.S. 去到首爾買野,所有sales都採用人盯人策略,係咁sell 你,行過門口會有人突然拉你隻手入舖頭,而呢D sales姐姐全部都識講普通話,大部分都係中國留學生.你一路行佢就一路跟,其實幾煩,不過我都係照睇我既.記住要著對好舒服既鞋,因為首爾既地鐵係要 不停轉站,坐一兩個站就轉車,轉車站有時距離好遠好遠,出口只得一個.仲有係佢地既都算係有障礙社會,經常只得樓梯無電梯,地面不平,好難推喼,有時要 拉,好費力.記住千祈唔好拉喼坐地鐵,會非常辛苦同攰架.
遲下再分享多D首爾既實用旅遊資訊啦.
我的facebook專頁:https://www.facebook.com/Iamarunawaygirl


text:
平時喺屋企,絕對唔想起身嘅~
雖然之前嗰晚都唔算早瞓,但好有衝勁去打開全間房嘅窗簾睇海景~畀我影個夠!!!
超級無敵大海景!
朝早7點幾...
靖翹不嬲都係好早起身㗎,呢日又係7點幾就醒咗
食住生果先~
酒店附近就有個沙灘!可以去沙灘玩喎!
仲可以喺酒店借單車踩
2樓嘅設施
隱約見到右邊嘅海濱白教堂
廚房嘅山景真係好靚!
睡房一
見到個露台嗎?
睡房一嘅廁所
之前一晚浸浸下浴發現原來可以拉窗簾!
日頭對住個海浸浴,認真享受!
睡房二
對正個海!
呢個廁所個view仲正!
睇住太陽慢慢升起...
我一早起身,其實仲有目的嘅...
就係喺個Pool Deck上yoga班!
聽住啲水聲 ,雀仔聲做yoga,都咪話唔爽!
呢到睇到我地間房㗎!
跟住我地就去食早餐啦
我地就周圍行下,影下相
酒店地下有海玥餐廳
可以喺室內或室外食都得㗎
室外環境都好好!
喺到飲野都好寫意~
然後我地又周圍行
去咗睇好靚嘅海演白色教堂
我地坐完馬車,就上房執野走人啦!
十一點幾嘅景
到check out時
GM仲嚟問我今次旅程有無咩做得唔夠好嘅地方
印象好好!
又見到呢盞咁靚嘅吊燈,又忍唔住要影張!
成個旅程唯一合照~
因為影曦同靖翹要2點上游水堂,所以我老公就帶咗佢地走先
酒店有shuttle bus往返港九唔同地方
時間表喺到
咁啱有架車去紅磡/尖沙咀
(要喺櫃台book,免費㗎)
搭咗一個鐘到就返到紅磡,都好方便!
我同舒韻繼續留守,因為愉景灣(北)商場嗰到有好多bouncy castle,所以我就帶咗舒韻去玩
跟住我地又係搭shuttle...不過今次係去欣澳
我地搭2:50pm嘅車,3:05去到欣澳
(喺車上舒韻已經瞓著咗lu)
我地一入閘就有港鐵到
喺南昌站轉西鐵
竟然...3:30已經返到紅磡火車站!
真係超快呢!!!
呢到真係一個叉叉電嘅好地方!
估唔到唔洗搭飛機,平過過澳門,都有咁好嘅getaway
啲女已經話想再返去住啦!
希望唔洗幾耐,我地又會再過嚟瞓返晚啦!


text:
由於從Maison Eric Kayser半山堅道新店獲贈一小袋甜點禮品,包括Mini Financier(迷你金磚蛋糕),Madeleine(瑪德蓮貝殼蛋糕)及Macaroon(馬卡龍),大師出品又豈可一人獨享,所以拉埋一對老友夫婦一同品嚐.淨食甜點有啲「寡」,所以就加啲沙律菜,三文治,老友就再拎啲芝士,水餅及私伙紅酒過嚟,當喺一餐輕怡晚餐,而三文治就順路晌星巴克買啲就可以.
晌凍櫃瞄一瞄,好快就決定到買咩,因為見到有啲新產品,當然想試吓啦!
醬燒豬脾酸菜烤包 $43
新產品之一,雖然話新產品,但有時啲嘢都喺萬變不離其中.漢堡包換上比得包,牛肉換上燒豬脾火腿,加入青瓜,芝士,燒烤醬,再多添一點酸菜,不過咁樣配搭埋又幾好味.尤其有青瓜同酸菜,食起嚟寧舍醒胃,當然緊記要烘番熱個包,仲要烘熔少少啲芝士咁先正!不過,塊燒豬脾跟火腿差唔多,但叫做肉感重啲.
醬烤鴨卷 $39
另一款新產品,以墨西哥卷包住烤鴨絲同青瓜,烤鴨絲堆得滿滿,拎起嚟好墜手,果真份量十足.鴨絲嘅獨有鴨味,令烤鴨卷好有個性,配以烤鴨醬,味道濃香,但加埋青瓜,多份清新爽脆,感覺平衡不膩,所以小弟鍾意依個烤鴨卷多過上面嘅燒豬脾烤包.
香酥肉卷 $20
同樣好墜手嘅香酥肉卷,都唔喺第一次食,貪佢平平哋.晌屋企以多士焗爐翻熱都OK,焗後外層都仍然夠酥香,不過卷內免治豬肉不過不失,但我都仲會選佢為屬抵食之選!
綜觀兩款新包,其實算唔上帶來好大驚喜,不過味道方面都算做得不俗.咪睇我哋4個人食3個包以為少,加埋其他嘢,原本諗住喺輕怡晚餐,最後都變咗飽餐一頓囉.
個人評分
味道:7/10
環境:7/10
服務:8/10
抵食:7/10
平均每人消費:HK$25
餐廳資料:
星巴克咖啡 Starbucks Coffee
荃灣楊屋道1號荃新天地上層UG06號舖
2941 0043